text:
2012年8月31日 星期五
火箭與城堡
2012年8月27日 星期一
Home Art Jamming @ 公園和貨櫃車 (3y)
好耐都無同Ambrose畫水彩喇,雖然明知佢一見到有得畫水彩一定會好開心,但因為之前份工收工比而家夜,食得飯,執得野黎都晏晏地,而且次次返到屋企佢都沖哂涼,如果再俾佢畫水彩,分分鐘又要再沖過喇!而家轉左工,較啱時間收工搭車,通常七點已經可以到家,開飯執野全部都可以早返少少!今晚撞正Ambrose未沖涼,媽咪又ok精神,所以就開壇同佢畫水彩!
其實Ambrose細個就話坐地下玩,而家佢咁大個,坐地下畫都有少少輪盡,不過响地下舖張膠檯布就畫得,係暫時黎講最方便嘅,畫住先啦!同以前唔同,Ambrose細個嘅時候就係咁篤,亂畫一餐,之後一定會好快將唔同顏色撈埋一碟,而家佢大左,可以認真少少揸畫筆去畫野,唔會亂咁撈埋d顏色喇!
見佢手起筆落係咁畫,開頭都係好似亂黎咁,可能要warm up吓啦,始終水彩同crayons唔同,而且坐地下畫真係唔係好就到位同力咁!畫左一陣,見成張畫紙已經畫滿哂,Ambrose話呢個係公園喎,而中間果架有車碌嘅係車喎,但其實媽咪開頭以為佢畫緊大笨象囉,哈哈!
畫完一張,Ambrose本來想返轉張紙再畫,因為平時用crayons畫畫都係咁,好彩截停左佢,唔係,一定無左幅畫啦!媽咪俾過一張新畫紙俾Ambrose,佢又係唔使點諗,已經响度畫線條.今次,好明顯係一架車,Ambrose自己話係貨櫃車!媽咪問佢咁d貨呢?佢响車尾部份畫幾畫,話係貨!再問,咁架車係行緊定停左响度,佢就走去畫紅綠燈,意思係停緊車!不過由於畫筆佢用黎用去都係果枝,媽咪又無教佢要洗筆,所以畫筆上面嘅色已經mix埋一齊了,所以紅綠燈都係差唔多色,哈哈!再問Ambrose,咁架車响邊度,會唔會响水度,定係佢會响咩地方行架?佢就去畫左車下面條線,係馬路!最後,Ambrose要求媽咪幫手畫司機,因為果個位太細,佢根本畫唔到,所以媽咪都幫佢畫左個人仔上去(其實好核突,似馬騮多d)!成張畫,大功告成!
Ambrose畫完兩幅畫,其實都意猶未盡,不過因為要剪頭髮,所以要叫停佢喇!媽咪感覺畫水彩好似無以前咁麻煩,可能而家Ambrose定少少,同埋佢自己有野想畫,可以唔使點理佢,唔似以前坐左响度唔知做咩,亂畫亂篤一番,而且佢又知道唔好行出檯布以外地方,比較易控制!如果下次又撞正佢未沖涼,都可以多同佢畫水彩囉!係要諗諗個setting,俾佢企响度畫會好d,不過都可能要等搬左屋至轉到模式了!
初試交通工具puzzles @ 22 August 2012
2012年8月26日 星期日
Mickey’s Rockin’ Road Show@25 August 2012
一年一度嘅Mickey Show又黎喇,Ambrose 咁鍾意Mickey,媽咪一定買飛同佢睇啦!仲要係早在五月有得優先買飛果時已經買定喇!今年就貴喇,同樣只係山頂飛,上年一張$100,兩歲唔使錢,即係$100兩個人入場,好抵!今年,一張飛要$150,升幅真係驚人,仲要Ambrose剛夠三歲,要俾錢喇,大小同價添呀,即係$300兩個人,貴左三倍!本來Ellen話浠浠身形同個樣可以呃得吓人,但媽咪相信以Ambrose嘅身形,應該好難仲話佢得兩歲,佢自己都會話自己三歲,萬一人地問起就唔多好啦,所以都係唔慳喇!
本來次次睇show都預早左時間出去,但次次可能都要就小朋友晏覺或各樣而遲左!Ambrose今次都好乖,知道有show睇就好合作去瞓覺,所以佢上車時好精神!相反,浠浠無瞓過,本來應承左Ellen上公路就瞓,結果多多野講,加上Ambrose自己玩引到佢唔願瞓,哈哈!最後,個show在九展開,佢就响到鑽石山附近時瞓左!結果,媽咪同Ambrose先下車食野,Ellen陪浠浠瞓多陣至落車!
食完野,又要搵廁所vivi,最後都係趕住入場咁濟,原本打算睇吓有咩紀念品賣都無時間喇!
入左場,媽咪同Ambrose影相,點知唔小心向後行時踩左落下一層嘅椅背後嘅隙縫度,整傷隻腳,鬼死咁痛!坐定定之後,媽咪同Ellen見前排有人攞住個米奇望遠鏡好得意,已經猜想係紀念品之一喇,媽咪好想即刻落樓下買!不過問過Ambrose,以佢咁緊張嘅個性,開場前又點會俾媽咪離開佢丫,果然,佢直頭話媽咪唔好走開,哈哈!結果,Ellen放低左浠浠自己落去三樓買,真係唔該哂佢喇!其實會場入面都有物品兜售,不過係成$70一桶嘅爆谷,媽咪一定唔會買囉!個望遠鏡咁靚,都只係$70咋,呢個抵d!
記得上年嘅Mickey Show都有少少悶,可能因為大多數係泰山,史廸仔,獅子王等無咁hit嘅公仔人物啦,又勁多唱歌,所以幾悶!今次好好多,大部份時間都係Mickey,Minnie,Goofy同Donald一齊,又有Toy Story,又有跳跳虎,呢d全部都係Ambrose識嘅人物,而且又有故事情節,仲有架靚靚道具車,今次Ambrose明顯睇得投入好多囉!
個show去到中段時候,台上有d大波碌落去觀眾席度玩,算係有d亙動,Ambrose見到好想玩,仲話點解我地唔坐前d!下年,媽咪帶Ambrose睇show可能都要開始考慮選擇性地唔坐山頂喇!
Harry哥哥 x 樂之優兒 -“魔幻木偶奇遇記”
之前同Ambrose睇過幾次Harry哥哥嘅show,以為佢咁細個都無咩印象,睇完就算!點知原來佢真係記得,仲成日提起Harry哥哥,甚至乎已經俾佢感染左,成日响屋企表演魔術,好搞笑!
見Ambrose咁鍾意Harry哥哥,於是今年又好努力搵吓佢有無show搞,以為佢又會做今年嘅國際綜藝合家歡,又無喎!好失望之際,發現左呢個“魔幻木偶奇遇記”,應該係Harry哥哥搞嘅!雖然明知應該係“樂之優兒”學生嘅表演多,但劇名用埋Harry哥哥,相信唔多唔少Harry哥哥都會有表演掛,所以唔理喇,照買飛!
因為爹爹要返工,所以無車出,楓叔叔又唔揸車,媽咪要自己搭車喇!本來以為可以同Ellen一齊搭西鐡,點知佢原來唔記得左要睇show,約左人,所以佢要出去先,即係話媽咪要同Ambrose兩個人搭車出尖沙咀咁遠,都真係第一次,哈哈!
等Ambrose瞓醒再落樓食野至出發,原本預左時間好似好鬆動咁,不過瞓醒晏覺嘅Ambrose動作又超慢,出得門口再行去餐廳食野都已經好遲,無法啦,唔可以唔食,又驚出去唔熟路唔知去邊度食,所以遲左都要食!坐低叫完野食等左一陣,嚇然發現已經六點,個show七點半開始,Ellen話搭西鐡要預一個鐘,但餐廳距離西鐡站步行黎計,最快都要十分鐘,但拖住Ambrose就應該要雙倍時間,野食又未到,媽咪突然覺得好緊張,唔知會唔會遲到,d飛仲响媽咪手呢!
好彩,食物終於到左,而Ambrose真係好乖仲要好快咁自己食左一碗烏冬,登時令媽咪鬆一口氣!極速食完野,行左出去商場門口,仲猶豫緊應該步行去屯門站定搭輕鐡去兆康站轉西鐡好,似乎兩者都需時,媽咪好少搭西鐡輕鐡,真係唔知道究竟邊樣快,煩惱之間見到有輕鐡行走,靈機一觸,決定搭一個站嘅輕鐡去返屯門站,代替步行,又唔使怕輕鐡去兆康站原來仲慢!本來已經走左一架輕鐡,好彩另一架一分鐘就到,於是急急抱起Ambrose上車!去到西鐡站,非常好彩地有車快要開,媽咪衝入最近嘅門上車,本來一車都係人,竟然有個好心人讓位俾媽咪同Ambrose坐,實在太好喇!由六點鐘仲响餐廳無野食,到六點半已經上左西鐡,呢半個鐘頭真係好驚險呀!
好順利,七點一左右已經到尖東站,又話要一個鐘嘅?!
由於早左到,同Ambrose去埋廁所都仲有好多時間,本來叫Ambrose影吓相,呢個小朋友好搞笑,成日好易緊張,佢一緊張就只會集中落果樣野度,叫佢做其他野佢一定唔肯,死都唔肯影相!其實都幾似媽咪!仲要開始可以入場,d人慢慢行入場,但因為媽咪要等埋Ellen先可以入,Ambrose真係急到喊起上黎,係咁話入得喇,快d行啦!d人見佢咁仲以為佢扭計,其實佢真係好緊張囉!好喇,終於等到Ellen黎到,一齊入場,見條樓梯有咁多氣球同勞作咁靚,叫極佢都唔肯影相,係都要入場!最搞笑係,媽咪見入場又要分單雙數坐位排隊,而隊尾附近有部汽水機,本來媽咪想話買罐汽水入去飲,都俾Ambrose死扯住去排隊入場,都唔知係好嬲都好笑!
一如之前expect,個show其實係樂之優兒嘅學生表演,又歌又舞又話劇,對白仲要係全英文,好利害!d英文仲要係好typical嘅外國口音嘅英文,勁好聽囉!雖然都見有d學生係外藉人士同埋mixed,咁好聽嘅英文真係唔奇,不過見佢地小小年紀就一口流利英語,又咁大膽在台上表演話劇,真係覺得佢地好叻!希望Ambrose多睇呢d表演對於日後有機會在人前表演可以無咁緊張同埋有信心d!
其實Ambrose咁細,套劇又全英文,故事又未聽過,有d舞台表演都幾抽象,媽咪都要响旁邊解話,唔知Ambrose明得幾多!不過好明顯,佢知道講大話會“長鼻鼻”,媽咪見佢咁認真,再講埋如果唔聽話都會有“驢子耳朵”架!哈哈哈哈!返到屋企,佢都仲講緊“長鼻鼻”同“驢子耳朵”,真係入哂腦喇!
Ambrose上新畫班之二十五(3y)
今堂畫貓頭鷹,Ambrose都畫得唔錯,雖然可能老師有幫手畫,但見其他同學仔果隻都變左一pat野咁,Ambrose呢隻都算似架喇,wahahaha!今堂媽咪早左上去等,見到Ambrose好專心畫上下果兩條啡色紙條,其實都唔知咩黎!落堂問老師,老師話果兩條係樹枝喎!點解咁多圈架?!
再搵畫班
今日返畫班,中心職員通知中心做到9月16日,唔係搬,係唔做!唉!一早都話呢間野咁新又唔多覺佢好多人報,又一d都唔aggressive,上畫班仲有wet tissue提供抺到乾乾淨淨至走,畫完d畫可以响中心個畫架到等吹乾下次或好耐之後先攞返又得,仲可以俾成班家長坐响中心等小朋友放學,呢d中心咁好,唔會好aggressive要慳位慳時間排滿哂時間表同埋要班家長响門口等,遲早做唔住!以而家細路仔興趣班咁暢旺嘅景況之下,估唔到中心真係唔做!究竟係做唔住?定係負責人唔想做呢?
唉!中心唔做,媽咪又要煩過Ambrose嘅興趣班安排喇!之前見Ambrose畫畫好似畫得唔錯,仲同爹爹商量等佢再大多少少,去間專業少少嘅畫室學,始終而家呢個畫班,其實個名只係塗鴉班,真係塗鴉多,又會好似playgroup咁唱歌仔,感覺係玩多嘅!呢頭至講完等佢再大多少少,可以跟到老師畫一下佢跟一下黎畫先,果頭就話中心唔做,連塗鴉都無得玩喇!
至慘就係當初報呢間塗鴉班時,其實係報另一間專門少少嘅畫室先,但果間畫室無位,只可以waiting,咁媽咪就照wait!早排,應該係一個月前左右,畫室來電話有位了,足足等左佢半年至有位,可想而知幾full,但媽咪當時又諗住呢度學得輕鬆d,返開左又費時轉黎轉去,反正都諗住再大少少先轉好少少架麻,所以婉拒左唔要個位!
而家無左個位後至話無得上塗鴉班,真係頭都痕埋!始終見Ambrose近日畫野真係幾好,而且暑期班老師亦有致電媽咪講番Ambrose上堂表現時,都有提及畫畫老師讚佢畫畫有自己概念,可以唔使人講,心中已有幅圖畫自己想要畫出黎,而且小肌肉有力,叫媽咪可以多多培養佢畫畫呢方面,所以當媽咪一聽到中心唔做,真係好煩囉!
放左學後同Ambrose去返之前turn down左位嘅畫室再問,又無位喇,又係要wait!都唔知要wait到幾時!最慘係Ambrose同媽咪講唔鍾意呢間畫室!當媽咪問Ambrose學跳舞定畫畫時,佢又揀學跳舞,其實一直以來佢都係唔鍾意上畫班,只係見佢無扭計,媽咪都照同佢番學!有時都好矛盾,明明見佢鍾意畫畫,但係又唔鍾意上畫班;明明老師話好好培養佢畫畫,但偏偏呢個時候又要停落黎,咁即係點呢?究竟媽咪應唔應該同佢搵畫班好呀?
Home Art Jamming @ 人仔和八爪魚 (3y)
再行開一陣番轉頭,諗住要Ambrose換衫著鞋出門口,佢都係要繼續畫,都唔明佢嘅,明明都係去畫班架啦,叫左幾十次換衫著鞋出門口都唔郁,係咁自我陶醉咁!
不過呢一次番轉頭叫佢,又令媽咪好surprised!原來Ambrose已經畫左兩個人仔出黎,今次好勁,佢竟然畫埋一條一條嘅頭髮,唔係以前鬼畫符咁亂圈一堆就叫頭髮!仲有就係佢竟然detail到畫埋衫鈕,眼睛又多左一個圈圈住!真係估唔到佢畫人仔嘅技巧又高左喇!之後Ambrose叫媽咪幫佢畫個電話俾人仔,當時人仔其實未有手,媽咪就話佢要電話呀,咁佢用咩揸住電話呀?Ambrose望一望就已經快快咁幫人仔畫手喇,今次,都係媽咪第一次見佢畫手唔係火柴手,而係嘗試畫手掌,果一刻真係好想攬住佢大讚一番,哈哈!之後佢就要媽咪畫個相機俾另一人仔,今次佢唔使媽咪講,已經即時去畫手了!媽咪d畫功當然係好差啦,Ambrose見到之後都問左句,“咩黎架”??真係唔好意思喇!哈哈!
原本以為Ambrose畫完可以收手換衫啦,點知佢突然在兩個人仔之間開始又畫野喇!真係俾佢激死!
見佢畫個圓形又有眼又有口,以為又畫太陽伯伯啦,點知再見佢畫左d一條條打孖嘅線,唔係平時太陽果隻一條線,再望吓個口,媽咪又係勁surprised佢應該係畫緊octopus,好想忍住唔問Ambrose係咩黎,都係問左!醉心畫畫嘅Ambrose直至畫完至答媽咪,係“八爪魚”!呢個八爪魚嘅畫法又係唔同左,以前佢畫八爪魚,係畫左個圓形,响下面就畫好多條線話係八爪魚嘅腳,而家呢個畫法,係畫班第一堂教畫八爪魚嘅畫法,從來都無見過Ambrose咁樣畫番出黎,今日第一次!不過佢畫完之後,又多手去填顏色,隻八爪魚咁細,佢要填色當然就好易出界啦,如果唔係填左色,真係好似架!連佢自己都要俾自己幅畫兩個貼字呀,好好笑!
今日Ambrose真係俾左好多驚喜俾媽咪呀!
Home Art Jamming @ 蛇與Dolphin (3y)
行開一陣,番轉頭再睇Ambrose,今次佢畫左條蛇,再指住粉紅色身果團野話係“Dolphin”!媽咪有少少驚訝,條蛇就話中間爹爹畫左一條做版佢跟住畫啫,但爹爹媽咪都應該無同佢畫過Dolphin,而且,佢自己仲話Dolphin個咀係“尖”架,同埋要係粉紅色!雖然好多書都話Dolphin係灰色,不過媽咪唔知幾時見過有粉紅色架喎,哈哈!睇落其實條蛇同Dolphin真係畫得似模似樣!讚!
不過唔該條Dolphin可唔可以唔好同條蛇一樣間條pattern囉!
Home Art Jamming @ 三眼仔(3y)
呢排Ambrose好似對畫畫好有興趣,繼之前不停要油顏色,又成日畫車仔,人仔之後,今日返畫班之前,趁媽咪好忙執野出門口嘅時候,佢自己又走左去畫畫,媽咪番轉頭睇佢,已經見有個人仔同埋一個三眼仔,哈哈!
不過原來三眼仔只有一條天線,佢畫左三條,好搞笑!
2012年8月21日 星期二
做功課 @ 動動手
K1開學之後,學校由以前每星期一本功課加一項小肌肉訓練變成每日都會有一本功課要做!不過其實咁細個小朋友嘅功課,都只係一頁紙咁多,好容易,基本上五分鐘一定做起!但問題係Ambrose 一直都好鍾意做功課,成日同媽咪講要做功課,以前就話有心機有精力嘅時候,會同佢做媽咪買嘅workbook,但真係要有精神先至同Ambrose開始做!但而家因為要做學校功課,而學校功課又只得果一頁咁多,Ambrose根本滿足唔到,成日都話要做埋後面果d,有時媽咪都俾佢做多一頁(咁下次可以skip一次唔使做,哈哈),同埋一定要攞媽咪功課出黎同佢做一輪至心息!講真,有時收工攰到死,雖然功課都唔係難做嘅,但要坐定定陪佢做,同佢講解,其實都咪話唔辛苦!
今晚同Ambrose開左呢本動動手黎做,簡單d!之前同Ambrose做畫線練習時覺得佢有時都唔多明點畫咁,今晚同佢做嘅時候,佢又好似唔使媽咪講就知道要點畫!好似有d好簡單嘅迷宮,由入口要行到出口,唔太複雜嘅,佢都可以自己手起筆落咁畫出黎,同埋跟形狀畫線都比之前好左少少,短短時間佢就已經有進步,有時呢d一小進步又令媽咪好鼓舞,真係要的起心肝同Ambrose多“做功課”至得!
另外,Ambrose近月以黎好鍾意油顏色,有時媽咪好攰而佢又要做功課,媽咪都會同佢油顏色,唔知係咪因為多練習,總覺得Ambrose油顏色越來越好!以前佢會知道唔好出界,但因為心急,成日大筆大筆油,所以最後一定會出界;但而家佢真係會盡量小心唔油出界,亦會盡量油到見唔到白色,態度唔同左!
今晚一晚,Ambrose已經做左四十幾頁!
Ambrose三歲生日會 – 後記
總括Ambrose三歲生日會,媽咪其實好滿意,尤其是自己親手做嘅佈置,得到各朋友們嘅讚賞,真係好有滿足感!另外,媽咪最鍾意放煙花果一刻,真係好靚好靚,媽咪覺得同個蛋糕真係好夾,果一刻見到個蛋糕,諗起之前由無idea到整到出黎,效果亦好好,又係好有成功感!最記得放煙花時各人都扮吹candle,亦有人以為真係可以吹熄,係咁吹係咁吹,其實煙花candle夠鐘就會熄,但各人都咁開心投入,氣氛真係好好!雖然好多人都會去麥當當開生日會(媽咪一個月已經參加了四次了),真係好方便,買個蛋糕咩都唔使理就攪掂,但媽咪由始至終都無諗過去要麥當當開生日會,只係選擇一係屋企一係無就算,因為始終場地所限,自己攪嘅生日會真係有氣氛好多同埋彈性大d,所以,即使辛苦少少,都係值得!
完左生日會之後,其實都有一陣子猶豫,檢討,下年生日,係咪應該再攪生日會呢?今次生日會籌備時間短,而且只有媽咪獨自處理,所以攪得比較辛苦!而媽咪最大心血,就係攪場地佈置,但結果發現,媽咪嘅心血,換黎一對手指甲邊爆烈勁痛,手臂因為不斷泵氣第二日極酸軟,真係辛苦到想罷工!但睇番相片,原來爹爹都無咩時間同d咁靚嘅佈置好好地影吓相留念(都有一兩張不過就唔係清場影囉)!仲有就係成個生日會攪左幾個鐘,相就只影左二百幾張,大部份都係成班小朋友一堆混戰緊,一係就係其他人嘅相,一係大合照,有自己嘅相又或者有自己而又是是正正嘅相,真係唔多,仲要係媽咪中間發覺未影相捉人同自己影番至有,如果唔係可能忙吓忙吓唔記得哂架喇!
再諗吓生日會當日,媽咪足足花左半日去攪佈置.其實當日係Ambrose生日,但因為媽咪忙,所以反而希望Ambrose入房瞓覺唔好攪住,再三諗番,其實生日就更加要同佢開開心心咁過,為左生日會,就咁浪費左半日時間咁!
生日會期間,亦唔見得可以陪住Ambrose,因為太多野要安排,之前要準備佈置,去到要準備野食,食緊又要準備遊戲,玩緊就更加忙,玩完又要開始準備執野,媽咪自己都無咩點食野,亦有好幾次Ambrose叫媽咪坐定定陪佢食野,有時都諗,究竟生日會係攪俾人地開心定係自己開心?當然媽咪深信Ambrose一定開心嘅,只係媽咪自己太忙,無法與眾同樂啫!
生日會另一煩惱事,就係雖然叫左朋友唔好買禮物,但最終都係收到一堆禮物!講真,現實d講,禮物呢d野未必份份啱心水,咁樣收到一堆之後,其實真係唔知可以點處理!响教養角度黎講,亦唔想Ambrose收到一大堆禮物,好似禮物得來太易又太多,唔識珍惜,感恩!環保角度講,寧願佢地封利是就算,起碼可以買到自己心水嘅野,亦唔使一下子塞滿屋企地方!
雖然生日會令媽咪有不少反思,不過媽咪知道Ambrose有咁多朋友仔同佢慶祝,一齊顛左一晚,又放肆地食左三杯啫喱,真係好開心!媽咪嘅辛苦都係值得!會不會有四歲生日會,要再慢慢思量了!
幾個月前見有sale而買下嘅玩具,最後充當生日禮物!
2012年8月19日 星期日
Ambrose三歲生日會 – 當日情況
場地佈置篇提到嘅氣球佈置,其實已經差不多係成個生日會全部嘅佈置,好彩一車迫迫地可以車哂過去!原本以為整好哂d佈置,去到都應該幾輕鬆,不過因為表哥表姐一齊跟車到左,要顧及佢地又要攪埋少少其他佈置,時間上都係慢左!本來諗住去到會場再整多幾朵氣球花,但最後都只係整多一兩朵就停左,一來今日整左成日已經好攰;二來雙手頭二指指頭因為要不斷將氣球打結而令指甲與下低之指甲肉不斷拉扯,早在家中製作時已紛紛爆開流血,痛到死;三來眼見氣球柱加banner擺埋一齊已經好靚,其他原本嘅idea都係暫且放下吧!始終一個人嘅精力真係有限,要求真係唔可以太高!唔再整氣球花,媽咪就整埋“3”字氣球小座就算,同埋吹埋巨形party signage貼在門外,一切佈置總算完結!
佈置完成左,之後就係扭波波喇!趁小朋友未到,諗住扭定d出黎擺住先,點知可能忙左成日,媽咪一到扭波時,個腦突然一片空白,即使連最簡單嘅劍都完全記唔起點扭!可想而知獨自攪場地佈置真係令媽咪完全虛脫!諗黎諗去,試左一輪至記得番點扭劍,再過多一陣,試多一陣就記得點扭laser gun,但其餘果d本身練得無咁熟,真係完全洗腦!
好彩嘅係媽咪之前不斷練習扭波,都知道自己資質有限,加上時間實在太少,intensive籌備生日會又令媽咪體力真係有d透支,所以媽咪對扭波一環其實都唔太有信心做到心目中嘅standard!媽咪靈機一觸諗起唔知幾時見過有d動物吹氣長棒,小朋友見到又係會玩得一餐,於是即時上網搵,終於花左兩晚時間搵到一間最近嘅淘店,務求盡快送貨,以備不時之需!不過呢間淘店只做批發,一個款最少訂十二個,不散賣!媽咪睇中四個款,真係無理由買四十八個,生日會小朋友其實只有十幾人,唔需要咁多!媽咪即管問每個款要半打,收貴d可唔可以賣俾媽咪,又得喎!不過計落條數,其實媽咪只要放棄一個款,買三款共三十六個仲抵過四款夾埋得廿四個,所以媽咪最後落實要三個款!三十六個好似好多咁,不過睇comment話有部份會漏氣,賣家話送膠水可痴番漏氣位,但膠水唔可以寄空運要用普通快遞,需時幾日,而媽咪已等不到喇,要求賣家唔要膠水發急件,只係梗梗响生日會前一日收到,真係一額汗!而因為有呢d吹氣棒,小朋友個個都攞住黎玩,好開心,所以即使媽咪真係扭唔到太多花款嘅波波,其實已經唔重要喇!最估唔到係d小朋友攞住d吹氣棒呀,扭波劍同槍已經玩到失控!
之前一晚難得抽到少少時間同爹爹一齊度生日會run down同埋遊戲,生日會場地book左五點鐘,預一個鐘頭set up,大概六點半至七點開始食野,諗住朋友們五點鐘到可以响出面室內playroom玩一陣,六點半七點入返活動室開餐,食到咁上下就玩少少遊戲,諗住約八點左右可以切蛋糕,九點左右可以陸續散場收拾場地!但朋友們大多都六點幾至到,所以原本打算六點半開餐都唔得喇!時間一路向後推,場面其實都一片混亂,又要等埋未到嘅朋友們,又要calm down班小朋友,同埋捉番走左去出面playroom玩緊嘅朋友仔,咁樣一攪已經七點幾先正式食野!
當然,遊戲時間都因為咁而要推遲,不過都堅持响開餐半小時之後,八點前開始!之前同爹爹度好左有幾樣Ambrose最愛嘅物件收埋响會場入面,要小朋友幫手搵出黎,不過因為去到個場地發現得四幅牆,可以收埋嘅地方實在有限,所以呢個遊戲set up都幾難,哈哈!不過唔緊要,準備左都照玩!原本諗住係小朋友玩嘅遊戲,但一講要搵咩出黎個個大人都四出去搵,最後當然都係大人搵到再俾小朋友交番黎啦!最攪笑係有大人一早已經知道物件放响邊,都未講已經走左去攞喇!同埋有d物件係講之前由媽咪搵地方擺,有人見到媽咪行去邊度,就即時行番去搵,好奸呀!
玩完搵野,之後就係期待已久嘅爭櫈仔遊戲喇!小朋友玩爭櫈仔,真係要用小朋友高度嘅櫈仔,呢個遊戲玩得成,都係多得嫲嫲有個在幼稚園工作嘅朋友,响生日會前無啦啦通知嫲嫲學校要換櫈仔,舊櫈要掉哂,嫲嫲朋友覺得浪費所以問嫲嫲要唔要!就係咁,因為有一批櫈仔,所以爹爹媽咪諗到要玩爭櫈仔喇!開頭都驚佢地咁細唔識玩,不過經過媽媽們示範之後,佢地好似又識喎!睇佢地氹氹轉行到老遠一聽到音樂停就即彈返去搵櫈坐,真係好笑!最搞鬼係Ambrose有一轉搵櫈坐,其實佢都好快架喇,不過兩張櫈同時有三個小朋友坐(小朋友細粒係兩張櫈都夠三個人坐),而佢係最邊果個,佢自己都知道唔得,一坐低就喊左出黎,嘩哈哈!雖然佢係壽星仔,但其他人都無意思免佢唔使輸,所以遊戲繼續!而最後贏左果個一定係大表姐囉,因為成班都只係得果三歲嘅小朋友第一次玩,同個六歲玩過好多次嘅小朋友,其實唔玩都知佢一定會贏啦!
玩完遊戲,抖多一陣就切生日蛋糕喇!個蛋糕媽咪只係响爹爹去攞時影左幅相俾媽咪睇過一次咋,媽咪自己都好心急睇吓個蛋糕真身!不過班小朋友重心急,個個都圍哂去張檯度等開盒!一開出黎大家都嘩嘩聲,大家都俾蛋糕上嘅咸蛋超人公仔吸引住,七口八舌咁問d公仔係真定假,食唔食得,攞唔攞得!哈哈!其實個蛋糕加左d公仔後真係幾靚,個咸蛋超人朱古力牌比想像中要好!不過諗諗吓如果無左d超人公仔,其實個蛋糕咩都無,只係做多左一層火山,而上次在舖頭以另一款超人蛋糕做參考,蛋糕面上有好多彩色波波,師傅都無做到,只係唧左幾朵忌廉花,d超人公仔仲係媽咪提供,講真,收八百幾蚊,其實都幾貴囉!嘩完一輪,都係切蛋糕嘅時候,媽咪攞出之前準備左嘅煙花candle,點起,三枝煙花不斷放,真係好靚,亦都好切合超人蛋糕主題,媽咪覺得真係幾perfect!
未食完蛋糕,班小朋友已經又走哂出黎玩!今次仲搵左個有份量嘅爹爹出黎扮怪獸,成班小朋友攞哂長棒,扭波劍同槍去打怪獸,真係好開心!本來場地只可book四個鐘,理應到九點,不過因為開始遲了,而間房咁夜都唔會有人再用,所以我地可extend多一個鐘,俾小朋友玩多陣,同埋預時間執番d野!
最終,本來叫左朋友們唔好買禮物來,仍然有一堆禮物要攞番去!花左半日時間整嘅氣球佈置,始終都帶不走,只有兩個哈哈笑小座同埋大米妮頭俾大二表姐取回家,其餘嘅都只可以留在場地,真係好唔捨得,但又無可能又車回家!本來所有鋁質氣球都聲稱可以放氣收藏下次再用,不過放左一個party signage之後發覺氣球面都皺哂,而且未能完全放氣,摺唔埋,所以都要忍痛放棄佢地!
終於,Ambrose三歲生日响九點半正式結束!
Ambrose三歲生日會 – 扭波篇
參考天天生日會,發覺原來只要有氣球,班小朋友已經玩到顛哂,基本上呢個item係must buy嘅!不過由於媽咪唔識扭波,如果純粹泵個氣球出黎玩又略嫌單調左d,所以媽咪唯有上you tube學扭波,扭番d槍槍劍劍先至有氣氛!其實媽咪都好驚扭波嘅聲,果d似爆非爆嘅聲真係令人無勇氣一手扭落去!但,媽咪唔學就無人整架喇,所以都要一鼓作氣去學囉!
結果,發覺在香港普通店舖買到嘅扭波氣球,又薄又易爆,媽咪已經被嚇到魂飛魄散喇!簡單嘅劍都還可以扭到,但要扭laser gun又或者花,根本就無可能!加上見到you tube示範果d望落都好似長好多,唔明點解自己買果d好似完全唔掂,後來,媽咪發覺原來扭波氣球原來有分不同粗度,而其中一隻260就係常用粗度喇!為此,媽咪總覺得平時買到果d唔係standard,所以媽咪一心要買呢隻260!
媽咪於是响淘寶搵呢隻260扭波氣球,其實都唔知係咪真係有分別,又唔知淘寶嘅質素係點,都係撞彩咁去買.
結果,淘寶260扭波氣球真係同平時買到嘅唔同,厚身d同埋堅韌d,真係要讚!有左呢d厚身嘅扭波氣球,媽咪開始左每晚對住you tube學扭波嘅生涯!呢段時間真係超辛苦呀!因為除左自己好驚扭波,心理上都要去克服扭波嘅聲之外,其實可能自己真係無咩天份,睇住you tube見人扭好易好輕鬆,但到自己嘅時候就扭極都唔順,唔得!加上因為媽咪知道生日會當天根本上無可能可以睇住you tube去扭,即係話,除左要學識扭第一次之外,媽咪亦都要練習憑記憶可以扭番出黎!籌備時間唔係太多,加上260到手之後先至真正可以開始練習,真係好大壓力!再加上有幾晚實在太攰,忍唔住走左去瞓無練習,第二日起身之後又好後悔!
本來媽咪target學嘅槍劍已經學識,但後來媽咪發現其實黎生日會嘅小女孩亦唔少,為左顧及呢班女孩,媽咪又要學吓扭神仙棒,花花同蝴蝶等!鎖定左幾段學扭花花嘅片,足足學左幾晚都扭唔到一朵,真係超級沮喪,好彩神仙棒同蝴蝶都勉強可以!
最難果朵花,爹爹同媽咪扭過幾次,都係唔得!想像一下一條扭波氣球,對摺左之後,再要分成三圈,再三圈成S形摺叠,去到呢part,其實成條氣球已經好脹架喇,再要將叠埋一齊嘅三圈大力對壓,在中間處交叉對扭,點樣可以扭到呢?第一,媽咪對手唔夠大去一下攞哂成叠圈;第二,再要用力壓實交叉對扭,真係要好大力,you tube嘅人好輕鬆就扭完,真係難以置信!就連爹爹都要用好大力氣去扭,但連260氣球咁堅韌都爆.好可能當中有d竅門爹爹媽咪真係唔知,學極都唔識,所以媽咪唯有放棄了!
响好無助嘅時候同姑姐講起,佢又開始學扭花.證明媽咪真係無天份囉!姑姐一開始扭唔到六瓣花花,都係四至五瓣,但都叫成功扭到丫.媽咪係未試過成功扭到一次,哈哈(不過其實媽咪由始至終無捨難取易試扭少瓣數嘅花就真嘅)!姑姐學扭而初次成功扭到五瓣花嘅時候,其實已經係生日會前兩天!
Ambrose三歲生日會 – 場地佈置篇
未知道生日會Banner係咪真係可以順利整到,如果無,個場地又唔係細,真係會好寡!所以媽咪一方面拜托表姐設計banner,另一方面不斷諗點佈置場地!其實場地佈置都離不開氣球,所以在當初訂260扭波氣球嘅同時,媽咪都順便睇埋普通氣球!估唔到淘寶入面嘅店舖好專業,成間店舖可以只賣唔同種類氣球,而且亦有唔同佈置packages,同埋參考圖片!有d簡單嘅佈置如氣球花更加有短片睇哂點整,真係俾到唔少ideas俾媽咪!
不過响搵氣球嘅時候,媽咪其實想試訂氦氣回來自己泵氣球,因為媽咪在網上睇中左一對行走米奇米妮,用氦氣泵好之後可以自己企起身,高度應該高過Ambrose少少.同樣產品在香港買已入氦氣嘅米奇都要二百幾蚊,一對就已經四百幾蚊喇!一枝細氦氣around二百左右,行走米奇米妮共百四,其實都唔係平左好多,但一枝氦氣應該夠泵一對行走米奇米妮之餘仲可以再泵多少少其他氣球.同爹爹商量過,佢都係覺得唔安全,始終唔知道入面氣體會唔會爆喎!咁又係嘅,大陸嘅野真係要好小心至得!爹爹話寧願貴少少在港買已入氦氣嘅行走米奇米妮!
不過要買都唔係容易事,要去到好遠至有得買,仲要諗埋點樣攞兩個咁大嘅氣球返入屯門!揸車當然係得啦,不過為左兩個氣球過海攞又好似油錢都蝕埋,真係唔值咁!而且就算有行走米奇米妮,亦唔代表唔使其他裝飾!所以媽咪決定放棄行走米奇米妮,索性用全普通氣球加一d鋁質氣球做佈置!
無行走米奇米妮,媽咪見有鋁質立體大米奇米妮頭,好靚,所以諗住一定要買!至於點整,之前都無咩概念,但後來見到網上圖片,見有人整左氣球柱,柱上面就係綁左大米奇米妮頭,超得呀!咁樣整米奇米妮真係唔錯,可以自己控制高度,而且全部都只係用普通氣球就可以,唔使再買咩氦氣!
不過媽咪上網見人整氣球柱大多都會用底座作支架,而柱頂嘅大氣球通常都泵左氦氣令個氣球唔會頭dup dup,媽咪諗左好耐,究竟唔用底柱同氦氣,係咪都可以整到咁嘅效果呢?於是又上you tube不斷搵片睇同研究,但都無咩結論咁,始終唔實習過唔知真係得唔得!但又真係無可能响屋企實習一次得至訂氣球返黎,一來咁早整左都留唔返去生日會用,二來整完先訂可能唔夠時間!最後,媽咪再三研究,覺得應該可以,所以都係冒險一試,訂左一大堆氣球返黎!
由book到場地至生日會當日短短兩星期,媽咪可以話超級辛苦,因為每晚都要等Ambrose瞓左至可以靜落黎做野!又要上網搵片學扭波,同不斷好似溫書咁睇片,務求要將所有野記入腦,生日會當日就好似考試,溫哂書當日就要發揮哂出黎,其實把握只係一半一半而已!尤其是氣球柱,真係唔知整唔整到,扭波都重可以不斷練習,但氣球柱真係要即日整,得就得,唔得就無架喇!最慘係媽咪滿腦嘅諗法只有自己知,只得媽咪一雙手做,無其他人可以幫手!而如果早一兩日整定d氣球又唔可行,一來有可能漏氣或爆,二來亦係最關鍵原因點解唔可以整定,就係剛泵好嘅氣球表面會好有光澤好靚,但放耐左之後就會暗淡無光!要即日一次過一個人整好哂所有佈置,而且又未試過,媽咪真係覺得好大壓力,可能讀書果陣都無咁誇張,哈哈!
八月十九日早上起身,等爹爹湊走Ambrose返畫班,媽咪就開工喇!開初只係試整哈哈笑小座,本身只係由一層細波加一層大少少嘅波組成,但媽咪嫌放在地上又矮得濟,放在檯上又大左少少,結果媽咪自己再加多一層大波,整好之後,高度perfect,同Ambrose差不多高,哈哈!
整完哈哈笑小柱,媽咪對整氣球柱開始有少少信心喇!不過由於諗住去到場地至整,所以先整左幾朵大花先!整整吓花又諗起之前買嘅勁粗長氣球,諗吓其實佢可唔可以自己企到支撐住一個鋁氣球呢?如果可以,咁可能用一個長氣球就可以頂住一個鋁氣球,造工應該簡單同快好多!所以媽咪忍唔住一試,結果,可能媽咪太貪心,將長氣球吹得太長太高,紮好左之後就發覺因為可能太高嘅關係,柱身有d搖擺!網上見有人會紮一個已入左少少野嘅氣球响底部,目的應該係用重量定住條柱,媽咪即時叫爹爹買包鹽返來,入好再紮在柱底,但似乎唔係柱不夠重要而搖擺,而係柱與底座之間駁位支撐點有d薄弱令柱身搖擺.於是媽咪又試整多一圈氣球加在駁位位置,得左!成條柱即時有支持,可以唔搖喇!
媽咪發覺整落似乎都唔係想像中咁難,於是開始試整氣球柱喇!整好左各層氣球後綁埋一齊,開頭都驚會好似之前條柱咁會因為太輕太高而支撐唔到,不過原來擔心都多餘,媽咪好順利整好左兩條氣球柱喇!
其實响媽咪整緊氣球柱之時,Ambrose已經放學返來,本來要佢去瞓覺,媽咪就閉門工作,點知佢又唔瞓,係都要迫入書房睇媽咪做咩,結果就俾佢知道媽咪攪咁大壇野,即時唔肯瞓,話要睇,又話要幫手泵波,真係多得佢唔少!
見咁順利整好氣球柱,其實媽咪都有少少懷疑架車可唔可以一次過載咁大堆氣球過場地架喇,不過爹爹隔空無見過成屋氣球佈置又話得,而媽咪又因為樣樣咁順利好想快d完成埋開始扭定波波,咁去到可以無咁忙,所以媽咪攞埋大米奇頭出黎泵氣,順便又睇埋個效果!點知媽咪可能太貪心,明知鋁氣球唔可以泵太脹,媽咪又怕擺一晚好快漏氣,所以泵多少少,脹d好睇d!點知泵好左備用嘅時候個米奇頭突然爆左!媽咪見到真係好想好想喊,因為成個場地佈置嘅重心就係呢對米奇米妮柱,而媽咪係無買spare嘅大米奇米妮頭,只有細頭!企响隔離嘅Ambrose見到媽咪好傷心嘅樣,又見米奇頭爆左,隔左幾秒後話我好唔開心呀,之後暴喊!唉!媽咪何嘗唔係丫,兩星期以黎嘅心血,期待,就連最令媽咪困擾嘅氣球柱都可以完成到,就响臨門一腳嘅時候爆頭,真係唔知用咩黎形容媽咪果刻有幾沮喪!如果爆果個係米妮頭都無咁傷心丫!
安頓左Ambrose之後,佢話要吹埋個米妮頭,好啦,見佢咁慘就順吓佢啦,點知佢企响小矮櫈上面un吓un吓就成個人V形咁un左落地!原本以為好彩無撞到頭仔,只係pat pat痛,點知原來佢跌落地果下“及”到條脷,條脷滲血暴喊囉!
泵好左個大米妮頭,媽咪發覺唔可以紮上去氣球柱上面,驚柱太高陣間上唔到車!同埋將所有佈置攞哂出黎之後就開始驚覺,唔知上唔上得哂架車度?!原本都仲想整多幾朵氣球花,都係要收手喇!雖然距離心目中要做嘅佈置仲差少少,不過諗落都唔係好多未做起,去到場地整埋都ok啦,個心當堂定哂!
至於無左個大米奇頭但已整左條柱出黎,可以點?原本爹爹話去搵吓有無類似嘅氣球賣,不過由於佢又要去攞蛋糕,又要分別接兩個表哥表姐過來,又要打點所有物資運送,佢都無時間理喇!好彩媽咪買左幾個鋁氣球,將其中一個印有Happy Birthday嘅星型鋁氣球紮上去,勉強都ok啦!見有細米奇頭而又未諗到點整,將佢泵脹左用膠紙就咁痴上星型氣球上,都不失可愛嘅!
Ambrose三歲生日會-蛋糕篇
Ambrose兩歲前成日都會去尖沙咀山林道上playgroup,記得一歲生日前,爹爹媽咪曾經經過山林道入面嘅一間蛋糕店,見到d立體蛋糕好靚,有公仔可以放上去,顏色又好colorful,不過價錢好貴,當時心諗,小朋友生日咋喎,使唔使咁誇張?!
不過三年下來,呢d立體蛋糕已經大行其道,就連傳統餅店美心都有做立體蛋糕!媽咪有見Ambrose今年三歲,已經識懂事好多,所以今年想買一個立體蛋糕俾佢開心吓!
一個立體蛋糕起碼要三磅重,其實如果唔攪生日會,只係家人一齊切蛋糕,三磅己是一個很大嘅蛋糕了!雖然之前都未落實開唔開生日會,但媽咪已經決定今年要訂個立體蛋糕了!
咁啱Ambrose去完天天同竣竣生日會之後,佢同媽咪講想要一個咸蛋超人蛋糕!本來媽咪一心諗住買thomas就算架喇,因為呢款公仔common一d,要訂都好方便,但聽見Ambrose咁有主見咁要求超人蛋糕,又點忍心拒絕佢丫?!
不過,要知道咸蛋超人並唔似thomas同公主果d咁common,雖然之前有段時間hit過一排,但到最近又俾spiderman取代左!媽咪上網搵咸蛋超人立體蛋糕,其實都不外乎係白底紅邊加兩隻黃眼嘅Q版超人頭蛋糕又或係半身蛋糕,媽咪覺得顏色似乎太少了,整體感覺好plain,唔吸引!不過礙於Q版咸蛋超人本身係咁嘅樣,唔想太單調,真係要自己諗一諗點整好喇!
諗蛋糕款嘅同時,媽咪已經鎖定左山林道呢間蛋糕店訂,原因係好多人話佢嘅蛋糕好味,而且蛋糕款可以同師傅傾!由於媽咪完全無idea整咩款好,覺得師傅可能做開有idea可以brainstorm一下,加上立體蛋糕要提早三星期訂,所以媽咪八月頭走左去呢間蛋糕店度訂左先!
其實當日去到媽咪都仍然無idea點整個蛋糕,只係唔想成個蛋糕咁求其整個白色咸蛋超人樣!去到店舖時,師傅聽到媽咪唔想咁整,推介左一個最近整嘅超人蛋糕,其實都只係一個兩層高嘅蛋糕,有好多唔同色嘅粒粒,再加上現成嘅超人公仔痴上去,雖然唔係咸蛋超人,但師傅叫媽咪買幾隻咸蛋超人公仔放上去,咁睇落又似乎都幾好,起碼食左個蛋糕,d公仔都可以留番黎玩,唔會咩都無!其實都覺得師傳都無心同媽咪諗架喇,都係推一個整過嘅蛋糕款改動吓啫,不過算啦,如果人人都搵佢由零諗起,佢都會好忙喇,所以見佢推介果個款總好過一個白色人頭蛋糕,所以都同意了!同埋原本蛋糕後面有個朱古力牌,佢話整咸蛋超人logo ,其實媽咪都唔知logo係咩樣,見原先個蛋糕好似係五星戰隊,個logo其實係一堆字,唔知咸蛋超人個logo又係咪字,好似怪怪咁,所以提議左師傅,不如整個咸蛋超人頭,好過整logo,唔係到時Ambrose唔知係咩黎就浪費心機喇!
就係咁,好似好簡單就攪掂左個蛋糕!不過師傅都好好,叫我三日前交番d咸蛋超人公仔返去,如果中間個蛋糕有野想改都可以,所以其實落左訂,都仲可以諗吓再通知佢想點整!
咸蛋超人公仔,又係一大難題!之前hit過一排就好多地方有得賣,又靚又多款,而家過左氣,度度都無啦!仲要受蛋糕所限,太大隻公仔又唔擺得,真係唔知可以去邊度搵喇!上網見到有人bid扭蛋咸蛋超人公仔,靈機一觸去留意附近嘅扭蛋機,果然有收獲,不過得一個系列,仲係成個系列得三個公仔,個咸蛋超人仲要唔係傳統紅色,而係藍色!唉!算啦,搵唔到都要扭!$16一隻,一連扭左兩隻出黎都係同一款超人,媽咪覺得唔對路,幾時先扭齊三隻?
最後媽咪都係放棄喇,搵日落轉福榮街搵好過喇!
八月十一日,終於出左福榮街搵,皇天不負有心人,真係俾媽咪搵到!本來屬意想要Q版咸蛋超人,不過Q版得一款,質素又麻麻地,都係正常版多款少少同型d!最後揀左一款係有Ambrose鍾意嘅箝箝怪獸,真係好心滿意足!八月十四日,交左d咸蛋超人俾師傳,順便,媽咪有個idea,將原本平平無奇嘅第二層蛋糕,改為做一座火山,火山頂淋上橙紅色朱古力扮岩漿,配合番咸蛋超人打完怪獸好興掉隻怪獸入火山嘅情節!不過好唔好彩,當日落到店時師傅放假,媽咪只可以就咁講低俾店務員知就要走!
離開之後個心忐忑不安,一來唔知交去d咸蛋超人係咪可以放得上個蛋糕度(唔知會唔會高得濟同企唔穩);二來又唔知火山idea做唔做到!好彩夜晚時師傅打黎同媽咪講可以做到,蛋糕造型總算confirmed,可以將心思放到其他籌備項目度喇!
Ambrose三歲生日會 - Banner篇
生日場地都未可以接受預訂,媽咪已經當場地confirm左黎辦,唔係嘅話,真係未必夠時間做!
有天天生日會做藍本,媽咪其實都應該好輕鬆,只要攪掂食物安排,其他似乎都唔係咁緊要!有見天天生日會有張靚靚Banner,真係sharp好多!其實間活動房都唔係細,樓底又高,如果唔整d裝飾,就咁擺d野食出黎,真係好似好dry,所以媽咪都有諗過整Banner!問過Kula佢嘅banner只要幾十蚊就已經有6 x 3尺喇,真係好抵,但大前提係佢有朋友幫手design,佢只係將個稿send去print shop印出黎就得!媽咪完全唔識design呢d野,又唔知用咩software,似乎又無人可以幫手design!探聽過爹爹整banner嘅software係點同埋易唔易整,都似乎無咩結果!唔直接叫爹爹整係因為最近爹爹都好忙,而且又唔知道爹爹會唔會反對,覺得做得太多,所以媽咪寧願自己解決!既然無人識整,咁就上網睇吓有無人講!睇左一輪,總係覺得自己整真係唔多work,再睇埋俾錢人design,真係好貴,quote左一間要四百蚊,仲係細細張嘅,發覺可能要放棄Banner了!
八月二日,就係將要放棄嘅時候,媽咪突然諗起Vivian表姐好似係做Graphic
Design,即管問吓佢,結果佢話有齊哂圖同相其實都好快可以攪掂,所以媽咪厚顏地請Vivian表姐幫手設計 banner,好彩佢無托手踭!不過咁急搵人幫手,媽咪當然要先預備好哂相片同圖片啦!相片一定無問題,因為多數相都係單反影,解像度都夠高!但咸蛋超人嘅圖片,一來好難搵,二來搵到嘅像數都唔會高,媽咪搵左成晚,先勉強搵到幾幅圖,都唔知用唔用得著,要俾左Vivian睇左先!
果然,圖片真係麻麻地得,但Vivian話做banner唔會近睇,唔太高要求都可以接受,媽咪無異議,畢竟要求別人幫助,提供嘅資源又有限,要求自然唔可以太高了!
八月十二日,收到初稿,其實只係原本download嘅圖再改動左少少,同埋其中一個超人係key左Ambrose個頭上去,呢個係媽咪唯一要求,估唔到又真係做到,好鬼攪笑!不過其中一張相係同媽咪合照,其實原意只係搵唔到Ambrose正面靚仔相,諗住唔夠相可裁呢張相嘅樣出黎用,點知連媽咪都見埋樣.因為始終係Ambrose嘅生日會,媽咪要求Vivian表姐換過一張相.
八月十四日,收到修訂版本,無野要改喇,所以一返工就send去print shop攪printing,即時去7-11俾埋錢proceed印刷了!
八月十五日,原本print
shop話交錢後48小時可取件,可能媽咪寫左第二日取,而佢地又做到,所以一日時間就可以去攞喇.咁心急要攞嘅原因係諗住Banner印出黎之後有咩唔妥都仲有時間執麻!
結果,收到Banner後好滿意,雖然放大左之後真係有少少唔清,但其實遠睇又唔係咁大問題!今次呢張Banner整左7x3尺咁大,只係用左$49!真係超級多謝Vivian表姐嘅幫忙,如果唔係生日會真係會失色不少喇!
Ambrose三歲生日會 – 食物篇
原本諗住生日會在中午舉行,食物可以預得簡單一d,點知中午無場,被迫搞夜晚,成件事好似複雜左!之前諗嘅小食應該唔夠,一定要有飯粉類飽肚食物!但太多食物又好難安排,當然叫到會一定得,但價錢貴!
粗略估計生日會人數有四十人左右,幾十人嘅食物如果要自己整哂真係好花時間,而且要保持各食物嘅熱度有一定嘅困難!另外,因為之前見識過表姐聖誕節時大收禮物大拆禮物嘅瘋狂情景之後,媽咪真係好唔希望同樣嘅事情再發生,因為實在太奢侈了,好多小朋友未必可以咁幸福可以有一件玩具,而大表姐當日就有成廿幾份玩具拆都拆唔完,而且毫不珍惜,見到都令人有心有戚戚然!所以今次生日會,媽咪決定呼籲朋友們不用預備禮物,如果想表達心意,不如幫忙帶一份食物來生日會,一來可減輕媽咪預備食物嘅壓力,二來亦可以環保d,唔想為送禮物而送禮物,始終別人送嘅禮物未必咁啱心意,都係浪費嘅一種!
好可惜,只有朋友仔們未買禮物,可以幫手整野食,同學仔們可能一早已不停追問媽咪攪唔攪生日會而知道生日會一定攪成,只是地點形式問題,所以各同學仔都已預備好禮物,無可挽回!
Idi整菠蘿腸仔,Wing整雞翼,嫲嫲整魚蛋燒賣,姑姐整沙律,Zina整rice pudding,媽咪同Ambrose負責啫喱!餘下嘅芒果糯米磁,炒飯及炒米粉,決定叫到會解決!
雖然食物唔算多款,但念及仲有一個三磅生日蛋糕,加上成班小朋友一定掛住玩唔會點食野,大人要睇住小朋友又會懶得食,基於party慣例一定有好多食物淨番,所以即使感覺唔係極豐富都好,媽咪覺得足夠了,反正朋友來生日會都不為食而來吧!
生日會前一晚,同Ambrose一齊整二十杯啫喱,Ambrose不知幾開心!一路整仲一路係咁話好香,好想就咁“食”左d啫喱咁款,好鬼好笑!


c: text/html

text:
強烈建議,尤其係本身小朋友由其他人如工人姐姐湊既weekend daddy mummy,如果你想帶小朋友去旅行,先練習全日自己帶小朋友出去玩,覺得自己攪得掂而小朋友由肯跟你先好帶佢去旅行
目的地選擇
每計劃一個旅程,第一樣要考慮既就係去個地方.同小朋友去旅行,去既地方最緊要係:
1.安全-治安情況良好,局勢穩定
2.衛生情況-一定要良好,如果小朋友去旅行中途染病都幾麻煩同掃興
3.景點適合小朋友-雖然出錢又出力,但同得小朋友去旅行就要有所遷就,一味行街shopping對小朋友無意義,目的地一定要有啱小朋友玩嘅地方
4.機程/景點與景點間車程唔會太遠-縱使你已經帶咗玩具圖書俾小朋友上機或搭車時消磨時間,但好難叫一個小朋友坐定定幾個鐘,況且佢有佢嘅生理需要,例如大小二便,試想象你響狹窄嘅機倉洗手間協助你小朋友去厠所,仲要係唔只一次,諗起都覺得狼狽.當然,小朋友越大佢嘅忍耐力,集中力同自我照顧能力就越强,意味可以去嘅地方就可以越遠
5.天氣穩定-係人都想去玩嗰陣天朗氣清,對帶住小朋友既人尤其重要,試想想當你落住大雨帶小朋友,又要拎遮,又要顧住唔好淋濕小朋友同部新買既相機...一句講哂,煩!除咗揀唔好雨季某d地方外,太凍太熱既地方都唔係幾適合小朋友.不過天氣呢家嘢好睇你好唔彩,到時可能要用行程遷就
6.目的地容易補給嬰幼兒用品,有方便照顧兒童嘅設施配套-除非你去非洲呢d第三世界國家,否則唔難符合呢個條件
以上係我考慮目的地嘅主要條件,觀乎以上條件,首選目的地一定係東南亞,而我心目中最適合帶小朋友去玩既地方就一定係日本,但鑑於舊年日本大地震同福島核電站洩漏幅射後,日本嘅安全情況令人擔心,所以好多人都退而求其次,揀其他國家(雖然我正計劃一家4口暑假去日本),台灣,新加坡,泰國,馬來西亞甚至遠少少嘅澳洲都係唔錯嘅選擇.
旅行日數
第一次帶小朋友去旅行唔適宜去太耐,一般3日至5日已經好足夠,原因:
1.唔知自已可唔可以響無工人姐姐幫手下handle到又湊細路,返到酒店又要處理用過嘅奶樽,污糟衫同行李,如果真係搞唔掂,相信大家情願快d返香港(帶埋 工人去 玩又另作別論)
2.唔知小朋友適唔適應去旅行,一般小朋友已經建立自己嘅生活習慣,突然去咗個新環境,作息時間唔同咗,又見咁多陌生人,瞓嘅又唔係自己張床,對佢哋嚟講其實都頗有壓力,萬一小朋友唔適應的話對佢同大人都幾折磨,都係嗰句,你情願快d返香港
3.第一次帶小朋友出門一定會乜都帶,因為身為阿媽既一定驚死去到無得買,又或者覺得帶多無懷,以備不時之需,但係當你發現淨係小朋友嘅用品就已經佔據你一個喼你就會覺得好頭痕.去既日子短d,你要預備既物品相對地少d,當你去完第一次旅行你就會知道有d乜係你小朋友需要,有d乜係你小朋友無用到.縱使你下一次去玩耐d,你會發現你幫小朋友執既行李會少咗
如果試過第一次成功的話,相信你會上癮,好快再計劃下一次旅程,到時先增加旅行日數都未遲
跟團?自由行?

robotstxt: allowed

filter: keep


text:
Saturday, October 23, 2010
CU毒男與嫁樓港女
又有報導講大學生怨買唔到樓
今次搬埋女朋友出黎
話無樓女友唔嫁我
首先, 呢個唔係房屋問題, 係感情問題
條港女究竟係嫁間樓, 定係嫁個男人?
個中大仔咁都唔明? 條女玩你炸
到你儲夠錢, 買到樓, 條女又會要求聯名買, 但自己一毫都唔會出
最好儲錢買樓既過程上, 屈條仔開個聯名戶口, 然後條女一個崩都唔掟入去
到買LV時又會提款, 仲聲大夾惡咁話:個聯名戶口啲錢係half half ga ma
鄭局長都算好人, 話俾佢聽, 唔買樓有多啲選擇
聽唔明? 冇計, 中大毒男係比較蠢, 讀到CU明明前途一片光明, 可以抬起頭做人,
但係CU毒男始終覺得喺地下爬做寄生蟲會舒服啲
其實局長咁多年歷盡紅塵, 想話你知: 「佢嗰代女人係幫老公供樓做生意, 係男人既最好幫手
今時今日, 啲低質港女唔單止唔幫手, 仲要飯來張口, 咁既港女唔要都罷,
亦唔好俾間屋困死自己喺香港, 去其他國家都有好既姻緣」
不過CU毒男係唔會明架啦, 今晚返去條女炸佢形佢又要做兼職送LV俾條女
Saturday, October 16, 2010
Subscribe to: Posts (Atom)


text:
所以為免一班姊妹著住睡衣出場. 所以只好改變方針. 有諗過娟/鍛料, 但又係好少用依d 料造長裙款. 因為娟料較厚, 如果造長裙無咁好睇, 所以一般店舖只有用雪紡造長裙.
雖然有朋友話姊妹只係配角, 唔需要花咁多時間同心思係依度. 但我覺得, 佢地當日要幫我手既. 我都想佢地都靚d嘛.
由於有朋友join 左一間造姊妹裙既店舖, 改左兩至三次都改唔啱身. 所以為避免幫手既姊妹受依d 苦. 所以都用左啲時間做資料搜集.
以下係我依幾日去過既店舖.
I Wedding House 香港姊妹裙專賣店 (荔枝角)
大路款式. 主要做雪紡料. 好少娟料裙. 價錢分兩類. 短: $268 , 長: $298
(由於當時仍想搵娟料. 所以只先做後備. 但價錢平, 都可以考慮轉用雪紡料造姊妹裙. )
The Perfect One Wedding 喜悅婚禮服務 (荔枝角)
店舖好似係乜都有, 影相, 租婚紗, 姊妹裙乜都有. 由於姊妹裙只係業務一部分, 所以唔算多款. 但會搵到d 特別少少既款式. 價錢由$3xx ~ $5xx.
Like 姊妹裙及氣球佈置 (觀塘)
依間係由另一blogger - Iris 既blog 見到佢啱啱join 左依間既姊妹裙, 所以至知道依間店.
其實位置於觀塘. 都有諗過會唔會遠左少少. 但問過班姊妹又話無問題, 所以就上去睇下.
伴娘既評語係, 價錢, 款式 (因可以選擇加閃石- 免費的) , 質地都比百利既好.
7月份有promote , 可以免費租借candy jar 及佈置. 本身已經放棄左Candy corner . 所以不太吸引. (主要原因係男友覺得無人會食). 但租爆谷機間舖又十問九唔應. 所以如果免費借用candy jar 都可以再次考慮. 因為伴娘大力贊成整candy corner.
Yume (百利)
係依度搵到我想要既鍛料姊妹長裙. 問清楚後至知道. 佢地係用較貴既韓國鍛料嚟做裙. 佢有好多依款料既長裙. 但好貴. out 哂budget, 如果訂造要差唔多九佰蚊條. 店員都建議我租, 租長裙只需要$380. 比買走平差唔多$500. 佢話用依$500 嚟提供埋化妝佢班姊妹仲好.
其實百利大部分既姊妹裙店舖都睇過, 除左Yume 較好外, 其它大部分都差唔多.
質料, 我會覺得Like 較好, 價錢亦都係.
百利有d 店舖用色丁料造姊妹長裙 ( 同我想要既娟料效果差唔多 ) . 店員要問返老闆娘價錢, 一條好普通既款, 老闆娘開價$598. 感覺價錢好浮動.
同埋我都唔太明白. 點解會咁多租姊妹裙既舖頭, 價錢我覺得唔比訂造平好多, 平均都要$280 ~ $3XX . 唔小心整Dirty 左又要賠.
原先想要既Lace料裙
由另一個blog 睇到依張相後, 想搵既質料: 鍛料


text:
Bali resorts (II)
28 11 2010
Yeah! 影左一陣相
行出去庭園就見到管家們為我地準備左d水果
雖然我地最後冇食到 但都好窩心
媽咪係咁吹雞話要去浸溫泉喇
本來諗住夜晚浸架 但為左可以玩煙火
就早少少近黃昏去啦
我地冇搭車出去
所以沿途可以影下相
到左溫泉區喇
我地唔知唔比影相 都係出嚟先知
證明都冇咩人看管啦
之前上網聽d人話有free drinks 都冇嘅?
今次我可以真係享受溫泉樂
可惜我驚驚呀 浸左一陣腳先肯成個身浸一陣
但都好嘅 聰少話我唔好浸過晒身
驚心臟負荷唔嚟 小朋友嘛
黃昏後嘅溫泉區特別靚
我地浸完人蔘同當歸池之後 就過冷河去浸凍水池
哈哈 個個都凍到傻左 好開心啊!
浸完喇
個門口都好峇里feel
兩日食早餐同晚餐嘅地方
味道一般啦 今晚食自助餐
最好味都係米粉 hehehe 其他冇咩特別
wow 最後嘅壓軸節目
放煙火!
喺酒店附近有小店賣唔同類型嘅煙火
我地唔敢買椰子頭 太危險喇 同埋都幾貴
我地買嘅都係最安全嘅
唔安全都唔敢買 呢d最好喇 安全 好好玩
我地呢頭話唔買椰子頭
嗰邊有人放呀!!!
哇 原來咁近見到咁大個煙花係好好好驚架
諗下 我地一行七個都驚都係咁抱住個頭
係咁走嚟走去 哈哈
呢d椰子頭就係平日迪迪尼放嗰種喇
一發有十幾炮 個個都好大朵架
個椰子頭喺對面爆開 所以好激呢!
睇完個椰子頭燒完 (幾百蚊冇左)
到我地玩呢d輕量級lu
呢d太輕量級喇
所以得返嗲吔同聰少玩 hehehe
哈哈 呢種煙火有50發 嗲吔揸到發吽逗
太開心喇
一家人放火完畢 yeah 合照一張!
之後我地跑返別墅呀!!!
因為義海豪情大結局
我地一pair一個杯麵嘆結局 爽到爆!
明天見!
我幾留心睇 哈哈


text:
FROZEN 都成年前咖啦,
但而家都仲係咁HIT,
我地去日本都見到唔少FROZEN o野
真係無孔不入
第3晚o係旅館浸完大浴場都係9點幾, 時間尚早瞓覺冇癮所以出去行行,
旅館附近有2間7仔, 1間LAWSON, 都比我地行勻~ (呢個就係第3日o既下文, 係咪好失望呢?!)
其中一樣我係特登去7仔搵, 而且因為第1間唔夠貨再搵第 2間
搵咩? 咪就係FROZEN 特別版雪肌粹
囉
o的 packing 同樽身都有FROZEN 圖案
剩係7仔先有得賣 !!!
(雪肌粹係 KOSE 同7仔合作販賣o既限定品 = 平民版雪肌精)
12月4號開賣, 相信係期間限定, 呢排會去日本的話不妨去7仔買o黎做手信~
旅行裝得返1 PACK? 我想買o黎做手信咖喎~
呢兩姐妹玩晒啦~
行多兩步, 小齊又叫住我, "OLAF 呀!"
連雪糕都出埋
2千幾yen 一箱有4杯
阿女又話要... OKOK, 好彩有散賣, 不過等我行晒先講~
連午後之紅茶都有FROZEN版!!
第一眼我真係睇唔出, D 痴心FANS 咁眼利先睇到
後面全部Q版ANNA ELSA...
紙巾又有, 咁大盒當然唔會買
呢個係喉糖, OK 比你買...送比朋友仔
部份戰利品~
返到旅館有人話要食雪糕, 但食兩啖又唔食喇...
小齊都唔食應該都有d 伏
我食左一啖, 嘩, 好CREAM o既感覺, 感受到卡路里o係體內果種膨拜, 即刻放低
咁就冇左 432 yen
另一日我地行街見到FROZEN 洗頭水
化妝品 (呢個有部份我o係HK Watsons 都見過)
Hand Cream
化妝綿
最慘仲有福袋
小齊期盼o既眼神
(真實對白) 小齊: "其實我都好想買frozen 福袋o既, 不過我都知你唔會比我買咖喇"
(原來你知道, 咁就好啦, 唔會有 legitimate expectation)
影下相算啦~
襪, 不過呢個o的公仔真心肉酸, 連小齊都唔望多眼
臨去到機場, 都仲見到 ANNA OLAF 餅
小齊親身驗證, 同普通CHOICE 餅冇分別,
尋日比左佢返學做茶點~


text:
講完復活節紅假嘅豐富節目之後,艾菲忽然醒起燒腩仔放假前一日嘅難得自由日原來無記低,又拿拿聲寫返先﹗
自從前年南丫島出走兩日一夜後,艾菲同一班好姊妹就約定,耐唔耐要拋夫棄子全女班咁約出來食個飯見個面(之前次次出親來都一家大細,真係想傾得深入D都唔得),但大家都明艾菲生完BB豆豬,短期內好難再咁樣約出來見,所以特別約咗呢晚出來食飯,而貼心嘅米高為咗等艾菲可以早D出門,就特登請咗半日假返來湊燒腩仔,仲話自己可以順便出trip前抖抖兼執行李,等艾菲無得反對佢呢個安排.
點知...突如其來嘅一個意外,早一日米高whatsapp過來話個trip臨時取消咗,佢把口話就話自己都唔係好想去,實情係佢一早plan咗過到日本點樣偷時間去食好嘢同shopping,話唔失望就肯定係假嘅,於是艾菲就決定做好老婆氹返個老公,約咗佢呢個下午等燒腩仔返學後,去拍拖歎返個平民high tea.
呢間喺油塘大本型嘅Spade,係艾菲之前喺新假期嘅facebook page到見到,$39一個小龍蝦牛角包,同$99 High Tea Set連兩杯飲品(假日就要$149),好似好吸引咁就mark低咗,我哋呢日來到都仲未夠兩點,為免餓親大家就先叫個小龍蝦牛角包來share食,唔...都幾好味喎﹗
等到兩點就即叫個high tea set來扮貴婦,食物唔算好多,味道亦只係不過不失,但以$99呢個平民價來講,艾菲覺得都值嘅,而且呢日嘅重點係難得飛甩燒腩仔呢個電燈膽,兩公婆sweet sweet拍吓拖嘛,真係做乜都特別開心﹗
而艾菲全日最冧冧豬,就係拍完拖返到屋企,明明差不多夠鐘落去接燒腩仔校車,偏偏艾菲就忽然無電瞓著咗,然後米高就不動聲息咁落樓去接燒腩仔畀艾菲抖,返到來仲一手一腳搞掂燒腩仔沖涼換衫,再帶佢去嫲嫲到食飯,等艾菲可以安心同好姊妹,一邊十吓十吓一邊盡情吹水,好好享受一晚自由之夜.
大家都知,艾菲身為一個FTM,每日單係照顧燒腩仔同處理家務,已經可以忙到一頭煙,要咁樣放一日假,兩公婆拍吓拖或者單獨同朋友食個飯,真係得來不易嘅一件事來,所以每次可以自己出門艾菲都特別珍惜,亦好感激身邊有個好老公理解同無限量支持,講真艾菲喺呢三年幾入面都有迷失過,但好彩嘅係好快就醒覺,事事以燒腩仔為先未必係對佢好,反而會為佢同身邊嘅人做成更大嘅壓力,偶然畀自己出去放鬆吓,叉個電返來先會多返D心機同耐性去應付佢,所以艾菲一直都好堅持,每日要撥返D時間出來做吓自己鐘意做嘅嘢,簡簡單單上吓網,寫吓blog,睇吓書,整吓甜品都好,等自己心理平衡吓,希望呢樣嘢到BB豆豬出世後,艾菲一湊二嘅時候仲可以keep到啦﹗


text:
2017年2月11日星期六
2017年1月25日星期三
番薯鬆餅 Sweet Potato Muffin
2016年12月5日星期一
純素香蕉蛋糕 Vegan Banana Cake
一直都有不斷去試唔同嘅無蛋食譜去整蛋糕及 muffin,因為希望食齋日都可以有 "蛋" 糕食嘛!但始終都係覺得口感比較黏口,唔係我杯茶.今日終於整到一個口感相對清爽嘅無蛋蛋糕,我估最重要就係當中嘅橙汁.
呢個香蕉蛋糕其實早兩個禮拜都已經整過,但因為當時手上無橙,於是就隨手用豆漿代替,效果當然唔理想啦,入口真係好黏,黏到連老表都話唔好食.
咁啱今個禮拜有香蕉又有橙喺手,唔死心嘅我又再專登買件豆腐整多一次,果然今次好得多,酸性食材對於泡打粉嘅作用原來係咁重要!!
2016年10月31日星期一
蜂蜜抹茶曲奇 Honey Matcha Cookie
剛喺圖書館借咗本健康烘焙食譜,唔用蛋,奶類製品及精製糖,裡面有個黃豆粉唧花曲奇,無論材料同做法都相當簡單,可以好快手就整到,今日即管一試.食譜原本係用黃豆粉同楓糖漿,因為手上都無呢兩樣食材,所以我就改用咗蜂蜜同抹茶粉.
其實 N 年前都已經試過幾次整唧花曲奇,但次次都唔成功,今次反而一擊即中,所以即使個唧花整得唔太靚,但都已經好滿意喇!!估唔到唔用牛油同蛋整成嘅曲奇都一樣咁鬆脆,唔會又硬又實.
2016年9月21日星期三
抹茶雙色麵包多士 Duo Colour Maccha Toast
每年中秋都已經叫咗老表同表舅母唔好買嘢俾我,一來費事玩交換禮物,大家都可以慳番唔使破費兼嘥時間去買嘢,二來邊有長輩買嘢俾後輩㗎,都唔合禮節,不過年年最終都係有禮物收!
今年整咗條麵包俾佢哋做回禮,一來知佢哋一定會食,二來夠哂輕身,唔使老表拎餐死咁辛苦!
2016年8月9日星期二
山合桃無花果鄉村包 Pecan & Fig Country Bread
近排多數都係食麵包機整嘅麵包,但其實我就唔係太鍾意,因為個 texture 實在太軟熟,唔係我杯茶呢!不過就真係方便兼慳時間,夜晚準備好哂材料放入麵包機內,預校好時間,第二朝起身就有出爐麵包,唔使自己做功夫之餘又食得相對健康,總好過出街買 "化學包" 食啦!
趁連續三日 dayoff 喺屋企,好好休息之餘,又整番個半人手製作嘅山合桃無花果鄉村包先!
2016年5月26日星期四
乳酪蜂蜜英式烤餅 Yoghurt Honey Scone
早前見老表喺 Facebook 度分享咗一個韓國飲食製作短片,係教整 scone,成品個樣望落好似 KFC 嗰款 scone 咁樣.Scone 食譜都試過好幾個唔同做法,反而呢款就真係未試過,見做法都好簡單,即管又試吓先!
2016年5月19日星期四
蕎麥包 Buckwheat Bread
經 blog 友小月介紹之後,依家蕎麥已經成為咗屋企嘅長期存貨,多數會用嚟整沙律,間唔中就會加入米內一齊煮飯,今次又有新嘗試,貪得意將蕎麥打成粉後整麵包.
參考過一本麵包食譜,原來蕎麥比裸麥更少麩質,所以用量唔可以太多,最多只可以佔總麵粉用量嘅 20%.可能就係因為用量較少,而且本身味道亦比較清淡,所以成品味道唔係太濃,不過仔細嚐味的話仍然可以食得到味道嘅.
2016年4月24日星期日
橙汁蜂蜜雪芳蛋糕 Orange Honey Chiffon Cake
幾個禮拜前上網睇 HKTV 一個清談節目,節目臨完結之前,主持人劉玉翠介紹咗嘉賓周家怡睇一本書,書名係《愛他也要愛自己》,周家怡當堂即刻喊哂,眼淚完全不受控制.係咪我其實都要搵下呢個世界會唔會有本書叫做《對人好也要對自己好》呢!?睇完之後可能就唔會再俾你哋話我要學識對自己好啲,要錫自己多啲,唔好淨係顧住人感受,我諗我依家會更加清楚知道,當年媽咪話我「只會窮自己而唔會窮人哋」呢句說話嘅真正含意!
無工開,無嘢好做,就自自然然會諗好多嘢,的確,教緊學生,做緊家務,上緊網時係完全無機會俾自己去諗嘢.好啦,就學你哋咁講,得閒就整吓嘢食,唔好俾自己個腦咁 "得閒"!
有日無聊拎起本《我愛和風洋菓子》嚟睇,見到個橘子蜂蜜戚風蛋糕食譜,咁啱早兩日十五又將供過佛嘅橙換咗落嚟,咁就索性整呢個蛋糕啦!橘子蜂蜜我就無喇,只係用老竇拎番嚟嘅蜂蜜,係佢個農場 friend 自家出品,同埋部份低筋麵粉我都用咗全麥麵粉代替.
2016年3月26日星期六
肉桂橙朱古力鬆餅 Cinnamon & Orange Chocolate Muffin
2016年2月12日星期五
新春班蘭雪芳
其實我自己一向都唔太 buy 雪芳蛋糕,因為覺得太軟身,太濕潤,唔係我杯茶,我始終都係比較鍾意磅蛋糕同 muffin 個 texture,但唔知點解次次整嚫班蘭雪芳蛋糕,啲人都係極之欣賞同讚賞!咁重好,一來易整,二來輕身好多,拎出街都唔使咁重.
所以今年就整嚟拎去老表家團拜.
2015年12月15日星期二
Biga 麵種 Ciabatta
早前喺網上睇到關注意大利拖鞋包 ciabatta 嘅資料,原來傳統做法係會先整一個長時間發酵嘅麵種,叫做 biga,同上次跟「藍帶」個食譜整嘅 ciabatta 又有少少分別,所以又想試吓整,咁啱我手上又有一個教整 biga 嘅食譜喎,一於參考吓佢再自己改良材料同做法吧!
2015年11月15日星期日
杏仁蛋糕 Almond Cake
買咗啲嘢收得好得滯,收埋收埋成日都唔記得咗,到發現時都已經過期甚至變壞,做成浪費!前排打開個櫃搵嘢時先同包 marzipan "重逢",真係完全無咗件事呢!!的起心肝,就試吓用佢嚟整蛋糕.
唔知大家有無睇鄭裕玲個節目,有集佢哋入咗間法國有名嘅糖果店買嘢,當中介紹咗一款糖果就係用 marzipan 整成,賣相非常之靚,色彩豐富,但我估食落口就肯定甜到漏!!
2015年10月13日星期二
泡菜熱狗 Kimchi Hot Dog
2015年10月5日星期一
橙皮朱古力香蕉鬆餅 Candied Orange Peel & Chocolate Banana Muffin
2015年9月27日星期日
肉桂薑味猶太麵包 Cinnamaon & Ginger Bagel
2015年9月23日星期三
純素蜂蜜抹茶鬆餅 Vegan Honey Maccha Muffin
其實我都跟過好幾個唔同食譜整 vegan muffin,但始終發覺無加雞蛋落去整的話,個 texture 入口係會比較黏口,中式發糕情況都一樣,但好多人又話唔覺,唔通係我要求太高!? :-w
呢個 muffin 都係參考自型仔廚師 Ryoya 嘅 Matcha & Adzuki beans Muffin (vegan) 食譜,算係我整過咁多 vegan muffin 之中 texture 最好,相對叫做無咁黏口,但我覺得始終都係唔及加咗雞蛋般清爽.
2015年6月14日星期日
中東口袋包 Pita Bread
呢個 pita 其實之前都已經整過一次,嗰次係跟型仔廚師個 recipe 去整,用平底鑊烘烤,但可惜徹底失敗,無一個可以中空膨脹呢!!
正所謂失敗乃成功之母,從錯誤中學習,如果唔係上次咁失敗的話,我都唔會咁有心機上網搵資料,睇吓自己錯喺邊度,所以上次嘅失敗都並非壞事!睇咗喺網上搜尋到嘅成功製作要點之後,再改試用 blog 友 Allie 嘅食譜,今次終於成功喇,無論係入爐焗定係用平底鑊烘烤都能夠膨脹中空.
2015年5月10日星期日
健康版班尼迪蛋 Egg Benedict (healthy version)
見冷宮仲有 English muffin,於是又玩吓整 egg benedict.
一般人都覺得 egg benedict 非常邪惡,火腿嘅肥美不利健康,如果用片裝醃製火腿的話就更加無益;雞蛋又話高膽固醇,個荷蘭醬 (Hollandaise) 仲係用蛋黃做㖭,但其實最惡魔都仲係溶牛油,要拂打到個醬汁濃稠的話,用量都真係唔少!!
所以,自己整的話,都係整番個健康版好啲喇!
2015年5月9日星期六
鹹味麵包布甸 Savoury Bread Pudding
訂閱: 文章 (Atom)


text:
22 Sept 07
Day 2 (Part 1)
一朝早晨咁早又起身
早餐食了飯團..唔..好好食
D飯好新鮮,一D都唔似香港七記個D咁架
碗湯都好好飲(因為我係咩麵鼓湯都鍾意飲的,哈哈)
食完之後因為仲有時間未夠鍾搭車
所以周圍行左一陣,之不過一早又有咩行呢
所以呢.....又去另一度買左個蝦包食(唔係老麥)
都唔錯的,但我之後食個麥記個個
個人應為麥記好食小小
食完個飽夠鍾了
首先出發去高尾既錯視美術館
我地今次由池袋去新宿
再0係新宿轉車去高尾山口
一出站已經見到我地既目的地錯視美術館
都幾好..完全唔使搵..已經去到了
去到之後買飛,買飛時會有個銀仔比你
可以係出面個汽水機買野飲..唔使錢的,但好細杯
開頭會有一位姐姐帶我地行,講解一下點睇D畫
佢會叫你用一隻眼睇,但我覺得用雙眼睇重好囉
個位姐姐知道我地唔係本地人,便攞左本貓薄出黎
講英文..唉..自問自己既英文都係非常差,所以其實都唔明佢講咩
為有睇下佢既身體語言啦~~
個美術館都好得意..佢個度會有幅相教你點企點擺post
同埋地下會話比你知企邊度影個角度最好~~
有D地方會覺得好熟
我諗可能係科學館見過
係呢度我地都行左兩個鍾呢~~
離開左呢度就出發去三鷹之森
我地又由高尾山口搭番車去高尾
再由高尾轉乘JR東日本去三鷹
落左車又去食個lunch先
食咩好呢~~~~
登登登登....冇錯,又係漢堡包..哈哈,今次你麥記喇
因為朝早食左好多野,我都唔係好餓
所以叫左一個餐加一個飽..呢個就係蝦包喇
好好味..唔怪之好多時見到人地話日本呢個飽好食啦~~
呢個係咩月見飽..之前未見過,唔知係不嬲都有
定係因為個時係近中秋,所以有呢個飽
呢個月見代表入面有一隻前過既半生熟既旦
但我又唔見得半生熟,未好似豬柳蛋個D旦咁囉
我地仲見到有張poster話會有個新包出
係超級Big Mac 呀好似三層定四層呀..勁呀,點食呀??!!
食飽飽便去三鷹之森了
係呢度搭車,我地買來回飛的
去個時搭唔到印有公仔既巴士
只係搭左一架普通巴士
好彩回程搭到呢
三鷹呢個美術館呢
係唔可以即時買飛的
要去既話要係香港買定,注意啊!!
呢度入面係唔比影相的
我同哈多係度諗點解呢
我話會唔會影左相攞出去賣
定係版權問題,定保持神秘感呢??
但其實入面唔係好多野行
可能我唔係宮崎駿迷啦
唯一一個展覽真係令我嘆為觀止呢
係咩..我都保持神秘感先..嘻!!!
仲有..有時間記得睇埋套15分鍾既卡通呀
好好睇..唔使識日文都一定明
可能因為套卡通有關狗仔
我睇到後面竟然喊左..唉..我太入戲了
走個時架車
本身行程編左去吉祥寺行行
但唔夠時間了
所以skip左,去左下一站
""原宿""
待續~~~~


text:
友情
友情(粵拼:jau5 cing4)係一種人類感情,亦係一種人倫關係,係社會範疇嘅事物,呢種情感關係建基於相互之間嘅信賴,共情,以及對對方嘅肯定同尊重,有呢種感情嘅人,會關心,幫助對方,會關注對方嘅感受.友情關係唔限人數,可以係兩個人之間嘅友情,亦可以係一大班人之間都有友情;友情維持嘅時間亦有長有短,可以係素昧平生嘅一面之緣,亦可以係成世老友乃至世交.有呢種感情關係嘅人互相稱之爲朋友,朋友之間通常無血緣關係,不過記掛,友愛,相處方面唔輸蝕過親人.不過唔係所有嘅朋友都會有友情,有時朋友關係出於利益交換,又或者單純係唔覺對方乞人憎,真正嘅友情係要有足夠嘅自我犧牲,爲對方着想,互相幫助,互相安慰,共同進步.
概念[編輯]
透過友情而結成嘅朋友,會將對方睇做有個人價値嘅人,會願意爲對方好.一般友情以相互之間嘅好感,信任,以及相同或接近嘅價值觀,諗法做基礎,有時各人嘅背景亦影響到友情發展.而特別親嘅友誼,啲人可以唔計較利益,收益而爲對方自我犧牲.
「友情」呢個詞,通常係講無近親關係嘅人.不過時至今日,呢個詞亦可以用喺家庭成員之間.雖然可以噉用,不過實際上除咗夫妻之間可能有友情式愛情之外,長輩同後輩之間更多重係一種基於血緣嘅親情,只不過有啲親情能夠以朋友嘅方式相處.除咗人類外,人同其他動物,同埋動物之間都可以群埋一齊,形成相互照應嘅友情.
「友情」「友誼」「友好」呢啲詞亦派生出其他用法,比如喺外交場合會用呢個詞,來表示民族之間,或者國家之間嘅良好政治關係.比如話「中日友好」係中國同日本關係良好時先講嘅;「德法友誼」係德國同法國唔再記過往恩怨時先講嘅.
日常語境[編輯]
喺日常講嘢,「朋友」呢個詞係好模糊嘅,無講清彼此之間關係嘅深度,實際上有好多詞分別描述唔同程度嘅友情關係.關係最淺嘅講法就係「我識得佢,點頭之交,見過嘅」,而關係最深係「做咗一世老友,知己,世交」.對於後一種咁深嘅關係,就算好耐無見,無互通音訊,就算彼此之間離得好遠都好,佢哋嘅關係都唔會變差變淡,無論幾時見都重係老友,呢種關係有個特點就係雙方都係無條件信賴對方.當友情增強到噉嘅程度,往往都會願意爲對方奉獻,而唔計較得失.
雖然話高尚嘅友情唔計犧牲,不過畢竟同愛情唔同.原則上認爲友情係喺人需要團結互助時至體現到,比如話士兵,救火隊,童軍,爬山隊,比賽隊,乃至活動社團,工會等等.呢啲都叫友情,不過同嗰種入心嘅自發友情唔同,喺噉嘅時候,友情出自於人需要彼此協作,喺信得過對方嘅情況下一齊組織行動.
所以友情同合作意識有好大嘅關聯.按照心理學家恰·戈堡嘅講法,友情分爲三個層次.按佢嘅講法,合作意識係友情嘅前提.
- 第一層次,可以稱之爲「有功利目的嘅同夥」.喺呢個階段,無論出於咩目的,只要雙方有共同嘅利益,佢哋就會行埋一齊,合作去達到共同嘅目標,呢種關係好易散,一有利益衝突就散夥.
- 第二層次,可以嗌做「趣味相投嘅同伴」.呢種關係出於彼此都有某種特定嘅 ,唔涉及利害嘅目的,比如得閒時湊幾個人來打場波,釣下魚,或者因爲啲共同喜好樂趣而喺埋一齊.
- 第三層次,就係比較純粹嘅友情.呢種關係唔依賴於某啲特定嘅目標,目的,相互利用,利害計較少,維持關係嘅目的就在於關係本身,在於因爲遇到個啱嘅人,彼此之間好熟又好值得信賴.
「友情」呢個詞經常用喺其他嘅關係度,所以有引申意思.比如話同事之間亦會話係朋友,噉呢個時候,可能真係有朋友關係,但亦都可能只係單純嘅同僚關係,所以呢個詞會變得好曖昧,具體係點,噉就要睇雙方之間係真係彼此有好感,定浄係上班時先見.類似嘅重有網友,可能就淨係網上見,亦可能有現實中嘅關係.
而對同性戀,友情亦同其他群體一樣,相對來講,會同異性相處得好老友.比較典型嘅係一啲男同志同女性朋友嘅關係.大抵上男同志可以同女性友人傾好多女人比較關注,乃至比較私密嘅話題,同時雙方之間嘅交流好密切,好流暢,而一般來講,好少有男人可以同女人傾到咁埋,除非嗰個係自己嘅配偶.而對男同志來講,佢同女性嘅友誼無咩性方面嘅吸引,正因爲噉,佢好多時可以做到女性嘅閨密.
社會學上嘅概念規定同說明[編輯]
喺社會學上,斐迪南·滕尼斯將友情歸爲「精神共同體」呢個範疇.雖然係共同體,友情之中嘅亦有啲社會學研究喺裏頭.一般來講,好親嘅朋友,佢哋之間嘅衝突詏撟多過相識嘅熟人.心理學家,社會學家畀嘅解釋係,相比識得嘅熟人,親朋戚友會多份互相信任,於是乎相比會留番個面嘅熟人,對親友講嘢會直腸直肚啲,無心之間就將真正諗法講咗出口,加之因爲親,相處接觸嘅機會多啲,於是摩擦,衝突嘅機會亦都多啲.
基鄂·贍繆喺佢嘅《友情社會學》度提出友情係有各種唔同嘅方式,程度分化而成.佢反對亞里士多德,因爲佢見到友情有唔同嘅層次,階段.佢認爲,兩個人之間嘅友情開始於佢哋嘅相識,換句話講,相對於自身嘅對方於自己係個未知存在,噉喺呢個基礎之上,兩個人開始彼此滲透,關涉對方嘅生活領域.呢種他人對自己生活嘅涉入深度,廣度在於自己嘅意願以及開放程度,所以友情係有限界嘅,即係話自己有啲生活內容唔係對方可以隨便干涉嘅.舉個可能唔係好啱雅嘅例,波友一齊喺睇波呢個生活內容上有偈傾,不過除非係交往得深,一般都唔會同人講起自己近排離咗婚嘅事,而同佢一齊嘅人就算發覺佢唔開心亦都唔會去特別關心佢出咩事,呢啲私事就係佢哋友誼嘅界限.
贍繆話,呢種限界唔係絕對嘅,佢可以隨住關係進展而超越.呢種關係進展帶來正反面嘅結果.反面來講,爲咗深化呢份關係,要開放個人更多嘅生活領域畀對方,允許對方更大程度噉干預自己,同時亦比之前更多噉關注對方嘅感受,諗法,於雙方來講,佢哋都要爲呢份關係付出得多過之前,噉本身就係種犧牲;正面來講,由於雙方嘅坦誠開放,亦就收穫咗份更加真誠可靠嘅友情.不過,友情嘅深化唔一定就在於雙方界限嘅退縮,唔係話深厚嘅友情就一定會開放好多私人事務畀對方知,參與,友情亦可以通過生活領域涉入廣度來深化,換言之,就係有幾項共同興趣嘅朋友,佢哋嘅關係會深過只有一項共同興趣嘅朋友.
贍繆重認爲,婚姻係一種特殊友誼.噉係因爲既然友誼係逐步開放個人領域畀對方,彼此融合成精神共同體,噉婚姻亦就有友情嘅特徵.喺舊時,直到蒙田嘅時代,婚姻重係利益交換嘅一種,到近代之後,愛情先成爲婚姻區別於其他關係嘅特徵.不過雖然結婚係一種愛情關係,佢入面重係有友情嘅特點.贍繆警告話,唔好以爲一結咗婚就應該自動自覺交曬個底畀配偶,實際上噉會衝擊婚姻關係.佢認爲,結婚時未必就認清自己嘅配偶,結婚嘅價値在於日久知人心,就好似朋友嘅相知相惜噉,一開始都笑騎騎,但坦誠可靠嘅關係要靠長時間嘅關係探索,磨合.之所以會認唔清自己嘅配偶,係因爲個人領域嘅開放與否全在於佢自己嘅意願,可能有時講嘢,做嘢嘅細節會無意透露,但畢竟坦誠可靠嘅關係唔係靠「讀心術」來維持,更何況,呢啲估估下其實唔可靠,於是婚姻關係入面係有「盲點」嘅.既然有啲嘢係睇唔清,噉亦就無理由一上來就交曬底畀人,要交幾多嘢畀人,都係睇關係進展,對眼前人嘅評價判斷,同時對方亦睇唔清自己,可能未做好準備去接受自己完全真實嘅面目,如果一結婚就完全顯示本性,噉可能會導致婚姻嘅幻滅.
溝通,互助,群體意識[編輯]
據日本廣島大學研究生院嘅實驗報告[1],佢研究出唔同人群度,溝通良好與否以及有無敵對人群,會對啲人嘅群體意識有影響,得出:①同朋友仔嘅溝通聯繫,良好關係有利於形成,促進群體意識,②不過呢個唔係唯一途徑,一個組織高效嘅優秀團隊亦有團結作用,③尤其係溝通聯繫唔順暢時,團隊嘅組織效率會直接影響團員嘅群體意識.
友情關係嘅類型[編輯]
註[編輯]
- ↑ 《「仲間意識」に関する研究結果の報告》,中島健一郎(広島大学大学院博士後期1年)
睇埋[編輯]
連出去[編輯]
- "Friendship" (用英文寫). 史丹福哲學百科全書.


text:
2015年3月23日 星期一
又去塔門
已經第三次去搭門了,前往方法就不再多說了,今次是跟一班未去過露營朋友一齊去,不過都唔算辛苦!
買齊晒野,上到塔門行左邊上大草地,一開營諗住點起都要半粒鐘,點知而家D淘寶營係連營柱一開就起好,落埋營釘都唔洗15分鐘,我真係太OUTDATE了,之後就當然落左去茶餐廳食地道菜.最好食好似係呢間新惠和:
叫左海膽炒飯,回鍋肉同蝦醬鮮由,其實都無咩特別,反而最鐘意飲佢樽咸檸茶:
之後返去營區開始玩原始野,風真係好大,都唔洗點跑就已經可放風箏上天.
其實呢日都有好多人同我地一樣黎消磨一個週末.
玩左陣就入黑,但由於岩岩先食完飯,都未肚餓,就係度玩飛行琪磨時間.
之後就開始懶人露營方法,就係拎埋個煲去打邊爐(其實拎得好辛苦)
食完就係營度玩左陣,其實呢個月咁大霧,我都預報左話無星星同日出睇到,要睇就等4,5月再開啦!係營度玩左陣就訓覺.
雖然呢幾日日頭好熱,但由於無庶擋,夜晚係離島都係有冬天大風感覺.不過第二朝住左通粉飲個茶包就暖番晒.
呢道D牛牛已經比人養到超級壞,唔好諗住係度野餐,唔係你一定會搞到失敗收場.牛牛一見到膠袋就狗衝.
第二朝繼續野人玩風箏.
最後,係咁易搵牛牛叫佢企定定俾我影下相就執野走.
執埋野行過去疊石個邊,見到有班行山友走左上疊石,(其實我心底都想去,不過朋友唔係屬於玩命型,廢事嚇親佢地,最後都無提出)
跟住行番碼頭就完成是次極HEA露營.
P.S.:請大家唔好亂掉垃圾,辛苦義工隊去幫你地執手尾.
如有任何疑問可電郵:chiukit2001@gmail.com或PM我
訂閱: 張貼留言 (Atom)


text:
第三天(續)
欣賞左博多燈會唔夠兩個鐘就要趕住離開呢個咁靚既地方,冇辦法啦book唔到博多住宿,唯有住得遠一啲住到去小倉;小倉係九州東北面,距離博多唔算好遠,坐新幹線只需16分鐘就可以到達,而坐特急列車大約45分鐘;本來我冇計劃去小倉架,所以對呢道冇咩認識,只係諗住隨便係道住一晚咋
再次去到博多站等車;博多同小倉之間既山陽新幹線唔包係火車pass之內,所以今次只可以搭普通列車
月台之上有細細間拉麵店,企係道食我諗幾分鐘就可以食完一碗
我係因為見到呢部機先知道「替玉」係加麵既意思,真係大鄉里
話咁快有車到啦,今次坐885系「白色音速」特急列車,部車睇落好新好靚,個樣仲好似德國ICE3同中國CRH3列車
外面睇又新又乾淨
指定席座位好正,係大大張皮造座椅
放好車飛,我都唔行來行去啦,舒舒服服坐定定休息下仲好
大約45分鐘之後去到小倉啦
小倉站月台都有得賣火車便當,一路坐車一路食就岩晒
指定席坐唔滿,相反自由席就企左好多人
唔係道慢慢睇火車啦,我都要快啲趕路去住宿地方check in先,雖然已經講左夜少少先到,但都係唔好要人地等太耐
小倉站係一個大火車站,不過唔洗擔心唔識路,指示好清晰,而且主要都係得南北兩個出入口
小倉冇地鐵,但就有單軌列車行走,而我住既地方只係需要搭一個站,所以都係決定行過去,唔洗上上落落可能仲快過搭車
小倉站附近都係一啲大商場
行15分鐘就已經去到hostel所在地,只係因為hostel係大廈樓上比較難發現,睇坐google map黎行都要轉左兩個圈先見到;Hostel所在地「堺町」我估係一個比較複雜既地方,由我踏入堺町開始見到好多無料案內所﹑夜總會等等,而且仲有過百人企係街頭拉客,想搵夜生活去呢道一定冇錯;見到咁既情況為免比人打我都唔敢拎相機比來影相,如果女仔夜晚黎呢道就要留意啦,我一路行一路不停比人推銷,可惜呢道負責企街拉客既係男人,所以冇靘遇,哈哈^^
終於見到hostel水牌,我係今日最後入住既客人,要人地等真係唔好意思
Hostel入面都唔錯,而且服務好好,check in後有專人帶領去自己房間,仲會帶住介紹全間hostel設施,而且帶我既職員係一個好靚既台灣女仔黎架XD
Hostel樓下有人企街拉客
上半身裸?只係睇中文字意思好奇怪
我間房就係呢條走廊
走廊另一邊有間鋪頭,唔知點解覺得好神秘
呢張就係我張床啦,岩晒自閉;返到自己張床好快就訓著左lu,今日行左咁多路已經好攰,晚安^^
不過相機差電時有少少問題,原來插左線差電係唔可以開機睇相,一開機就變成咁輕左機10分鐘,我仲以為相機壞左...不過呢部相機電池好耐用,說明書話可以影到大約四百張相,我就影到六百幾張先冇電,超出預期
第四天
今日要離開小倉去好多地方,一早七點就要出發啦,放低條鎖匙就可以走
而家先睇到hostel有咁大個招牌係樓下,我住既就係「Fukuoka Guesthouse Little Asia Kokura」
朝早堺町同夜晚差好遠,人影都唔多個
睇啲招牌隱約估到係咩地方
¥3000唔知有咩玩呢?
今日時間緊迫,要快啲行去火車站;出到大街跟住路軌行好快就可以返到小倉站
第一次見到單軌列車真面目
事不宜遲,快啲行入去
小倉站晨咁早就開始有萬聖節活動
唔理咁多啦要快啲入閘坐火車
既然一場黎到小倉,如果咩都唔睇只係住一晚就走好似有少少可惜,咁我就用少少時間去「門司港」睇下風景啦
由小倉坐車大約20分鐘可以到達門司港
門司港火車站係九州鐵路起點,亦都係九州最古老火車站,已經有超過一百年歷史;以前門司港因為同對面本州近,可以話係來往本州九州必經之路,而且門司港亦都曾經係工業﹑經濟中心,以前係好繁榮,不過自從本州九州有陸路連接之後,往來既人唔再需要經過門司港,門司港亦都變得寧靜
諗左好耐都唔知啲車係點可以上到去?
門司港保留左好多好靚既歐洲風格建築
有好靚既海
本州九州中間既「關門大橋」,連接本州下關與九州門司港
有條可以升起既橋,夠鐘就會自動打開
海邊環境又靚又舒服
對岸就係本州下關,呢道可以坐船過去,不過我就冇時間去啦;下關碼頭旁邊有一個好出名既「唐戶市場」,可以食到新鮮海鮮同當地好出名既海豚,不過我都唔食海鮮所以吸引我唔到,哈哈^^
睇完咁靚既海返到火車站旁邊,呢道有一條小火車路線,好岩喜歡火車既朋友
就係呢部「潮風號」!不過我一來冇時間,二來覺得部車個樣唔係咁靚,所以就唔會坐啦,影幾張相留念算lu...冬天潮風號係唔會運行,想坐就要岩時間
門司港係一個火車迷好地方,呢道仲有九州鐵道記念館,岩晒火車迷朝聖
我就唔係火車迷,而且都冇咁多時間,咁就唔入去睇啦,留返多啲時間睇風景仲好;係門口望望入面既蒸汽火車當去左啦,哈哈XD
入面有得玩揸火車,大人唔知迫唔迫得入呢?
返到門司港站,車站廁所都保留住舊時風格,唔講仲以為返左古代
來到門司港好短時間就要離開,呢世人都唔知有冇機會再返黎啦...
呢道基本上部部車都可以返到小倉,見到左邊呢部開住門就上車lu
呢部係快速列車,經小倉博多等等地方去荒尾(我都唔知荒尾係邊!)
座位比起特急列車當然差好遠,冇咁大同冇咁舒服,不過都ok啦
去到九州唔同地方都可以見到呢個廣告
火車話咁快就返到小倉,見下一班去博多既特急列車仲有20分鐘先開,咁我都懶得行上行落啦,唔落車直接坐呢部車返博多,心諗叫得快速列車速度都唔會好慢,最後返到博多時部特急係追到我呢班車...
又見到你啦
有人係月台咁樣賣便當,覺得好神奇又傳統
終於返到博多啦,博多站大堂介紹緊呢部超豪華列車「ななつ星in九州」,豪華程度係好誇張,唔係我可以坐得起......
出左火車站就要趕路去今晚住既地方check in,今晚都唔知幾點先返到來唔早啲check in我怕門口都冇得入
經過琴晚去過既東長寺
仲見到好多未開門既屋台
行左15分鐘就去到今晚住既地方「中今民宿/Guest House Nakaima」,check in後野都冇放低就要趕路返火車站
傳說中好平既薩莉亞!日本店鋪整到咁靚,香港個啲就咁普通...
而家已經係十二點半,今日忙到連早餐都未食,路過7-11就入去買定個飯團一陣上車慢慢食
返到來博多站就代表好快去下一個地方啦
其實今日目的地係去長崎,不過因為今朝用左時間去門司港所以留係長崎既時間得返唔係好多咋,而且由博多去長崎車程比較長,要大約兩個鐘,所以係長崎活動既時間就更少,今日下午要繼續趕路啦


text:
鍾行廉 21歲 教院體育教練及管理副學士 Yr.2
原來 Isaac同朋友開咗間公司,雖然連名都未改,但已經籌備緊同旅行社合作搞一啲專睇 NBA的旅行團,仲話賺得多唔多錢係其次,最緊要推廣到籃球.
Main Camp
亞視講波隨時冇工開 鍾志光仔:唔想靠老豆入大台
亞視終不獲續牌,原先亂吹王維基會買起亞視,原來係王征 FF!俾佢玩殘又點只香港市民,現就讀教院體育管理副學士 Yr.2, 21歲嘅鍾行廉( Isaac)本已傾好下週二( 14日)首次擔任亞視直播本地甲一籃球聯賽評述,但家陣亞視隨時執笠,份工凍過水.
其實 Isaac係大台足球評述員鍾志光長子,同樣流住講波血, Isaac有老豆做後台,根本唔驚冇工開啦,不過佢話:「唔想靠老豆入大台!」後生仔最緊要有骨氣!
鍾志光仔 Isaac從小就鍾意睇波,開電視總聽到爸爸(鍾志光)做評述,所以當正佢係偶像,仲想做老豆接班人:「被爸爸影響,自細就鍾意體育,中五已經申請入 TVB實習做倫奧資料搜集員,諗住鋪路做夢想嘅講波佬,不過 TVB唔多招攬新血,咁啱上年亞視請體育評述員,結果俾我成功入圍,咪焗住同老豆打對台.」不過𠵱家亞視不獲續牌,評述員份工凍過水, Isaac直認只要爸爸向公司開口,要入大台體育組唔難,不過 Isaac始終冇咁做,「我想靠自己,唔想俾人覺得我冇料,全靠父幹!」
做甲一打雜鋪路
為咗省靚履歷,向大台評述員目標進發, Isaac就算功課有幾忙,都盡量搵體育有關嘅兼職,中五同年就有幸入咗本地甲一籃球隊福建做領隊助理:「喺大台實習有次出去採訪籃球比賽結識到張志豪(亞視體育記者兼前福建領隊),佢問我有冇興趣幫佢一齊管理球隊,我梗係𦧲飯應,一做就做咗 3年.有時見街場打波勁嘅,又會叫佢哋試下去福建跟操,甚至隊員練波比賽有啲咩唔敢同教練溝通,我就做埋社工角色,好似當佢哋朋友咁傾偈,同教練分享番啲球員感受,所以我同班球員好 friend㗎!」
Isaac坦言做咗福建領隊助理 2年,原來並沒有薪金,就算現於另一支甲一隊伍晉龍做,都係零收入,但 Isaac就好抵得諗,「阿爸教落做人唔好怕蝕底,我自己鍾意做咪得囉,有時受薪壓力仲大,𠵱家冇薪我都去做,證明我真係好熱愛體育!同埋我夢想可以同爸爸父子檔主持 2016奧運,𠵱家望落我白做,好似好蝕,咪當學吓嘢兼建立好人脈,等多啲體育界嘅人識我,希望嚟緊 TVB會搵我啦,我唔想靠老豆先入到大台吖!」
阿爸唔鼓勵入行
Isaac對體育咁有火,身邊隊友,教練及前同事都大讚佢,不過爸爸鍾志光就唱反調,唔多想佢入行.
Isaac(黃圈)入行嘅恩師除咗係張志豪之外,另一位係 Keyman馬啟仁,佢話全靠 Keyman俾機會,可以喺佢間 505 Unit體育經理人公司做實習生.
蕭芳芳細女採訪 NBA
鍾志光大仔 Isaac,一心想成為籃球評述員,同係星二代嘅蕭芳芳細女張雅琹,一樣熱愛籃球,佢曾經係英華校隊, 2011年仲做特約記者幫新浪採訪 NBA明星賽,訪問過高比同占士大帝,羨慕死人!


text:
沿途見到有人著棉衲,唔知幾鬼羡慕,因為喺嗰個時候,身邊有個銅錢嘅人先至可以買棉衲著.我哋行咗大約四十五分鐘,終於捱到上山頂,喺雷達站門口有個温度計,嘩!係攝氏零下4度.而包圍住雷達站啲鐵絲網全部被冰封實晒,望唔到入裡面,而長短不一嘅冰柱,則一枝枝咁,環遶住屋簷邊倒掛住,
估唔到呢啲北國風景會响香港出現.嗰次係我第一次喺戶外體驗到攝氏零下4度嘅滋味.雖然涷到到飛起,但我同班friend都好鬼與奮!
我細個嘅時候都算百厭,除咗聽收音機,睇報紙同埋睇戲之外,我最鍾意就係去附近既田野玩.因為有好多野食,何解?唔怕靜雞雞話你知,家吓錦田西鐵站喺三十幾年前係一大片農田嚟嘅,有好多水氹,重有條好清嘅小溪添.啲田種咗好多野,有蕃茄啦
friend二巴掌,跟住大嗌:你班死仔,偷野食!打死你你班死仔至得!嚇到我哋走夾唔唞!呢個故事教訓我哋,以後……唔係唔好偷野,不過,偷咗野之後,千祈唔好大模私樣咁,招搖過市.
一年四季,我最鍾意秋天,因為秋高氣爽,係煨蕃薯嘅好時節.首先將啲蕃薯連埋泥一齊掘出嚟,連洗都慳番,
再將啲蕃薯喺啲濕泥漿度「碌幾碌」,然後揾啲樹枝「透」過火,燒到個火夠哂猛嘅時候,然後將啲「黐」滿泥漿啲蕃薯揼落去啲火堆度,唔好理佢,等佢一路燒,一路燒,直至啲柴燒完之為止.喂!唔好心急,咁快就伸手去攞嚟食先至得架!我都未講完.雖然啲蕃薯真係好鬼香,之但係各位千祈唔好咁喉急,咁快就攞啲蕃薯出嚟,俾少少耐性,焗多十零二十分鐘,等啲火熄晒先,然後將啲蕃薯揾支竹仔喺火灰裡面撥番出嚟,包住蕃薯啲泥已經烘乾晒,變成黑炭色,唔好唔開胃噃,因為當你一拗開啲蕃薯,啲蕃薯皮「黐」住啲乾泥,一搣就甩,而金黃色同埋香噴噴嘅蕃薯肉就會呈現眼前,依家諗番起,重猛咁吞口水!
除咗塘虱之外,有時連水蛇
查實重有一樣野好好味嘅,就係黃蜂虫.即係黃蜂未成長時嘅幼虫.捉黃蜂幼虫係要冒好大嘅風險.通常我會同我細佬一齊出馬,揾一枝長竹,將啲爛布碎綁喺竹嘅一邊,然後索滿火水,跟住用條大毛巾包住個頭,再加個透明膠袋笠住,咁樣既可以睇到野,又可以唔怕俾啲黃蜂針親.假如唔做足安全措施,分分鐘俾啲黃蜂針到變豬頭.開始嘅時候,首先點著啲布碎,跟住將啲火「隊」 住個黃蜂竇,啲黃蜂翼一掂到火就自動摺埋,啲黃蜂無咗對翼,跟住就跌晒落地.其他嘅黃蜂知道火嘅利害,重唔雞飛狗走咩!最後個黃蜂竇手到拿來.我同我細佬即刻掹啲黃蜂虫出嚟擺入個口度,啲黃蜂虫喺個口裡頭郁嚟郁去,好鬼得意,我一啖咬落去,感覺到條虫爆咗,啲野流出嚟甜甜哋,腥腥哋,好有口感.如果你嫌核突,可以用豉椒爆香嚟食,好有益架!
試過有一次,我細佬發現咗個好大嘅黃蜂竇,我係咁意睄吓,都嚇咗一跳,呢個真係超級大,比平日見到嘅起碼大成倍.望真啲,嗰個唔係黃蜂竇,
而係「奀」蜂竇嚟嘅.
「奀蜂」又叫鬼頭蜂,比黃蜂大成個碼,黑橙色相間,唔信你睇吓個樣都已經嚇你一跳.呢隻蜂比較難對付.嗰次我用咗二條毛巾包實個頭,再用一個大啲嘅膠袋笠住,以為萬無一失.跟住照板煮碗,點著啲布碎,一於用火攻,心諗幾分鐘後又有一餐美食.點知呢次認真大獲,啲奀蜂連火都唔驚,搏命衝埋嚟向住我哋狂針,啲針連毛巾都穿過,我個頭痛到飛起,我細佬一樣中招.我哋即刻奪命狂奔,走返屋企,啲奀蜂追到一半,見到我哋落荒而逃,先至鳴金收兵.嗰次我中咗五針,細佬中咗三針,我同細佬個頭都脹到豬頭咁大,雙眼變咗二條線,幾乎乜都睇唔到,個頭重不斷咁赤赤痛不突止,跟住重俾老豆炳餐飽,話我哋唔扺可憐.嗰晚痛到飯都無心機食,成個幾禮拜先至開始復原,以後見到啲奀蜂竇都要運路行.
....../


text:
20/06/2007 晴天 上野→ 箱根 (上集)
今朝一早又出發啦!我哋首先去新宿小田急服務中心買箱根三日套票,哩張票好好用嫁!喺箱根要搭好多交通工具,有咗哩張票又可以指吓個鼻就過嫁啦!
買票時由於售票員啲英文幾好,我哋就問埋佢點可以去到我哋上網訂咗嗰溫泉旅館,佢又好好人啊!佢影咗張旅館穿梭巴士嘅時刻表同地圖比我哋,重搵埋張穿梭巴士嘅相比我哋認住,佢重提醒我哋哩間巴士套票唔包嫁!要比¥100啊!
我哋只係買咗普通票,並無加錢坐浪漫號快車,原來哩個係錯嘅決定,我哋坐嗰間叫做急行,但我真係唔知急喺邊,站站停,重停鬼咁耐,我瞓醒幾覺都未到呀!呆咗兩個幾鐘先去到呀!
落車時成個站都係人,好混亂好多人,令我哋有啲不知所操,諗住入去間Information Center問吓住宿資料先,因為我哋只係訂咗一晚嘅旅館而且重無比訂金,唔知人哋比唔比房我哋!好傍惶咁中咗入一間類似Information Center嘅物體,有個外籍人士要求攞地圖,有位姐姐好nice咁比佢同答咗佢好多問題,到我哋啦!佢話無地圖攞喎!而且哩到唔係Information Center,要問就過對面馬路先係喎!咁我哋叫佢介紹啲近車站嘅溫泉旅館比我哋啦!因為佢哋係啲旅遊介紹所,佢叫個唔係咁識英文嘅trainee嚟serve我哋!佢半明半唔明咁同我哋訂咗一間叫春花莊嘅溫泉旅館,¥12,000一泊兩食加¥525介紹費.算啦!比少少錢人哋賺令自己好似定啲啦!嗰位trainee姐姐仔知我哋訂咗遊心亭就教埋我哋點去.
好啦!過去遊心亭放底啲行李同比佢哋知我哋的確嚟咗,等佢哋幫我哋安排房間呀!其實巴士站只係喺箱根湯本站對面咋!
其實嗰三間穿梭巴士分別穿梭晒箱根湯本內嘅所有溫泉旅館,上咗車好快就到啦!遊心亭外觀幾好!入到去有個男人好溫柔嘅聲線歡迎我哋!我哋show咗上綱訂位張紙比佢!佢話無問題,但要到三點先同我哋check in,咁我哋放底行李同話底六點鐘返嚟食飯就出發啦!
我哋沿住巴士條路線行返落去車站,原來十幾分鐘就可以行返落去嫁啦!
都十二點幾啦!醫肚先!我哋去咗一間冷麵舖食晏!嘩!我個豆腐冷麵好好味呀!但同伴A個就麻麻哋啦!
食飽後就過去箱根湯本站搭登山電車去強羅啦!哩輛電車係Z形咁行,其實都行得好慢吓!全個車程要40分鐘.六月中至七月係繡球花花期,鐵路兩旁都種滿晒繡球花,所以好多日本人都尊登嚟睇佢哋嫁!
食飽後我哋一心上強羅然後轉巴士去御殿場Outlet,但坐完電車上到去先發覺嗰到係無車去御殿場,咁唯有先去大涌谷啦!喺車站買杯雪糕食先.
轉完一輪電車,纜車,吊車終於到咗大涌谷啦!哩個景點其實我同同伴A都嚟過啦!而家只係重遊舊地.同埋上次我係坐旅遊巴直接上到嚟,今次自己上嚟感覺都唔同.
好快咁遊覽咗一回就返去啦!前後只係幾個字,啲冒己經覆蓋成個大涌谷嘅山頭,簡直伸手不見五指呀!
有手信店緊係要入去行吓啦!哈!哈!重有隻黑玉子KITTY歡迎我哋呀!
買完手信出嚟真係大冒到差啲連返車站條路認唔到呀!而家坐吊坐返落去已經咩都睇唔到啦!好彩我哋早咗啲上嚟!
然後就沿路返去啦!去到強羅車站都差唔多五點!其實啲登山纜車都行得幾慢,一上一落都幾浪費時間. 返到箱根湯本時都已經五點八個字啦!因為返旅館間穿梭巴士溤踏三同踏九開,我哋一定要搭踏九開嗰班!否則就趕唔切準時六點返到去啦!我哋唯有飛奔去車站,好彩都趕得到,六點未到就可以返到旅館啦!


text:
馮仁昭四圍超:與伊健鴛鴦浴 周秀娜淥熟美腿 - 馮仁昭
身為「宅男女神」嘅周秀娜為咗電影《分手100次》可以話搏到盡,喺戲裏面同鄭伊健大玩鴛鴦泡泡浴,不過鏡頭後真係有苦自己知,喺天寒地凍浸住凍水,差啲凍到冇知覺,但係佢哋兩個唔單止冇怨言,等埋位嗰陣仲着住浴袍互窒講笑當取暖,伊健笑笑口話:「呢部戲應該叫做《沖涼100次》,我從影以嚟未試過同一部戲拍咁多沖涼場面,今次我終於唔使一個人沖涼,同娜姐鴛鴦泡泡浴!」伊健仲話唔使同老婆蒙嘉慧備案,有鄭丹瑞監場保護娜姐,冇人夠膽諗錯隔籬!
滾水淥腳死頂
喺另一場戲講娜姐離家出走搬咗去酒店,伊健趁娜姐沖涼嗰陣,衝咗入去浴室從後攬住求和,不過娜姐嘅大髀認真受罪,原來為咗營造浪漫感覺,娜姐叫工作人員開熱水,點知佢竟然死忍滾水淥腳,直到導演叫cut機,大家先發現佢對腳變咗做「紅燒豬髀」,睇見娜姐死撐話繼續拍,伊健講反話:「拍埋先啦,一次過,一鑊熟!」娜姐無奈自嘲:「其實係我死蠢!諗住開到最熱就會整到好多水蒸氣出嚟,但冇諗過唔成功!」此外,娜姐前日亦去咗廣州出席試影,之後再去地王廣場出席宣傳活動,娜姐仲做埋愛情顧問幫啲粉絲將「分手遺物」擺入「分手迷你倉」!
撰文:馮仁昭


text:
長風幾萬里,吹度玉門關.
漢下白登道,胡窺青海灣.
由來征戰地,不見有人還.
戍客望邊邑,思歸多苦顏.
高樓當此夜,歎息未應閑.
李白嘅關山月,頭兩句寫景真係正,最後兩句寫情又係一流!唐詩之中,我最鍾意邊塞詩,覺得好有氣勢.讀緊U嘅時候已經好想去新疆玩,唔多唔少係受到邊塞詩嘅影響.當然,最主要都係因為新疆夠特別.喺中國省份之中,我相信新疆都算係最唔似中國地方嘅一個,由山川景物到風土人情都特別,連人都唔係中國樣.嗰陣根本冇條件去外國旅行,但係又想見識吓異國風情,新疆自然係最佳選擇.
特別提到關山月,係因為明月出天山呢句勾起我好多回憶.記得嗰時初到天山,就喺天池買咗件短袖T-shirt,上面就係印住呢句詩.我就係著住呢件薄如蟬翼嘅短袖T-shirt,勇闖博格達峰雪線.喺唔夠衫,冇帶水,冇帶食物嘅情況下,上接近4000米嘅雪線,都咪話唔勇.經驗話俾我地知,越係勇嘅人就越會英年早逝.當然啦,我今日仲可以喺度寫blog,即係話我冇早逝到.不過搞到好狼狽就少不免喇,早幾日先寫過嗰次雪線行折墮.睇番laulong兄喺嗰篇blog嘅回應,先知道原來大家都係喺同一年上博格達峰雪線,又係同樣喺一個哈薩克包過咗一晚.不過我相信大家係喺唔同日子上雪線,應該冇撞過.以laulong兄咁儀表出眾,如果喺新疆見過,實會有印象.
所謂久罕逢甘雨,他鄉遇故知,喺旅途中撞到熟人當然係一大樂事.不過喺嗰個年代,自由行返大陸玩嘅香港人根本就唔係咁多,莫講話熟人,就係連撞到香港人都唔容易.尤其是孤身獨行,有時真係會幾寂寞吓,所以見到香港人會好開心,就算遇到同聲同氣嘅人(例如廣東人),都會覺得好親切.
而家世界唔同喇,人經濟條件改善咗,隨時一年去幾次旅行.莫講話返大陸,就算去到山卡啦都會撞到香港人,不過就冇咗以前嗰種親切感.近年又有唔同嘞,就係外遊時遇到好多大陸人,數目仲一年多過一年.親切感當然唔會有,反而仲會覺得有煩厭添.去得外國旅行嘅大陸人,當然係有錢啦,不過有錢都唔使話晒俾全世界知啫.有大陸遊客嗰種財大氣粗,頤指氣使,旁若無人嘅態度,真係令人好反感.你當我自卑又好,妒忌又好,我就係覺得唔順超!不過咁都未算最難頂,最討厭係去到景點就當自己包起晒成個場咁,阻住其他遊客影相.真係唔明白點解人可以喺同一個位置影十幾張相,笑又影一張,唔笑又影一張,換個姿勢又影一張,戴番副黑超又再影多張.如果係快槍手都冇乜所謂,最弊係明明擺好姿勢,揸定相機,都要等成兩三分鐘先肯㩒制.我唔係話要干涉人地影相嘅自由,但係見到有人等緊就識做,快手啦.
真係唔明,以前返大陸玩,接觸過嘅人絕對唔係咁架,嗰純樸親切嘅老鄉究竟去晒邊呢?


text:
用左一年既電話, 其實已經係第三部, 出機後一個月左右, 有日回家打算充電,發現插好充電線後, 畫面仍然漆黑一片, 包括正常充電中應該出現的 ‘apple' icon 都冇出現. 當時仍然冇諗過係壞機, 以為第二朝充好電就冇事.點知第二日發現畫面仍然咩都冇, 唯有拎去電訊公司既維修部睇睇. 等左兩個鐘, 得到以下回覆:
職員: 小姐, 你部機硬件問題, 我地要換過部機比你
我答: 哦
職員: 你部機開唔番,所以入面既資料會冇晒, 有冇問題?
我答: 我可以有咩問題? 都開唔番
之後有關職員就換左另一部機比我, 好彩番到屋企 PLUG 番入 itune 可以復原壞機前一日既資料. 但上網一查, 原來換番黎嗰部機既機型由原廠機 (ZP) 變左做翻新機(LL)... 網上既人話如果拎出去 trade 價錢會低千幾蚊... 但係, 如果我到時 trade 番比電訊公司又會唔會因為咁平左? 真係唔知.
十二月頭又發現個屏幕感應有問題,於是又拎去維修部睇吓咩事. 歷史重演, 兩個鐘後番去拎機, 職員話我知機件問題, 再換左另一部翻新機比我 ﹣ 即係話我一年內換左兩次機, 只可以話幾麻煩, 拎出旺角又要等幾個鐘, 但電訊公司總算係快手, 有問題就換機 ﹣ 雖然唔係真係全新既機.
一年保養期已過, 我冇加五百幾蚊加長一年保養,求神拜佛部機未來呢年唔好有事啦.... Ah men~


text:
**南美,南極篇使用粵語
上篇先話想keep番一個星期一篇,理想同現實總係有距離嘅,呢個星期超級忙,忙到飯都冇時間食嗰種,返到屋企雖然冇晒能量,但個腦仲諗緊工作嘢,所以寫blog真係有心無力喇!
今次輪到最後一組登岸,可以食埋tea,上甲板影多幾轉都未得登岸.
Cuverville Island係已知最大嘅gentoo penguin
colonies之一,去圖.
penguin highways
企鵝腳印
嘻嘻,影到企鵝腳板底!
唔知係咪企鵝數量太多,變咗有啲企鵝搵唔到食,島上其中一邊企鵝群啲便便係綠色架,即係捉唔到蝦同魚食.
島上有唔少賊鷗Skuas喺度等機會,仲見到有隻企鵝B死咗,兩隻skuas食緊佢啲內臟,咁殘忍唔貼出嚟喇,我都係唔zoom近咁影張以記低見過咁嘅情景就算.
唔影相嘅都被南極觸動,唔洗叫自動影!
行行吓遇到船上嘅攝影師,佢話附近有企鵝哺蛋(下圖),仲帶埋我去影,好在遇到佢啫!其實呢,上次北極個trip都係佢做駐船攝影師,我覺得呢個澳洲佬唔算友善,對佢印象麻麻,但南極呢次就出奇地nice喎,仲主動話認得我哋.
好鍾意Cuverville呀,啲路唔難行,仲要要冰山有冰山,要浮冰有浮冰,配合埋可愛企鵝,真係冇不愛嘅理由!
上返郵輪後去餐廳食晚飯,跟住上甲板再影過,估唔到夜啲天色仲好,到夜晚八點仲出埋藍天同少少陽光.
夜晚九點天色好到有倒影添,超靚!!!!!!
夜晚十點,女廚師喺七樓甲板準備咗挪威魚湯,不過好似重手咗啲,鹹得好利害!順便影埋日落餘暉又完成一日嘅旅程喇.
到南極郵輪,阿根廷,巴西伊瓜蘇2016目錄頁
到「Venus遊世界」總目錄
您可能會對以下博文感興趣:
Copyright © 2016 by Venus. All rights reserved.


text:
2012年12月23日 星期日
聖誕快樂
祝大家聖誕快樂,新年進步
今年Boxing day會同老公去曼谷5天遊
我地都係第一次去
呢輪好忙都無點樣安排行程
打算都係好輕鬆咁樣玩下..買下..食下..休息下
我現在要準備去老公公司下午的聯歡會喇
去完旅遊再同大家分享
祝大家有個刎
2012年12月13日 星期四
聖誕糖霜曲奇 icing cookies
今年聖誕節
對於我黎講
係好不可思議
我將會親手整歌曲奇送比我的至親好友
除此之外
因為呢老公公司24號有christmas party
我會整60塊icing cookie送比老公的同事
對於我黎講,係非常不可意議
現在的我,對烘焙係非常熱愛
我從來唔會諗到自己會對呢方面有興趣
人生真係好奇妙呀
*****
呢批icing cookies我花左好多時間練習
由於我係睇書同上網自學
曾經歷不停失敗再失敗
我有諗過唔整喇
是但整返普通cookie送禮算喇
諗諗下都係唔好,買左咁多材料會浪費喇
終於....
我成功喇
我第一批icing cookies出爐喇
我好鐘意呀
有無聖誕氣氛呀?
呢棵聖誕樹我好鐘意
大家係咪覺得我連影相都靚左呢?
咁呢真係要多謝"小高"傳授比我的影相技巧
我都覺得影得幾好,嘻嘻
一男一女,so sweet
我將會有兩隻包裝,呢隻包裝係送比朋友
裡面會有6塊cookies
2塊會係icing cookies,4塊會係杏仁cookies
我發覺朋友話icing cookies太靚唔捨得食
所以我會加幾塊杏仁cookies
睇下塊牌仔
homemade by Mrs Fong
係朋友幫我淘返黎架
大家係咪覺得我連影相都靚左呢?
咁呢真係要多謝"小高"傳授比我的影相技巧
我都覺得影得幾好,嘻嘻
一男一女,so sweet
我將會有兩隻包裝,呢隻包裝係送比朋友
裡面會有6塊cookies
2塊會係icing cookies,4塊會係杏仁cookies
我發覺朋友話icing cookies太靚唔捨得食
所以我會加幾塊杏仁cookies
睇下塊牌仔
homemade by Mrs Fong
係朋友幫我淘返黎架
呢隻單一塊係送比黎christmas party的老公同事
************
睇下曲奇係點樣誕生
先準備好整曲奇麵團的材料
將材料混合後放入雪櫃雪1hr
之後準備icing
先將糖霜過篩
蛋白
lemon汁
雲尼拿油
加埋顏色就ok喇
麵團雪硬左就開始印模喇
搞惦就入爐喇
cookies出爐喇
開始填色lu
呢批係第一日做得成功,所以其實都係剛好合格
呢兩粒靚d
包裝左都唔錯
第二日我再整
cookies同埋icing都係之前果日的,我放左入雪櫃
第2日整都可以呀
先畫好外框,要乾左先再填色
中間果d粒粒係糖粒
一男一女,好得意呀
到聖誕樹
都係先畫左外框
外框乾左再填色
加埋糖粒就靚哂喇
*********
大家再睇下我第一次整的作品
準備填色
好肉酸呀
所以話呢..不要怕失敗啊
再重溫一下我的靚靚作品
我相信我會不斷進步
遲下的作品一定會更靚
*以上曲奇我係跟"小本廚房"書整的^^*
2012年12月10日 星期一
Happy Birthday@2012
上星期四係我的生日
老公拎左一日假陪我
中午十二點我地先去太子金華食早午餐
之後就陪老公剪頭髮
咁生日呢就梗係想要花花
老公就帶我去花墟
好多聖誕花呀
老公拎左一日假陪我
中午十二點我地先去太子金華食早午餐
之後就陪老公剪頭髮
咁生日呢就梗係想要花花
老公就帶我去花墟
好多聖誕花呀
見到咁多靚花心情特別好
最後買左4支玫瑰連埋襯花都係$25
經濟實惠
老公經常都覺得我好可愛
事關我想要咩都會開聲講
咁我想生日收花
唔洗下下買幾百完一大札
現在老公陪我去買我真係仲開心
返到家老公大人仲插埋花
真係愛c妳
之後呢我地就去買蛋糕
呢間餅店響佐敦
我同老公都好愛食呢間
之後吉之島買餸
老公煮大餐
買左好多野呀
事關天氣轉涼我d底衫好多都舊喇
老公又買一大埋比我替換
真係好搞笑
幾乎我身上的所以野都係老公幫我張羅
包括....底衫
大家唔准笑我架
老公早於幾個月前就開始搵呢支酒
打算響我生日時同我飲
登登登登
就係屬於我出生年份的"靚次伯"
真係好感動
好開心呀
多謝老公
31年的紅酒
保存得好好呀
好香
好滑
美酒美酒
開大餐喇
頭盤
壽司拼盤
法國之旅珍藏,老公終於捨得開黎食
煙三文魚c沙沙律
呢塊係肉眼
呢塊就係A3和牛(我覺得塊肉眼好味D)
我的生日蛋糕
老公話唔買一個CAKE
細細舊拼埋一齊食仲開心
好開心的生日
好多謝老公為我準備的一切
我感覺到老公最鍚最愛的人是我
每時每刻都記住我
我夠唔夠衫著...護膚品用哂未...我支沖涼液用哂未...夠唔夠錢洗...
係...幾乎每天出門都問我夠唔夠錢用...
有時我跳舞跳到腳痛
你會第一時間帶我去按摩
如果忙無時間出去按摩
你會夜晚臨瞓前幫我按腳
呢幾年...我都唔知咩叫交費...
屋企所有咩費咩費都係老公搞
看似我好依賴老公
但其實老公做得好開心
你成日話我係你的
所以呢我要好好保護自己
有時我撞親你仲痛過我
好多謝你呀
好多謝你咁愛鍚我
我都好愛你
多謝你為我煮的生日大餐
簡單平凡,正是我所追求的幸福生活
多謝你令我每天都活在幸福快樂中
我愛你..老公
訂閱: 文章 (Atom)


text:
January 3, 2015, Sunday
元旦BBQ聚會, 約咗幾家鄰居今日去行山.
其中一位鄰居近呢幾個月常常去行山, 佢話鹿頸南涌呢條行山徑, 風景好靚, 容易行, 來回大約兩小時, 適合我地呢的幼稚園級數嘅行山人.
一行八人, 早上九時出發, 開車至沙頭角鹿頸, 泊車後就開結出發.
未開始行, 先影吓相先, 的風景好靚呀!
平時好多小白鷺, 但今日只得兩隻
哈哈, 行山前, 先入廟拜神, 呢道有觀音廟
天后宮
仲有個好靚嘅土地廟
行多十幾分鐘
仲有個關帝廟
我地自己推門入去
呢間南涌協天宮原來已經納文化遺產
經過呢間屋真係好特別, 好肉兩兄弟不和, 一個要重建, 一個要守著舊觀, 結果就變得咁有趣
見到呢個南涌亭, 先算係我地行山五式開始
上山前, 先去去洗手間
呢間係南涌(羅屋)公廁
行呀行, 呢道有個指示牌, 我地無需要睇, 我地有領行員.
呢道有分义路, 如果我地由呢道上山, 起碼要行幾小時, 呢條山路難行, 不適合我地呢的幼稚園級數.
我地會行去尤德亭呀!
呢段路較容易行
行咗半個鐘多的, 我地到達停機坪
响呢道抖一抖, 再影吓相
呢道的風景都好靚
如果由呢道行返去南涌, 要45分鐘, 即係我地行咗45分鐘
跟著再行經過呢條橋山橋
行多大幾十幾分鐘, 我地到達尤德亭啦.
的風景好靚呀, 上到嚟, 梗係影吓相啦.
我地嘅位置.
停留咗十幾分鐘, 我地回程啦.....
回程比嚟嘅時候容易, 好似好快就返到呢個南涌亭
行完山, 我地話不如一齊去食晏啦.
鄰居有的面子, 打電話去大埔三門仔皇朝漁苑訂到位
哈哈, 如果唔訂位, 跟本入唔到嚟. 因為訂咗位, 佢地先放我地兩架車入嚟.
我地坐戶外
叫咗半隻即燒乳豬 (半隻都要HK$498)
大家隨便叫了的點心, 佢地話呢道的义燒飽好味, 必叫item.
叫了紅棗糕, 本來我好鐘意食, 但呢道整得麻麻
好彩有甜品送, 男士要了紅豆湯, 女士要了雪耳木瓜糖水.
呢道的點心都幾貴,三十幾文一碟. 幾貴都好, 一樣咁多人嚟食, 坐到滿哂, 大把人等位.
呢道就係戶外即燒燒味檔, 隻乳豬啱啱燒好
呢就係用隔離呢個燒烤爐
初時以為係炭爐, 原來係Gas burner, 上面加了火山石
呢道的風景都幾靚.
食完返屋企啦, 今次行山樂好開心呀!


text:
23 January 2012
三聖村漁船bbq
講左都有一段時間既漁船bbq卒之成功舉辦,係一個冇咩陽光有d毛毛雨既星期六舉行,地點係朋友屋企人泊係三聖村既漁船,人呢就如志明講十個救火的少年,最後得番9個人成行,但野食我就覺得非常ok,多謝mui人係大埔買既魷魚同埋羊肉,而係旺角買既黃心番薯亦好好味,仲有自家製既魷魚干,用黎燒好正,仲加左d搵左好耐先得少少佢地話係98年既豉油,話好味d喎,不過我就分唔出了,哈
係三聖雪廠附近既地方坐駁船上船,朋友一再提醒要小心電話同埋其他野,因上船時好易就會跌落海冇得執番,講左冇耐就聽駁船上面既人講岩岩琴日先跌左個電話落海,果然係成日發生既事情
隻船唔係泊得太遠,亦比我想像中既大漁船有d距離,但放十幾人完全冇咩問題,第1次上漁船真係幾新奇,落左黑蚊蚊既倉底,第1次見咁大個engine,上番去睇下d房,好簡單既木板設計,再上上層睇左駕駛室又睇左對出既甲板,如果大浪時應該都幾搖,但因好多架船拍埋一齊,所以就比較平定d
睇完就去砌爐燒野食,用既係一個切開左既大油筒,但因d炭可能放得耐超市比較濕,有d難著,後尾倒油上去先好少少,再發覺原來冇買蜜糖所以就要嗌駁船出番去買,咁我地就食住d唔洗用蜜糖既野先,一路食佢地一路話好dry,等左好耐蜜糖先生先番到黎,真係天光等到天黑,哈
燒燒下又發覺點解去到三聖村都唔買d海鮮去燒,咁多人都唔記得左真失敗
雖然話唔係好搖但有水警或大船經過就會有浪,其實怕暈船既都可能會有少少唔舒服,咁岩係唔知咩日子,好多人都出晒去飲宴,所以就得番好少船係開燈,入夜後個感覺都幾得意,我仲過左幾隻船度去餵貓,基本上佢嘈左成晚,可能肚餓掛,用獅子狗餵完就唔再喵(朋友見我一野將5粒獅子狗袋落褲袋既行為好驚訝,已經一手電筒唔想為左羅住野自己跌落海,哈),不過佢都好怕人,我入左佢隻船佢就好驚咁退後,餵晒佢又要爬番幾隻船番去,其實都落緊毛毛雨,要小心唔好跌落水
最後都燒到11點等朋友大佬番黎我地先走,可能出面仲有好多船,等隻駁船番轉頭都等左一排,爭d以為冇船走,不過上落都真係要小心,有雨既船面好滑唔小心會跌落海
講開左要跟一次出海捉魚,但就要冇咩浪既日子先得,期望果日既來臨,始終機會難得呀

No comments:
Subscribe to: Post Comments (Atom)


text:
我地o黎到時都成4點, 但呢度就5點幾收,
預左打個白鴿轉就走,
呢度要比入場費, 主要景點係玉泉洞, 蛇蛇博物公園同埋文化村
可以分開比入場費,
我地揀左睇玉泉洞同文化村
32度...
玉泉洞內有o既生物?!!! 好得人驚咁喎
小齊今次交足戲
玉泉洞o係地底, 我地慢慢行樓梯落去...
懶係驚咁~
我地眼見就睇唔到咩古怪生物,
洞裡黑媽媽, 見到都係鐘乳石而已
行玉泉洞雖然係黑d, 不過好涼快,
洞內o既溫度大概係23, 4度, 係天然o既冷氣
呢度d 鐘乳石真係唔知幾多年歷史,
據聞幾年先長1毫米...呢度真係唔知點計
順住路行都行成半個鐘先出到o黎
出返o黎豁然開朗
又見到菠蘿仔, 今次係真o既
天氣太熱, 飲o的o野啦小齊,
唔係中暑都似
一路行又見到d 手信食物舖頭
王國歷史博物館
上晝睇左琉球王室, 下晝睇下平民o既生活
o係文化村呢邊仲有個檔口幫人畫人像
我地o黎到時有對情侶剛畫完, 好似都幾好,
我地問小齊想唔想畫張, 佢即話好!
幾好笑容
我地勁叫佢唔好郁呀!~
不過呢個畫師好快手, 一分鐘已經畫完輪廓
再加返d 顏色
好快搞掂
似唔似呀?
我覺得都幾似小齊~
最後行埋工藝店同souvenir shop, 冇收穫~
今日最後行程係行埋國際通~
算係沖繩最旺o既一條街吧
必經 Calbee + 專門店
小齊聽見係卡樂 B 即刻變HIGH!
之前睇介紹已經決定要買即炸o既甜薯條!
好好食, 不過真係好鬼熱氣,
我第2日即刻喉痛
我地見好多舖頭都係賣遊客souvenir
其中有一個蟾蜍手袋仔真係嚇死我,
太樣衰我都唔想影相~
行到咁上下搵o野食, 見到呢間"首里天樓"
o係d 旅遊書都介紹過
食琉球料理
一場o黎到就試下啦
婆婆見到呢d 位即刻話唔坐, 屈唔到膝
上層係table 枱, 條樓梯長到呢...
好彩係有lift 搭
我地呢個廂房有兩張枱
o的畫有d 似朝早o係首里城見到果d,
不斷播住d "琉球音樂" 呢幾日聽好多, 覺得有d...煩... (sorry 我唔多識欣賞)
餐牌有course 有a la carte,
行到攰都唔想再諗, 叫course 算
我地叫左3個course share 食
小齊呢個時候瞓左...次次食飯都瞓o既
我地由佢瞓, 反正唔係太好食
食到尾聲先叫醒佢扖兩啖飯
埋單後同呢個企門口著琉球服飾o既姐姐合照
第3天行程完~
其他沖繩之旅文章:


text:
所謂口碑就係咁解,
本身敗家媽媽比較少睇綜藝節目,
有時間睇電視的話多數煲下韓劇 (已經覺得好奢侈),
但經幾位朋友/同事不約而同o既推荐之下睇左呢個絕對老少咸宜的內地綜藝節目《爸爸去哪兒》, 我覺得都實在要推薦一下
原裝韓國版《爸爸,我們去哪兒呀?》我都睇過少少,
可能因為人物唔多熟悉而翻譯又唔太到位, 睇左一陣就放棄左
但大陸版呢個我就中左毒, 一個星期就睇晒,
都好在我等佢完晒第一季我先開始睇, 唔駛追得咁辛苦!
節目內容係由五位明星/名人爸爸帶住自己3-6歲o既小朋友去劇組安排o既地方進行3日2夜o既旅行, 而呢o的地方係就算連媽媽湊都會好吃力o既, 而家變左由爸爸帶, hehe (奸笑ing) , 真係未睇都知會發生咩事啦
不過睇落左就覺得其實5 pairs 都各有千秋, 雖然我覺得爸爸們都有好大可能o係鏡頭前忍而不發扮溫柔, 好似第一集我見到田亮真係"鍊"住道氣唔發火, 要做個"慈祥的爸爸"
但後尾都覺得佢地親子亙動令成個節目咁精彩, 而且幾位小朋友都好善良, 各有各可愛!
睇到我呢位媽媽都心花怒放
而家呢5 pairs 必定係大陸最火o既親子組合!
我的睇後感:
1. 爸爸們唔好話自己唔識湊仔就推晒比老婆, 睇下呢5 個爸爸, 由第一集煮o野食"拿手唔成世" (呢part 笑死我) 到最尾果集合作煮飯有板有眼就可以下結論 -- 湊仔都係一種熟能生巧;
兩公婆都係同一日開始做人父母o既, 冇理由爸爸就會落後咁多, 爸爸唔上手o既原因只有一個, 就係 -- 懶!
2. 小朋友們雖然比較少見爸爸, 但心底裡都係好想親近爸爸, 對於爸爸咁惡搞o既廚藝多數都係讚! 似乎只要爸爸肯花時間陪佢地小朋友就好開心
3. 差兩年已經差好遠, 睇得出5, 6歲o既天天+石頭相比3, 4歲o既 angela + kimi, 對爸爸o既依戀同依賴已經減少好多, 無論心靈上同行為上, 好似5, 6歲果o的起身唔見爸爸已經冇乜o野, 自己搵衫著, 但3, 4歲果o的仲會問工作人員爸爸幾時返呀, 我想見到爸爸之類... 仲要飲奶奶, haha... 呢個真係有d感觸, 小齊而家起身唔見我都會叫媽媽... 而且仲係o係床度飲奶奶, 但過兩年可能已經唔會, 真係要好好珍惜~
呢個節目有個唔好處, 就係o係街睇唔係咁好,
因為有幾次都忍唔住想喊...esp 最後果一集,
見到王岳倫話如果個女嫁會好唔捨得...
唔捨得佢咁快長大...
我想話: 我都係呀!
除了睇人敗家媽媽仲睇衫 ~ hehe
小小angela 除左cute 之外仲好多靚衫, 呢個係敗家媽媽之後上網時發現!
敗家媽媽都幾眼尖認得出呢D 品牌~
D&G junior bling bling 裙:
LITTLE MARC JACOBS 漁夫帽:
D&G junior 花花褸:
LITTLE MARC JACOBS SEQUIN 裙:
o黎緊新年大陸會上爸爸去哪兒o既電影, 而我真係想去捧下場!


text:
尋日老公話食完〝麥麥〞就開始想嘔,頭痛,頭暈唔舒服,回到家就上床休息睇電視,睇下訓下咁就訓左,都冇洗白白.今次老公真係好唔舒服,佢由尋晚到而家都係床訓和睇電視.
今日大伯來拜年食晚飯,尋日我應承左會回去吃飯,我都問左阿媽要唔要我煮餸?做我最拿手既〝春卷〞.阿媽今日打左幾次電話催促我回去,但係老公都未醒,佢唔舒服我想比佢訓耐D.
阿嫂2點幾來電話肥阿哥幫老公整好左部電腦,咁我今晚拎走.阿媽3點幾又來電問我幾時回來,老公聽到我有些掹就話佢週身骨痛又唔舒服唔去食飯,掛線後老公叫我自己回家食飯,我心諗咁咪冇人睇住你.過左一陣老公話‧‧‧
老公:一陣我去睇醫生,你回家先.
我:點解丫?
老公:費事煩.
我:唔駛喇!你都唔舒服.
講完老公再訓過,我就打比阿嫂部電腦要明天先拎.到4點幾老公起身起身洗白白,又要落街買麵包,我問左佢幾次睇唔睇醫生?佢又話唔睇,等佢洗完白白再問,就話是但.我換衫一齊去睇醫生,老公有少少發燒,並且有感冒,想嘔,頭痛,頭暈都係感冒的徵狀.有嘔想食野就食D乾D既野,例如:麵包.
離開診所後去左買麵包,老公想食雞批,跟住買雞批,經過有飯糰賣,又買飯糰,這全部都係我地既晚餐.老公話我個麵包好香,我見老公唔食飯糰應該唔夠飽,所以我將我個包留番比佢一陣吃.
上年12月〝阿B去做Test〞已回覆約左明天再去,尋日都同高達叔叔講過等阿B做完test就入去〝沙田〞行街,問佢去唔去?今日己約好明天佢會嚟一齊同阿B去做test,老公都聯絡左同屋住明天一齊行街,但佢叫我地明天打比佢老婆約,咁明天再約.


text:
睇咗個餐牌一陣,就發覺,死火,原來是吃拉麵的地方,今次一定肥死,可能你會覺得,吓!拉麵係湯麵,都肥咩?!唔係卦? 大家沒有睇錯,拉麵是超級肥的,一碗隨時有750卡,主要原因,當然係個豬骨湯底啦!你千奇唔好以為唔飲個湯就無事,因為個麵會吸油加嘛!
望咗個餐牌一陣,終於發現少少曙光,原來係有得揀湯底,其中有一個都唔錯,就係番茄湯喇~好跟住揀個靚餸先,通常日本拉麵店的選擇,都會有海鮮,雜菌同叉燒,頭兩個一定係健康選擇,但選叉燒就要小心喇! 因為有d店子的叉燒是半肥瘦的,但為咗幫大家試下這家叉燒的肥瘦度,我就扮多次銀針,幫大家試.
本來打算叫叉燒拉麵,但係八八卦卦嘅我,當然要周圍睇,望下隔離個食客,見到佢食緊一隻好似透明的麵條,好似幾得意喎,於是再望下個餐牌.大家一齊望吓下面啦~
原來加$12可以換烏冬,墨魚麵...仲有一個叫啜啜麵的東西,究竟係咩尼?再睇下個英文konjac noodle,吓...出街食飯竟然有得食蒟蒻麵,唔係咁開心嘛!於是,我就叫咗佢.
其實蒟蒻麵是什麼,咪就係平時食嘅芋絲囉! 蒟蒻或芋絲其實是一種近乎0熱量的傢伙,但佢又有好強勁嘅飽肚感,所以營養師好鍾意將佢安排喺餐單入面,去提升份餐個飽肚感,不過大家就記住一樣嘢囉,由於近乎沒有熱量,所以最好要食少少五穀,例如加入小食中的粟米或者叫個d壽司/手卷,如果唔係你個人說會明明係好飽但又好似未叉電血糖低咁,所以記住要添食.


text:
見好多包友都讚,去東京仲要朝聖o既couca預拌粉.早前搵代購買嚟玩過,幾方便O既,麵包好軟熟,所以都應該加咗好多料,全部亦都好香,亦即係加咗好多香精.anyway,一試唔死得人o既,因為某d味如咖啡牛奶,士多啤梨奶果d你自己唔落香精係好難整倒出嚟,不過如果想好健康俾bb食,又唔建議用佢.
試咗10隻唔同味:
カフェオレ 咖啡牛奶 幾香
黒胡麻きなこ 黑芝麻粉 普通
もっちり米粉入り 加咗米粉煙韌d 冇乜特別,其他都軟
バナナミルク 香蕉牛奶 幾香
アップルシナモン 蘋果玉桂 I like it
香るアールグレイ 香伯爵茶 幾香
こんがりメープル 棕色楓糖 唔特別,不過自己用過楓糖落好多都好難出味
贅沢ブリオッシュ豪華布里歐,普通,自己落多d牛油香過佢
ふわふわ苺ミルク 鬆軟士多啤梨牛奶 幾香
爽やかトマト 清爽蕃茄 普通
我用MK精工機,普通麵包mode冇減水,開頭都覺得佢發得太勁,個頂會榻,包友教減水10-20ml,可以用快速麵包mode.嚟緊都仲會試芝士同朱古力味.近排仲出咗不少新味,咖喱果d都有.
星野酵母就喺荃灣橙買,同白神味唔同,係另一種香甜味.遲d試埋《酵母工業》パネトーネマザーPanettone,有機會希望試埋埃及最古老果隻菌.
MK精工機有養嘔吐物mode,可插電24小時,但香港夏天根本唔使插電都養倒.50g生種 + 100ml水.
一包生種整倒3次包,呢隻係栗子包,質同味都唔錯.當然想試真酵母味整白麵包係最好O既.星野冇白神咁易處理同可放咁耐,發酵能力亦冇咁勁,不過風味就唔同,好難咁比較O既.
立雜post最後用部機整過牛油,過程幾得意,不過曬電兼曬錢,買cream貴過買牛油.不過,試吓ok,但如果為咗呢個function買麵包機就唔建議喇.


text:
等我仲以為我上次黎首爾黎唔到既地方都已經去到:Isaac,陳玉華陳奶奶一隻雞,炸雞,點知係kirsten講下講下原來我之前仲諗住去都敏俊C既茶室同烏冬店都未去!自己一個去旅行就有呢個好處,你想去就去邊度,唔駛考慮人地點諗,上網將資料check好,粗略咁計劃一下,第二日食左個綠茶卷就出發了.
Sunday, February 15, 2015
體驗白色首爾第三天
(本Post由舊Blog migrate過黎,真實日期為2014年12月16日)
等我仲以為我上次黎首爾黎唔到既地方都已經去到:Isaac,陳玉華陳奶奶一隻雞,炸雞,點知係kirsten講下講下原來我之前仲諗住去都敏俊C既茶室同烏冬店都未去!自己一個去旅行就有呢個好處,你想去就去邊度,唔駛考慮人地點諗,上網將資料check好,粗略咁計劃一下,第二日食左個綠茶卷就出發了.
好精美的包裝!附上濕紙巾同叉兩支.
雖然雪左成晚,但蛋糕仲係好鬆軟,好有綠茶味,啲綠菜既苦瀝味中和左中間啲奶油既甜,非常好味!
因為諗住食都敏俊C烏冬鍋做lunch,我驚我食埋Isaac會食唔落,所以就捨棄左Issac,直接去左City Hall 站尋找烏冬鍋去~
臨過去前又去左唱錢,唱埋淨低既港紙,今日個rate已經跌左!
呢間烏冬鍋好容易搵到,係地鐵站11 OR 12號出口一出U-turn轉右/左就到了.門面亦同劇裡面exactly 一樣,你係唔會搵唔到的.
食完其實都唔知佢個舖頭叫咩名,不過上面寫住50應該係代表佢係有50年歴史,劇裡面講佢歴史悠久係真架
因為我得一條友,無可能會坐到都敏俊C同律師朋友坐過既卡位架啦,就被安排坐bar檯自閉位.好彩我趕得切係lunch hour之前到,所以門口仲未有人龍,不過入面已經full full地.坐我隔離係一個應該早我少少到既女仔,佢都係一個人,阿姝媽正用普通話serve緊佢.佢好似好病咁,係咁sung鼻涕,又話要飲熱水之類.
我睇住個menu,雖然有相,但都唔知邊個打邊個,見到wall上面既餐牌,同我之前個晚係blog度睇既一樣,我記得佢指住話第三個就係都敏俊C食過個個,所以就點左同呢個餐牌同一個韓文名既麵.落完單就即刻俾左錢先的,盛惠7,000Won.
認得呢個餐牌,左三就係都敏俊C烏冬鍋
右邊靠窗個個卡位就係都敏俊C同律師朋友坐既卡位
傳說中的!其實同關東煮好似,不過係多左啲麵.入面有蛋,魚腐,獅子狗腸,皇帝菜等等.麵身比想像中「林」,個湯好鮮.份量唔算多,連同今朝食左個綠茶卷食埋呢碗就岩岩好.
如果行開呢頭又唔駛排隊既話,我覺得呢個都係值得黎既地方,不過可能因為名星效應,搞到個expectation抬得太高.
食飽飽,就出發去壁畫村,係City Hall站附近又企係大街junction度影左幾張相.
出發去惠化站,搭subway既時候,一嘟張T-money發覺有啲唔對路,一路諗一路諗究竟係咩事咁奇怪呢?再諗番我係入閘既時候見到個餘額⋯⋯⋯⋯點解有5個位數字架呢?一程車都只係會用1,050 Won⋯⋯⋯⋯跟住就知自己laai野啦!!!
原來我今朝搭地鐵過去City Hall之前增值既時候,誤將30,000 Won以為係3,000 Won入左落T-money度!!!!!!
即刻好驚⋯⋯⋯⋯因為30,000 Won真係唔知點用到,即係要搭大概30次地鐵先用得哂,同埋我本身係因為無乜Cash所以今朝先再唱錢,如果我而家又無左30,000 Won⋯⋯⋯⋯即刻上網睇下T-money可以點退錢,就發現原來T-money如果過左20,000 Won係要去T-money總部退錢!!!!!"T-money總部"好似係一個好遙遠既地方!即刻再check check check,好彩呢個T-money總部係Seoul Station,即係離City Hall站只係一個站,即刻就改變行程,先番番去Seoul Station搵呢個T-money總站出黎羅番啲Cash先!
T-money總部位於Seoul City Tower,搵左一陣先搵到由地鐵站通去既通道.Seoul City Tower應該係一個商廈,岩岩個時係lunch time,好多人出入,大家見到有個滑雪裝束既人士係度出現都覺得好odd,不過唔理!呢個T-Money「總部」叫T-Money Town,個裝潢好似突然去左disneyland咁.
T-money Town的門口,跟Seoul City Tower這種高級商廈有點格格不入.
一衝入去,我知道我無辦法用我從韓劇學番黎既韓文(韓劇裡面應該唔會有人曾經好似我咁傻瓜吧)或者手語黎解釋我將要做既事,所以我第一件事就問檯台個個韓妹識唔識英文,我估佢應該係識,不過佢淨係點頭,咁我就繼續用英文同佢講我想退左張咭.佢就即刻張張咭放係個讀咭器度,跟住再係個櫃桶度羅左啲cash出黎,我原本以為佢唔會俾番張咭我,仲會扣我少少手續費,點知原來兩個都唔會!好開心~所以我又即刻話我要入番3000Won入去同一張咭度,佢好似有少少打左個突,但即刻又幫我入錢.
搞掂個刻我真係好開心,(一)我可以用番同一張咭,(二)原本以為要「超過30,000Won要去總部退錢」呢個任務好似好難咁,但原來係咁容易,(三)無啦啦我又去多左個景點(雖然Seoul City Tower呢啲好似IFC咁既商廈我作為遊客唔知黎做乜)不過走既時候俾我見到原來CX個office都係呢度~
CX Office係15樓~~
我真係幾鍾意呢張T-money既設計~~
搞掂好哂,就要繼續原定既行程--向惠化壁畫村進發!係首爾車站過去唔駛轉綫,出到地面就跟住地圖走.
呢個係我某個blog度見到的一幅圖,壁畫村就係地圖既右下角.
感覺好似好遠好遠咁,同埋原來睇地圖係睇唔出其實由Pizzeria O(白色建築)個度開始就己經係山路,係好斜好斜既山路⋯⋯⋯⋯
我take左藍色route,就係呢個「公演諮詢處」發現原來係可以左轉直Cut過去"C-U".
(跟住落黎既景色實在太靚,睇相啦大家!)
當日唔知係咪有啲大學儀式,見到勁多學生係個公園度唔知做乜.
今日雖然停左落雪,不過地面仲係好濕好跣.啲學生就係度玩"跣冰"⋯⋯⋯⋯
沿途見到好多小巷,好韓國地道風味
終於放晴了!(但其實仍然係好凍)
行行下就見到呢個Pizzeria O,係一個好顯眼既白色建築
天空很美
開始上山,沿途兩邊既小店裝潢都好得意的.呢間唔知係咩
呢個因為寫住「來自星星的炸雞」所以就影低了
油畫舖
上山的路!又斜又跣!每一步都要好小心
叫做上到一半啦!!!開始見到啲屋頂
如blogger所講,去壁畫村途中係會經過駱山公園,但佢係直接Skip左~hahaha呢個係公園既地圖,我都無即刻入去,諗住回程既時候先入去睇下有咩料到
上駱山公園的樓梯
這是Skip掉駱山公園向右轉後看到筆直繼續上山的路
不好意思要全景一下~~圖右的盡頭就是上來的路(斜到根本就睇唔到原路!)
這是一間Coffee Shop~~ 好聖誕Feel!尤其係門前面個堆木
壁畫已經開始出現啦!
由呢度都見到南山塔!!!!
南山塔及屋頂,而家先知原來已經上到咁高!
又要全景一下!
好似真係有兩個人企喺度談緊心
(影到呢度有個小插曲,就係個電話突然由22%電跌到去14%,跟住仲要我每次一用個Volume Up Button黎影相個電話就會自動熄左,仲要即刻開唔番!個刻勁驚,試左幾次佢終於有反應,但叫我叉電,即刻羅個小米出黎叉住佢,過左一陣佢就開得番機,但keep住叉左幾個%又跌番落去⋯⋯⋯⋯原來個iphone同小米電係零下幾度係唔work! 我thereafter就一直袋住佢地係羽絨個pocket度幫佢地保暖,都總算捱到落山⋯⋯⋯⋯)
美嗎?
正向雲層邁進的紳士和小狗
冰天雪地版的偷情小徑
開始見到壁畫村既壁畫! what is "Makgeolli"??
又真係幾似一個人樣
好生動的鯉魚
好可愛的太空人developed from a 電標
好出名的,天使之翼
Shhhhhhhh呢度仲有民居住緊的,所以提醒遊客要保持安靜
超大的花
我比較喜歡呢個花,白色的花
爬上油了花的階梯,已經去到很高了
this cafe is called "On the Hill Cafe"
Hello! 好似豆腐仔~
Soul of Seoul Cafe
A colorful production house
kisses between two cats
我估我應該係無去哂所有壁畫,因為之後kirsten send左啲相俾我有啲畫我都見唔到,個度其實係一堆屋,你可以點行都得的.因為我有少少想快啲落山去救我部電話同小米,同埋其實真係幾係凍⋯⋯⋯⋯⋯⋯所以我就無特登走暈哂所有角落了.
沿途經過番駱山公園落山,遍地都係雪
有工作人員係度鏟雪,起左一個個雪堆
呢個日光真係百影不厭
呢個係我爬左上去一間叫"Travelers' Cafe"既roof top度影的
差不多望哂成個首爾咁既感覺!
落山既時候見到呢個壁畫,可能上山個時太辛苦,完全miss左,最衰陰影唔好,其實好3D的
令我覺得行左成個山最值得既地方除左啲壁畫,仲係個個睇哂成個首爾帶俾我既震撼.可能係因為我上山之前無expect過會有呢一幅「畫」等緊我,而且仲要係喺岩岩落到遍地都係雪再出太陽既情況下俾我見到首爾咁獨特既一面,有種「不枉比行」既感覺!Kirsten真係無介紹錯呀~~~
落左山,俾我見到有間O Sulloc,即係之前個晚同Ten and Geoffrey食完雞煲之後去既濟州茶高級Cafe,即刻衝左入去取暖!我而家終於明白點解首爾有咁多Cafe同地下街,原來除左俾人行到攰仲可以係凍既時候厘入去!
呢間都頗大間的"Tea from Jeju 1979"
揀左幾盒茶做禮物,另外又買左個綠茶latte俾自己
好香好creamy的~~
裝潢好舒服的
祈求我部小米唔好有事中
終於部電話同小米都番番去正常既溫度(本來舊小米係好似一舊冰一樣!),亦可以正常地叉到電了.phewwwwwwww
坐左大概半個鐘,就出發去搵都敏俊C茶室.確認一下地圖,就再full gear咁出發去下一個目的地!
沿途見到好多好得意既建築,呢間舖頭係一個mini clock tower
惠化大街,好靚,不過其實真係超凍
首爾街道上連一張俾人坐低等巴士既bench都咁有藝術氣質
行左好耐,都唔見我要搵既學林茶室,明明係地圖上睇,只係離地鐵站無幾遠架咋喎.唯有行番轉頭,再重新定位,原來我一過左條大馬路就係⋯⋯⋯⋯
就係喺呢間藥妝店上面就係架啦
一入門口要先上一堂樓梯
轉個彎就會見到門口
坐低左,個bar檯好似係一個鋼琴既後面
閣樓亦可以坐人
個戴帽既伯伯就係坐緊都敏俊C同律師朋友下棋既位
可以望到出面景色既卡位
其實呢間茶室主打係咖啡,但因為我岩岩先飲完綠茶Latte,所以就叫左呢個唯一既食物--cream cheese cake.老實說,好「漏」,雖然配左果醬,但我無食哂,有啲唔係幾好意思⋯⋯
坐左係茶室度,睇左一陣小說,都只係5點幾,不過首爾冬天日照時間好短,感覺好似已經開始入夜,所以就開始起行番明洞買化妝品.
見到呢間古色古香的starbucks,starbucks喺首爾係打高檔路線,唔多機會會見到
去到明洞當然係瘋狂購物啦,又去左primera同banila入貨,再去埋innisfree幫阿姨買左佢既order,其實已經又係拎住勁多野,搵左好耐都搵唔到 3CS既眼線筆,所以諗住先去食埋個晚餐,坐低研究下究竟係邊度會搵到佢.
晚餐試左Cissy 極力推介既韓國粥,其實係之前個晚kirsten send左佢個itinerary俾我,見到有呢個明洞本粥介紹,諗起呢幾日食得太多熱氣野,食個粥清清腸胃都好.本粥係正明洞大街,雖然係上樓舖,但大大個招牌,好容易搵到.
餐牌有中英日文,罷明係做遊客生意.我叫左右上角的蔬菜牛肉粥set
細細間,不過裝潢幾精緻
我比較早黎到,所以一條友坐左窗口4人卡位,左邊個個粥招牌就係呢間舖既
由左上角順時針係:泡菜,牛肉絲,辣醬,清水,咸蘿蔔湯,粥一大碗.
我估個咸蘿蔔湯係俾你撈落個粥度調味的,不過因為我本身唔食太濃,所以呢個湯我無飲到,其他都差不多清哂!最鍾意係個粥個texture,另外係人生第一次食粥撈辣醬,又幾好味!韓國啲辣醬真係會令人食上癮,但咁就做唔到清腸胃既效果了⋯⋯⋯⋯
食哂之後,發現個wifi蛋又無哂電,今日又無帶條線出黎,check唔到3CS既眼線筆係邊度有得賣,所以就起程先抬啲化妝品番酒店.
舖哂出黎之後,又覺得其實自己買得唔係好多 :P
發現呢個3CS眼線筆要係樂天百貨度買,但已經有啲筋疲力盡,所以就無再出去同嚴寒搏鬥了.成晚用左好多時間黎執我個喼,每次我將包泡菜塞入個喼既時候就閂唔埋.試左好多次都唔得,結果決定第二朝要問酒店羅個紙箱,pack多一個箱先可以裝得哂啲野.又check左做退稅既野,就瞓了.
Posted by Polly Yu at 10:47 PM
Labels: travel
Location: Seoul, South Korea
Subscribe to: Post Comments (Atom)


text: 今年33歲,生於小康之家嘅王浩信,中五時屋企破產,母親不幸患癌.當年喺美國讀書嘅佢毅然結束學業,返香港撐起頭家.20歲簽唱片公司做歌手,可惜時也命也,惟有轉戰做藝員,08年加入TVB,拍過不少劇都係演紈褲子弟,好似有啲生不逢時.但咁靚仔,冇理由冇人賞識.直至2013年,Signal Wong拍《法外風雲》俾心姐謝雪心星足23巴掌,令不少觀眾留下深刻印象,嗰陣王浩信仲因為太投入角色,產生憂鬱……可惜「車巴信」個樣生得花弗,難免令人以為佢博宣傳,加上命犯桃花,婚前婚後一樣緋聞多多,婚前被爆食過(傳)Cammi BB,婚後又傳背妻偷食黃心穎,仲傳過與妻陳自瑤情海翻波搞到要分房瞓添!好事不出門,王浩信前年加簽5年新約,食住小生逃亡潮獲力捧,仲喺《樓奴》同《EU超時任務》擔正,諗住憑爆肌賣肉嘅《東坡家事》攞男配角獎,點知輸俾韋家雄.有傳王浩信搵人訴苦嗰陣,傳到極高層耳中,呻兩句竟變發老脾,結果喺新劇《致命復活》角色貶為大配角.好似突然間成個天塌落嚟……你以為.真係有俾心機演戲嘅王浩信,喺《EU超時任務》裡面飾演村長「渠頭」,表現真係令人「叮」一聲.操得一口流利圍頭話,西裝皮鞋襯花恤衫,一舉一動維肖維妙,明顯下過苦功,特別係當佢最後一次穿越,重遇朱千雪嗰下,表面上係重演第一集嘅情景,但王浩信係唯一帶住回憶的人,而朱千雪已經乜嘢都唔記得……王浩信嗰滴淚,攞唔攞到視帝,就靠呢舖.《EU》套劇雖然真係有唔少Bug,而且亦集各劇「抄考」之大成,但套劇用心拍攝大家都睇得見.而王浩信除咗演技日趨成熟之外,成個人都成熟好多,由以前吊兒郎當look到依家成為愛妻號湊女公,事事以妻女為上,早前帶埋一家人去越南旅行,又親為索爆老婆影咗唔少噴血丁圖.夫妻同心,仲有唔少商品搵上門贊助添!車巴信,生生性性,睇好你0架!


text:
我喺錦田長大,大家可能唔知錦田喺邊,但一講吉慶圍,相信大家都聽過.
錦田係一笪好細嘅地方,我細個時部份鄉村連電力供應都無,落後嘅情況可想而知!但你哋勢估唔到咁落後嘅地方,居然係新界嘅紅燈區!
成條大街 都係得嗰300米,但酒吧就有6至7間,我依稀記得其中幾間酒吧嘅名稱,喺伯裘書院大門前右手邊嘅係英華酒吧,再過少少有間叫月光;左手係月宮,斜對面錦田戲院地舖叫翠河,重有幾間添!不過就諗極都諗 唔起!酒吧門口掛咗好多五顏六色嘅燈泡,日頭唔會開門營業,但到咗夜晚6點鐘左右就會著晒燈.我嗰陣時好細個,以為酒吧即係餐廳,不過有埋酒飲嘅啫!我每次經過啲酒吧門口,都俾嗰啲五顏六色嘅燈泡所吸引,駐足觀看,我覺得啲一閃一閃嘅燈泡俾人有一種溫馨嘅感覺,好似聖誕節佈置嘅燈飾一樣!我會戇居居咁企喺門口望住啲燈泡發呆.
每間酒吧門口都坐咗1,2個化咗濃裝嘅女仔,嗰陣時去幫襯嘅大部份係嚟自石崗軍營嘅鬼佬英兵,嗰班鬼佬飲大咗兩杯就會嚇啲細路仔,所以我好驚同埋好憎呢班鬼佬.
我讀小學時有個同學花名叫阿細,你唔好以為佢真係好細粒,查實佢7歲左右
已經喺錦田一間武館學功夫,細細個已經有幾舊腹肌.
佢唔係虛有其表,我哋班同學,就算高大過佢,都唔夠佢打.佢讀書就麻麻,但寫字同畫公仔就好有睇頭.佢好有義氣,周不時同我哋講,如果有牛屎飛恰我哋,出句聲佢就會幫我哋出頭,所以佢係我哋班同學嘅偶像.
佢同我哋一樣,好憎啲鬼佬英兵,主要原因係佢哋飲大兩杯之後,除咗捉啲靚仔玩之外,重通街疴尿同埋打架.
嗰陣時錦田有間戲院,平日生意無咁好,所以間唔中推出特惠優待,買一張飛可以睇兩齣戲,即係由7點睇 到11點.講時講呀,嗰陣時興偷片,乜野叫偷片呢?即係將部份片段以快鏡播映,原先要播10分鐘嘅,依家播1分鐘就搞掂,咁班友咪可以早啲收工囉!啲觀眾睇睇吓突然變快鏡,根本唔知噏乜?大家習慣咗,知道個放映員偷片,咁咪一齊噓佢囉!我哋差唔多晚晚都走去睇戲,睇完戲之後,大約晚上11點左右,阿細就同我哋幾個同學
爬上錦田街市頂.
搞邊科呢?咪執啲石仔擲啲醉西鬼佬囉.咦?幾剌激喎!我哋幾條靚仔,每人住十幾粒石仔就爬上街市頂,見到啲醉酒鬼佬,就用石仔擲佢哋.
啲鬼佬梗係勞氣喇,但佢哋肥屍大隻,唔係咁容易爬上屋頂捉我哋.到佢真係爬到上嚟嘅時候,我哋就會喺另一邊鬆人,真係幾好玩架!不過如果俾啲鬼佬捉到,唔死都一身潺.但係我哋嗰陣時身手靈活,點會咁易俾佢哋捉到呀!如是者一星期我哋有一兩次搵啲鬼佬嚟玩吓,點知啲鬼佬走咗去報警,但我哋一啲都唔知道,重玩得唔知幾開心添!
有一晚正想鼠出去睇戲,點知俾老豆睇到唔準去.嗰晚唯有乖乖咁留番喺屋企.
第日見到班FRIEND,問吓佢哋禽晚玩得過唔過癮!點知班FRIEND話我一世夠運.禽晚差佬進行反罪惡運動,約莫7點鐘左右,有兩架豬籠車停咗喺大馬路 ,跟住有成幾十個藍帽子警員落車,見到靚仔就捉,結果捉咗幾十人,帶
晒返八鄉警署.
佢哋心諗都無犯事,所以咪大模斯樣行去睇戲囉.點知班差佬有殺錯無放過,結果無一倖免,全部捉晒返警署.班差佬同佢哋每人開咗個快佬,跟住揸住一張卡紙,寫住《本區飛仔》,然後拍照.負責嗰個幫辦話啲快佬主要係向上頭交差,6個月之後會自動銷毀.係真唔係呢?真係無人知!
嗰個年代真係做乜都得,連審都唔駛審,就拉晒你班靚仔返警署,同埋要你哋揸住個牌嚟影相添!比著依家就大件事囉!既妨礙司法公正又衰濫用權力,個幫辦肯定俾人插到暈!以後想升級?睇怕都幾難喇!但嗰個時代都重未成立
ICAC,啲雜差俗稱有牌爛仔,包娼疪賭樣樣齊!我有個小學學兄,佢畢業之後,做咗幾年工廠,之後去咗做差佬.佢平時都鐘意同班陀地有講有笑,不過勢估唔到佢有社團背景.有次佢扯行馬同另一個社團講數嘅時候,由於對方人多勢眾,佢見勢色唔對,拎咗支槍出嚟示威,
結果俾人報寸,最後炒咗!所以嗰陣時差佬嘅質素,大家心中有數.
自此以後,我哋都唔敢夜媽媽四圍盪,更加唔敢攪啲鬼佬,費事一吓唔覺意,俾差佬咗上差館,無端端留咗個案底,咁就邊處都唔駛去喇!


text:
Day 2 - 25.11.2015
白川鄉~近江町海鮮市場~兼六園~大漁屋蟹宴
由名古屋市出發,約兩個半小時後就到達白川鄉(世界文化遺產之一),本人覺得呢度靚唔靚,有冇靚相影確實係好睇天氣,出發前睇天氣報告已有心理準備知道是天陰有陣雨架喇,去到既時候果然係壞天氣,又要拎傘又要影相,少少狼狽啦!
合掌屋, 冬天屋頂上蓋滿白雪既時候係最靚既,再加埋夜晚既點燈, 就好似童話世界一樣
去展望台影返張全景相是必然的事吧!
見有飛驒牛飛驒牛包賣,一定要試吓, 各一呀唔該! Yummy!
肉質唔錯 ,入口即溶,汁又正, 個包都幾好味!
玩完白川鄉就要趕去金澤市既海鮮市場食lunch跟住就睇紅葉喇!
呢度叫‘近江町海鮮市場’,係一個魚市場,裡面除左有新鮮蔬果海鮮賣之外亦有食海鮮壽司刺身等類型既食肆,同有d海鮮類副產品賣,我地都喺度買左d小食返香港😊
買左巨峰提子同士多啤梨今晚酒店食
見好多間旅遊書上推介既食店都排滿食客等食!唉!我哋嚟旅行既係冇可能浪費太多時間去等位食野架! 咁唯有行多條街睇有冇其他啦!咦!有間唔駛等喎!唔理喇就入啦!
叫左個海鮮丼同幾碟壽司👍👍👍好好味好新鮮呀!正☺
好喇!食完嗱嗱啉走,去附近既兼六園影紅葉
真係天公不做美,天陰都算,仲要又落雨,知唔知我哋為左影紅葉又買左新鏡頭又睇攝影書學吓拍攝技巧,對今日既相真係心存好大寄望架!
唉!好失望好失望………………!!!白川鄉係咁兼六園又咁!想喊呀!
個公園真係好靚,好多紅葉, 好靚
有驚喜😇用大相機影出嚟既相竟然唔似落雨,我突然開心左好多
大約四點幾,行完既時候個天先停左雨,叫做好天返少少既時候已經又開始天黑!日本既冬天咁早天黑,攪到每日得好少時間可以玩
離開左兼六園之後,都未到5:00, 但個天已經好黑到好似夜晚成九點咁! 未夠鐘食飯, 我地喺公園門口d手信店睇左陣野, 食左杯櫻花綠茶軟雪糕, 跟住就去左金澤市中心d shopping mall逛街.
呢個商場, Forus, 賣既野係日本年輕人服, 好似比較名古屋既啱我地睇多d, 好開心我地都買左一兩件衫! 好, 買完野就要去醫肚喇!
今晚卜左大漁屋7:30食加能蟹宴, 我地遲到左少少, 一入到去, 職員已經問我地係咪Ken, 帶我地坐低之後, 好快已端上食物喇, 第一度菜係蟹同魚X身, 第二度菜係蟹麵鼓豆腐, 跟住係燒蟹, 再嚟係燒蟹蓋, 跟住係蟹X, …. 蟹煲, 最後係藍梅雪巴, 真係好好味呀, 兩個人食左三隻蟹, 真係飽到呢!
食完晚飯,要揸一個鐘頭車去富山既Dormy Inn酒店住一晚 (有温嘅), 第二日一早起身前往重點行程- 立山黑部


text:
不以物喜,不以己悲
~范仲淹《岳陽樓記》
不患人之不己知
~論語
我一向承認我係一個脾氣唔太好既人.今日既心情被一個「月光族」既文破壞晒.後生仔係唔使人地點教佢地使錢,用一句粗俗既說話講,自己春袋自己揸,有幾用力自己知.每個人情況唔同,還學債,畀家用,住得遠,行頭淡,每個人都有自己困難,將自己果套套落去人哋到,叫武斷,同時係非常唔尊重別人既做法,更加係自高自大.
攞番上一代點窮點折墮來講係無意思,因為你條線點定都得:你話你當年餐餐食腐乳?當時大陸個個食緊樹皮!你食腐乳真係身在福中不知福,使錢使得真係奢侈!咁樣有意思咩?事實係每一代都有新事物新準則,根據呢班人所講人類文明係唔會進步的,因為你用新產品就係奢侈了,返去點油燈吧啦.
但你同呢班人講有咩意思?成班香港人只係斟酌住「個數呢到唔準果到唔準」「你過兩年都搵唔到十萬九千七你就真係廢啦」,首先個數係指一個概括,用既就係今時今日既標準,其次而家就係話過多幾年都無上流機會丫嘛,因為你哋放任個社會越來越不公義丫嘛,根據「過兩年就要人工大升」既理論,點解你唔係李嘉誠?咁你係咪廢柴?
不久之前有幾個經濟學者喺報紙寫文,推介一本講述窮國窮人心態既經濟書.同香港既經濟學者唔同,呢本書既作者研究咗好多睇落好難解既現象,例如點解窮人寧願即時折現使咗筆錢都唔儲?書中既結論好有意思,因為窮人無論點儲,都無可能儲到去咩偉大既目標,現時使咗筆錢去,係最理性既選擇.喺香港,你永遠只會聽到人推搪話「後生仔不知所謂」,連諗下原因都懶.
再者,人工升咗又點?錢又係去返「進修」到,進修完你學歷高過你果個只得中五學歷既老細又點?當年有話逐年逐年續約咩?當年做電訊,做巴士公司,做教師,做社工,有逐年合約咩?有一個位拆三個位之後做兩年就無津貼叫你收皮咩?唔好講政府工喇,就算做電訊,做英資洋行,一樣有長俸呢回事?而呢班人而家做緊乜?佢地連政府喺13年前已經取消咗長俸都唔知!脫節到呢個地步,究竟呢班人知唔知而家個社會咩事?知唔知咩叫TA?知唔知咩叫一筆過撥款?就連做巴士公司,新入職既一批,待遇同福利都差過舊一批好多,炒亦係炒佢哋先.
而進修,當年就算做督察,你都可以無乜學歷去做,就算曾蔭權,一個連大學學位都無既人一樣可以去做政務官.今時今日?連做個文員都要你碩士,仲要畀人贈多句話你讀死書.讀得多就讀死書讀得少就無技術,呢種唔係兩頭蛇又係乜嘢?而校外進修,今日既碩士價錢係比起十年前貴超過一倍,人工就原地踏步無升過,咁樣仲唔叫負擔大咗?
世界上既問題有好多種,好似擇偶咁,一個人如果決定單身,係無問題,有問題既係單身又話唔希罕轉頭又叫春,放喺理財就係明明無錢又大使又想發達,呢類人有無?一定有,多唔多?唔多.而即使呢類人再多,都改變唔到而家社會係少咗向上流既機會呢一個事實,顧左右而言他咁話因為有呢類無錢又叫春既人所以社會係有向上流動力?你覺唔覺得前言不對後語?你哋當年
1. 進修平
2. 利率高,定期都十厘八厘
3. 人工升得快,職位升得高
4. 職業穩定
上咗位之後講風涼話,呢D行為,叫無恥.
正如我好多時講嘢其實都辣慶好多人,例如講港女,講有錢人,講學術界,好多人都話我係唔包容,不留情面,係呀,我可能係,但一直都無人可以解釋到畀我聽,個社會係對我哋呢一代有乜嘢咁包容.你唔包容我,仲要屈我,憑咩要我去包容你?環觀整個地球,只有香港呢個地方,呢班上咗位既1960代,1970代,係咁中意詆譭,誹謗新生一代既,只會用佢哋果套狹獈既眼光去評斷人,並且以此為樂為榮.
以直報怨,我只係講我認為公道既說話.
我確實未到「不患人之不己知」的境界,有些說話,不吐不快.
原文連結


text:
2010年2月10日星期三
試用分享: GEOFLAIR礦物化妝品
礦物粉底係我近年愛用妝物之一,今次好多謝BL同GEOFLAIR比呢個試用我,可以嘗試埋其他礦物化妝品,而且佢地除O左可以全面用,仲可以乾濕兩用O架!!!
礦物粉底Y-1
顏色係黃底偏白,化妝師話我皮膚易紅又白,會O岩用...
礦物粉底可以有2種使用方法:
1. 塗上保濕面霜/底霜,之後用手乾上,由內向外均勻推開..
2. 混合適量保濕面霜變成濕粉,塗上後再乾上,不過要用粉樸輕印...
溝好既礦物濕粉...
推開好薄好貼,明顯見到膚色均勻同亮白D..
第1種方法出黎效果會比較透薄,但會覺得比較乾,而且遮暇度比較低..
第2種方法比較保濕滋潤,因為你可以因應皮膚狀況而加減面霜分量,而且遮暇度會好D,我自己都係鐘意濕用多...
不過我就仲有第3個方法可以用,就係當CONCEALER啦,礦物粉因為一般都唔會太幼細,所以均勻推開好重要,唔係好易出黎效果會一撻撻,但正因為佢比平時用既碎粉厚身,集中使用係可以做到好好既遮暇效果..
遮瑕掃...
使用程序係BASE,再上濕礦物粉,薄搽一層乾礦物粉,再用遮暇筆點取適量乾礦物粉,O係有印 OR 暗瘡既地方作重點遮暇,如果係淺印,用番平時搽既色已經OK,但暗瘡OR深D既印,就最好用比皮膚深半度至1度既礦物粉遮啦..
冇搽野既皮膚...
當CONCEALER用真係見到D青筋遮O左好多...
用礦物粉遮暇真係比用STICK/LIQUID既遮暇膏/液好好多,因為佢係乾身,而且成份天然冇咁易溶,就算真係有D甩,都唔會一撻撻,又或者溶到一PAT咁,只要用紙巾輕印,再補上礦物粉就OK,好方便...
胭脂同E/S...
礦物胭脂同礦物粉一樣,都可以乾濕兩用O架,不過因為佢係胭脂要顯色一D,所以唔可以用水份比較重既LOTION溝,杰身既CREAM會比較適合,不過因為我本身個人喜好問題,胭脂我都係鐘意乾上多D...
胭脂既色係淺色粉紅粉橙得黎又帶一點BEIGE,睇上去有D閃但其實上O左面係唔覺O架!!好自然而且超級顯色,只需要少少已經足夠,最重要係好LONG LASTING,基本上KEEP一日係完全冇問題既...
眼影我2個都係揀深色,因為我對眼雖然唔算細,但好易眼腫,粉色一向都唔係我杯茶,輕量級既SMOKY EYES係我既FAVOURITE,今次揀O左大路既深啡同新嘗試既深紫..
好閃又好實色...
素眼真係好腫...
深啡色搽O左再加埋眼妝真係SHARP好多...
下面向上影就仲明顯見到SMOKY EYES...
隻啡好靚而且礦物粉超實色,不過因為始終佢係粉狀,用O個時最好用掃沾上眼影之後,O係TISSUE上面印一印先搽,咁就可以避免掃開既時間,D眼影會跌倒落去眼肚位,整花個妝....
新嘗試既紫色都好靚喎!!!
而且仲好閃...
深紫色係有少少混炭灰色,搽O左對眼又係深邃好多,而且佢呢隻E/S又係可以濕用,我諗用會超實色,因為乾上已經咁明顯啦...
後記:
礦物化妝品雖然係粉狀,不過冬天用都唔會特別覺得乾,因為可以隨著個人喜好同天氣轉變,加上唔同既LOTION同CREAM黎用,顏色方面好多選擇,粉狀方便你混合使用都得.多變得黎覺得幾好玩,而且佢成份天然,我試過用水已經可以完全清除,唔會對皮膚造成負擔,咁當然最好都要用番卸妝產品啦,因為你仲有其他化妝品同防晒會搽嘛!!!
訂閱: 發佈留言 ( Atom )


text:
今朝起身就出去買餸,呢個星期完全唔敢泊街,泊左入停車場,其實行去街市都ok快既,係再去百佳就遠左d囉.
我平時買開個菜檔冇開呀,好鬼驚,我買慣買熟,你唔好唔做喎,希望你地係去左選特首而冇開,唔好唔做啦.好彩今星期要清雪櫃,所以買好少菜就夠,又要分開幾檔買,又冇得慢慢揀,好煩呀,買完菜老公放返去車,我就繼續買魚,買肉,見到檔活雞仲有雞,其實好想買架,不過諗好左今晚食魚就唔食雞啦,如果都係要雪,咁不如買冰鮮,由於太少野買,所以好快買完就走人.
再殺去百佳,我明明話只係買雞,唔知點解越買越多,痴痴地線,所以真係唔好比我行超市,次次行都會買好多野架.自從carita話次次買野都會比人收多錢之後,我都會check單,真係check到嘟多左錢架喎,咁鬼抵死既,雖然都係幾蚊既出入,但都覺得好唔啱,所以追討,但我早幾日先趁人出錯去搶尿片喎,卡卡.買完一輪,因為太餓,所以一人食左一件夾餅,飽到爆炸,仲要食到一身都係,如果第日風爽同我地一齊食,4個人都食到一身都係,係人都知我地係一家人啦,卡卡.
買完返去,爽都差不多要沖涼同食奶,我就趁atik沖涼時我執雪櫃,真係好彩當初我地買咁大個雪櫃,如果唔係,都唔知點放得到一星期食物,執執執,其實都真係好攰架,執野都要有條理先放得好晒d野,唔係亂放就得,由冰格執到去中格,當中仲要風風醒左,喊到拆天喎,佢訓左好耐,成6個鐘先食奶,所以喊到癲左,settle down晒佢地之後,佢地訓左都已經3點,我都要訓一訓,真係好攰,所以入房烚左半個鐘,老公就一返屋企就訓覺,佢仲好意思問我食左野喇?我話我冇食,好似有野食我唔叫佢咁,仲要問我搞咩搞咁耐,佢試下搞下咪知有咩要搞囉,其實我本來都真係唔mind要我做晒架,你唔好我做咁多野,都仲好似要怪我唔叫你起身食野,我做咁耐仲好似我辦事不力咁架?痴痴地.
End up我真係幾黑口黑面出去買燈,為左買燈又鬧交囉,我想個牆有d光比工人上落,佢死話唔駛,其實係因為貴,但我個point係要有d光,其實佢都覺得要有光架,咁佢又唔諗下有咩平方法可以有光,只係為反對而反對,低能架,真係唔係一句對唔住就過骨囉,我真係覺得溝通唔到呀,冇問題咪好囉,有問題根本講唔到野,我唔知仲可以點,痴線.


text:
Day 2: 04/05 (Thu) 陰
黎客 台中市 瑪莎 Lili 逢甲夜市 黎客
早/午餐:三越內的日本料理-襌
晚餐:瑪莎 Lili 附近的水鼎三國
住:台中-黎客商旅
訂房方法:婚紗相 package 包
因為尋晚成 2 點幾 3 點先訓,今朝就起唔到身食黎客附送o既早餐,成 11 點先起身出門口,諗住 周圍行下,跟住就去瑪莎(雖然應該 5:00pm 先去).
我地行左去逢甲果頭,不過差唔多 98% o既舖頭都冇開,本來諗住食野啦,但係得間麥當當係營業中,咁 我當然就唔係好想食啦,所以就繼續周圍行,點知都唔知行左去邊,附近亦都冇乜野好睇!之後唯有入去 7 仔買左張台中地圖,點知係好 Rough 果 d,買左都等於冇買...
行下行下,就行到去三越(註:真係好鬼遠o家!),呢個時候都成 2 點幾啦,咁就上去左,搵左間 日本料理食 lunch,但係唔平之餘又唔係特別好食,我諗係台灣都係食返 d 地道野會好 d 啦.
食飽行左陣我就話不如早 d 去瑪莎啦,咁 Gary 話乜唔係約左 5 點咩,依家先 3 點咋喎,咁我話早少少應該 冇問題o既,過左去先算囉,咁我地就係三越門口打的啦,NT$150 左右,好快就到,如果冇記錯,大約 15 分鐘左 右啦.
去到瑪莎門口,門市人員已經好好笑容咁出黎接我地,咁我就講左我個名,佢地已經即時記得我 book 左邊 個 package 啦,可能因為我有 3 個 packages,比較特別o卦.跟住阿 sam 就同我傾 packages 同埋比唔同相 簿我睇,亦都冇叫我加 d 乜加 d 乜,只係講左普通相簿同複合本o既唔同,仲有 packages 入面所有會包 o既野都拎左一份 sample 我睇,之後我就同佢講我想改野,咁都同佢傾好,跟住又計過 d 價錢比我,大約半個 鐘快攪掂啦.(註:呢個時候已經超支啦~~)
跟住,我又八八卦卦咁問下 upgrade 相簿o既事,係網上睇過其他網友o既相簿,有 d 真係好靚,咁我就問阿 sam 拎黎睇下同埋各個價錢啦,好似大亦四方啦,莎薇雙城,大奧晶等等,之後仲睇左個新 design o既相簿, 前面可以 view files 果款,不過阿 sam 就話呢個唔 suggest 香港人做喎.大亦四方同大奧晶真係好靚, 不過價錢亦都唔平,如果用 18 吋 package 入面果 2 本相簿(18 吋+ 12 吋娘家本)黎換,最少都要加 NT$15,000,不過因為已經係複合本,就可以減返我原本加左o既 NT$3,000,我掙扎左好耐,最後都係冇要到...
好啦,當 packages 入面 d items 完全 confirmed 左之後,就會去揀衫啦,我 total 有 10 套衫,阿 sam 就 問我有冇 print 鐘意o既衫出黎,我就拎左部 pda 出黎,show 比佢同小月睇,好快咁睇晒之後,小月就帶左我 上 2 樓啦.
我決定揀 4 件婚紗,6 件晚裝,我地先揀晚裝,小月同我講佢去拎我 saved 低左o既衫拎出黎,叫我可以自己 再睇下,咁佢又另外幫我再揀左 d ,6 件晚裝入面有 4 隻色我自己就想o既,分別係:紅色,粉紅,紫色,黑色, 咁我又想要 1 件旗袍款(好多人著過黑色果件),試左大約廿件之後,我就揀左紅,粉紅,紫,黑,黃,藍(旗袍). 本來揀唔到旗袍,因為黑色果件比人揀左出去,得返件白色,跟住小月好好咁將所有紅/紫/黃/黑之外o既色o既旗 袍拎晒出黎比我試,最後就揀埋藍色啦.(小插曲:有件粉紅色o既晚裝我睇相好鍾意,又好靚,點知著上身,真係唔係 好得,所以 d 衫都係要試左上身先知咩野樣呢~)
攪掂之後我地就上 3 樓揀婚紗,而呢個時候開始有其他客人黎,我地到果時淨係得我地 1 pairs 人咋,可以揀多 d 衫呢!~
婚紗就諗住揀 2 件拖尾,1 件 A-line 同埋一件短婚紗,點知短婚紗真係好短,試完之後覺得唔係好o岩我喎,所以最 後揀左 3 件拖尾,1 件 A-line,晚裝同婚紗 2 樣對我黎講,婚紗真係難揀好多,因為試左幾件都好靚呀,件件都想 要,不過我知道婚紗好多時影出黎都好難去分辨,所以我都盡量揀 d 睇落去分別大少少o既婚紗.
揀好晒之後,小月就幫我度身,呢個時候已經 6 點幾 7 點,不過 Roger 當然係未返黎啦,所以我地就去左食飯前, 阿 sam 叫我地大約 8 點半先黎就得啦.我地行到好遠o既水鼎三國果度食飯,可以好舒服咁坐,又有雜誌睇,仲可以 上網添~
差唔多 9 點返到瑪莎,Roger 同 Jason 就同我地溝通啦,因為 Jason 會負責我地送果個水舞谷關寫真o既,咁 Roger 就問我地有冇做功課,我話冇呀,而係之前 sent 比佢地o既溝通單上面,我地都冇寫特別野,只係 mark 左果 d %,所以 Roger 就好攪笑咁問:乜你地冇野同我講咩~真係好鬼好笑!
之後,我地睇左 d 唔同風格o既相,話左佢地知我地想要 d 咩野 style ,同埋特別 Request 左話想去影教堂同夕陽, 仲有要買花,就已經差唔多成個鐘啦,跟住落到地下,小月話 d 衫已經改好啦,咁就係樓下試下,10 件入面有 2 件要 再改,其他都冇問題,Gary 仲話佢地工作效率超高添!
我地跟住就去左逢甲,夜晚同朝早o既分別真係超大,因為第 2 日要影相,所以行左一半我地就返左黎客,不過,都 忍唔住買左 2 大盒鹽酥菇食呢~
小心得:
- 最好係之前揀定鍾意o既衫,如果唔係會浪費好多時間逐件逐件去睇.揀左o既衫 samples,如果有 PSP/PDA,就 save 係入面, 佢地會易睇 d 呢,或者放係 USB 手指都得.
- 最好自己諗定有咩野色想要,晚裝同婚紗點分法(即幾多件晚裝,幾多件婚紗)咁樣~
- 唔好怕麻煩,每隻色都試多幾件,禮服小姐好樂意幫你o家~
- 如果係諗住著 gridle / nu bra o既話,度身o既時候就要著住佢地度,如果唔係,可能會過鬆或者過緊.


text:
2009-07-23,24 ( Wednesday-Thursday)
一早約定表妹話去佢度sleepover.
起身hea 陣就執野去佢屋企喇! 大佬仔都黎食飯
今晚seafood hotpot 呀! 姑丈專登去北角碼頭買架
你睇下d 貴花蚌幾大隻! 仲勁鮮甜呀
我食左最多隻哈哈
仲有鮑魚仔. 好鮮甜好爽口
姑姐同佢好鐘意既貴花蚌合照
呢條唔記得係青斑/海斑/海青斑 的魚
又係好好味! 其實呢日既所有海鮮都好好味哈哈
影張相我地就開大餐喇!
粒芝士丸已經頂唔順.. 漲到勁大粒喇~
食完抖陣我地散步去天后食糖水!!
個度出名食傳統糖水. 但無我至愛既紫米露
所以都係叫返d 新式甜品啦!
呢個叫芒果花紋奶? 唔記得左個名喇
總之就係好似綿綿冰既野啦
最後大佬仔都係度訓.
本來我訓上面但我細佬好好人同我調
我仲話個pillow 太高, 張被好厚問佢可唔可以同佢exchange
佢又肯wor!! 你幾時咁順攤架哈哈
但其實我好後悔呀. 因為我訓地下訓到腰骨都硬哂
扮咩怕高扮咩驚碌落黎丫真係..
小時候我同表妹影過一張好似咁既相
今日姑姐叫我地扮返哈哈
第二日我地去食brunch 去飲茶
跟住就同表妹去銅鑼灣行街
係銅鑼灣地帶對面, 當我地等過馬路時
有人無啦啦係我地後面暈低左 - 休克加抽筋
表妹見到時竟然好快反應咁話 「哇有人暈左呀快d走啦!」
過緊馬路個陣我無啦啦話 「佢可能係上面跌落黎架!!」
嚇死我表妹哈哈哈
其實cwb 無咩野行.. (對我地2個黎講)
所以好快就行完.. 不過都好既俾我諗到呢個好主意!!
當然去左影stickers 啦我地又
anyways, 謝謝你地既款待!!


text:
之前一篇提過,上星期日係燒腩仔表姨大婚之日,由於燒腩仔姨婆想當年係個在職媽媽,所以表姨由初生BB開始就交咗畀燒腩仔婆婆湊,一直同艾菲一家同住到小學畢業,佢同我哋一家嘅感情一直都相當好,艾菲亦早已當咗佢係自己個妹咁看待,所以呢D咁重要嘅日子,艾菲梗係要一家大細去撐場啦﹗
我哋一家三口朝早準時九點就到達姨婆屋企,好彩姨婆都早有準備,知道燒腩仔鐘意車,一早就買定兩架Q版九巴畀燒腩仔,佢幾乎全日都拎住兩架巴士未放過手咁滯,而燒腩仔身上著緊呢套衫,都係姨婆sponsor嘅,著起之後真係好sharp醒呀,同表妹Belle企埋一齊,勁cute囉﹗
等咗差唔多一個鐘左右,新郎哥終於出現,但個攝影師哥哥好似唔係好想其他親友參與其中咁,不停叫我哋企埋一邊,唔好阻住姊妹們玩新郎喎,well...我都係第一次見到攝影師會叫親友行開,仲要全程擋喺我哋前面唔想畀我哋睇咁,更加係唔會舉機snap shot吓親友們嘅反應啦,實在係奇怪奇怪,不過好彩燒腩仔無被影響,自得其樂咁撩完表妹Belle玩,就去搞表妹浵個零食盒,都懶理其他人咩事大吵大鬧啦.
玩完新郎當然係到最簡單而隆重嘅敬茶儀式啦,連平日做開細嘅艾菲都有份飲茶呀﹗呵呵呵...到呢個moment,燒腩仔開始有些少失控,忽然興奮mode尖叫咗幾聲,好彩氹吓話吓都stop到,等到儀式完成,即刻去搵D新嘢畀佢玩,隨手就拎咗玩新郎枝變身棒,對於細個極愛《美少女戰士》嘅艾菲來講,對呢D周邊產品總係有份情意結,燒腩仔姨丈仲好搞笑咁教佢拎住枝變身棒變身添﹗舉高變身棒...轉圈...跳一下...我係愛與正義嘅化身Sailor Lam﹗
等新娘出門後,兩個小朋友就走咗入表姨間房到玩,可能表妹浵始終仲細,未識行又未係好識畀反應佢,燒腩仔明顯鐘意同大表妹浵三個月嘅表妹Belle玩多D,我哋走咗之後仲猛咁嘈住要返轉頭搵表妹Belle,怪我哋漏低表妹Belle唔帶埋佢走.>.<
由於米高要趕住去返工,所以完成上半場之後,我哋兩母子就返咗燒腩仔婆婆屋企休息一陣,到傍晚時份同燒腩仔換過另一件飲衫,就去酒樓準備下半場啦,一見到個咁靚嘅三角琴,艾菲點會放過畀佢扮鋼琴王子嘅機會吖,佢雖然唔肯畀艾菲捉住隻手來彈,但艾菲都好欣賞佢從來唔會亂拍亂打琴鍵嘅作風,證明佢都係個愛琴之士,知道琴係用來彈唔係用來打,唔...等到你夠年齡嘅時候,只要你願意學艾菲一定會親自教你彈.
同燒腩仔扮完鋼琴王子後,艾菲就交低咗佢畀燒腩仔公公,自己入新娘房化妝啦,而無媽媽看管住嘅燒腩仔,當然係好開心咁滿場飛啦,事後姨婆仲同艾菲匯報,話佢成功捊擄一眾侍應姨姨嘅心(到我哋走嘅時候,真係有侍應姨姨專登埋來同佢講bye bye),等到表妹Belle來,佢兩個仲十足十花仔花女咁,手拖手喺到行來行去,氹到D賓客勁開心囉﹗
雖則燒腩仔表面睇好似好可愛好乖巧咁,但佢呢晚都唔係真係咁合作㗎咋,每次叫親影相都扭扭擰擰,一係行到台下企定點都唔肯上去,一係就走咗去喺酒樓到失控狂奔,最衰係艾菲著住裙同高踭鞋唔係好搬/追得到佢,有次輪到我哋上台影相時,佢居然話要自己企台前級樓梯影,連表姨都聽到O晒咀,仲勁抗拒表姨D晚裝嘅裙腳唔肯企埋去,好彩艾菲有帶定反斗車王貼紙傍身,加埋姨婆朝早送嘅兩架巴士,先成功KO佢咋﹗
而我哋等埋表妹浵ready,就襯新娘換衫時上咗去台側嘅貴妃椅到影相,咁三個小朋友一齊影相當然又要搞一輪先OK啦,呢個時候攝影師哥哥又好似唔多滿意咁望住我哋,更加係無舉過機幫手影相啦,但當時明明係無其他人要影相㗎喎,而且類似情況已經唔係第一次發生,之前燒腩仔同表妹Belle拖住手行過佢後面時,佢直情出聲趕佢兩個走話阻住佢影相,即你set晒腳架企定定影台前,兩個小朋友喺你後面行過點阻到你呢請問,真心覺得佢嘅工作態度好唔OK囉,邊有人會對新娘親友咁唔友善㗎﹗
好不容易,先終於等到夠鐘入席開場,事先已經同燒腩仔講過新人進場會熄燈(上次帶佢去飲已經因為人哋熄燈而爆喊),到正式嘅時候佢就不停話好驚同要艾菲帶佢走,不過生仔點會唔知仔心肝吖,佢擺明係想搞事,根本就唔係真驚,如果真驚一定爆喊同捉實艾菲唔放,艾菲見氹咗佢一輪,佢都仲係堅持話驚,就無好氣咁同佢講,「咁你合埋眼唔望咪唔驚囉」,估唔到佢真係合實對眼合咗成分鐘,笑到我哋成圍枱嘅人肚痛咁滯,最後當然係自己頂唔住擘返大對眼啦,kakaka...
另外都仲有個笑話,繼上次農暦新年時艾菲搽紅色指甲油,燒腩仔畀米高教唆來問艾菲係唔係受傷流血,跟住仲成朝唔肯掂艾菲隻手後,今次艾菲喺新娘房化完妝出來,佢又不停指住艾菲個咀問,「媽媽,你個紅色咀做咩呀」,之後米高來到仲要專登話畀佢知「媽媽紅色咀呀」,艾菲知平日少化妝你睇,但你都唔使驚訝成咁㗎喎﹗


text:
1: Fram Museum> Kon Tiki Museum> Viking Ship Museum
(多圖少字)
食完野就施施然地搵車搭,去我地第一個目的地
話說係度搭巴士真係好多人搏大霧,唔會俾錢嘟卡
當然我地有買到任搭既Pass,但想掃QR Code都冇得掃,因為佢得NFC
會唔會查票?我地去三日,搭左好多轉,巴士又搭電車又搭都冇查過
不過我個人黎講就比較保險啲……就算搭百次有一次有查就會GG,罰千幾
據聞這些雕像為當時極地探險隊既成員
Bygdøynesveien 36, 0286 Oslo
係極地船展館黎既,其實就唔係市中心,搭30號巴士就去到
行車時間廿分鐘左右,Fredriksborg站落,然後要行十分鐘多啲
呢艘船就係館名既Fram,係1893-96,1898-1902及1910-12三度出行
另外仲有Gjøa同Maud,但就冇細究,亦都冇去睇了
其實就可以入去睇下既,裏面除左睇到船既結構外,仲有唔少展品
啲門就真係幾細個下既,而樓梯梯級都係窄小,叫人不禁想像當時啲人既體形……
不意外地見到好多動物頭及毛皮之類,覺得太殘忍既話就算啦
畢竟要諗下當時係成百幾年前,唔係搵呢啲保暖,你估真係個個高登仔咩?
(能絕對零溫……)
大量模型擺設,文字說明加影片介紹之餘,仲有個好似好神秘會驚驚既房間
冇影相但有拍片,實情除左凍同細之外就冇咩感覺
不過入面就有模擬乾屍既擺設,大致上可以當模擬番當時既境況
而展館地下那層也設有遊樂設施(大人細路版均備),咖啡廳及禮品店
基本上向右上方直行就到,只是一兩分鐘的距離
今次既係Thor Heyerdahl係1947年橫越太平洋既輕木船,同場有唔少復活島既擺設
因為佢有參與到復活島既考古工作,雖說重點似乎還是那船
下一站係差唔多區域既博物館,本想搭番30號巴士出去
基本上出到去個站等車都要一段時間,企左陣,最後都係11號走路罷了
Huk aveny 35, 0287 Oslo
雪地上走路比較慢,預廿分鐘路程就差唔多
30號巴士附近有站落,之後再行少少路就得,但因為我地要去Fram就冇中途落先……
分為Gokstad,Oseberg及Tune三部分,館藏主要與維京人的時代有關
船就係當時佢地重要既出行工具,詳情就唔多講啦自己上網搵都有唔少資料
有Oslo Pass呢幾個館都可以免費入,其實計計埋埋係抵番六百幾蚊
通常入一個館我諗都幾十至一百,如果計埋72小時任搭既話都抵玩
離開時天色漸暗,只係下午四時多,點解咁清楚?因為普遍啲館只係開到四點……
[其他旅遊相關]


text:
行李依然係放呢度, 因為今晚我地係住另一間房架, 所以唔可以放係房! 去到last兩日, 我地開始好豪, 就係不停搭的士, 今日第一站係永康街, 懶懶地就係莎多堡搭的士去, 我記得都唔平架, 不過鬼叫個度唔近捷運! 一去到鼎泰豐就見到一堆人等梗, 嘩, 我幾年前黎個陣明明係冇咩人架喎, 走去拎飛時佢話預大約一個鐘, 原來門口個班主要都係日本人, 乜原來咁出名架? 我地拎完飛就去左永康街牛肉麵, 明明記得係公園對面, 點知搵左好耐都唔見, 原來.....搬左喎, 新鋪大左好多呢, 不過呢度d麵好貴, 我地仲買左包牛肉乾, 當手信又好, 自己食都好啦, 買左先算, 呵呵~
食完牛肉麵都未夠鐘, 就周圍行下, 沿路都聽到好多廣東話, 哈哈, 即係好多香港人黎呢度! 未夠一粒鐘走返去鼎泰豐, 本來諗住再要等就算, 點知佢話有張搭檯既即刻有, 咁我地就入左去了, 由於已經食飽, 我地剩係叫左個蟹粉小籠包, 其實我以前食過架喇, 不外如是, 只係想男友都試下, 結果佢都係覺得不外如是, 哈哈~ 食完已經兩點喇, 我地約左兩點睇相架, 唯有....又搭的士, 本來plan去中正紀念堂影張相都唔得, 直飛去睇相喇! 原來我地2日影左八百幾張相, 之前佢都叫我地預4個鐘揀相, 仲諗住我地揀快d咪得囉, 原來真係要足4個鐘, 我地仲要今晚又趕住食飯, 結果未揀晒又走左, 食完再返黎揀過!
成個trip最豪既一餐就係今晚喇, 上網見到有人介紹"玉鑫帝王蟹", 價錢係大約港紙$300, 佢有分火鍋同燒烤, 我揀左燒烤, 因為近d同埋我鍾意燒野多d, 呵呵!呢度我打過黎book佢話full左, 最後我苦苦哀求, 佢再打俾book左位既人睇下有冇人甩底, 結果真係有呀, 所以我地就可以去食了, 不過要6點鐘黎到, 為左食我地梗係乜都得!一黎到急不及待點野食, 個menu冇咩野食揀, 但係樣樣都好正, 呢度真係用炭燒架, 個waiter都好好人, 話每樣幫我地拎d黎先, 仲會幫我地燒, 有時行過又會話俾我地知邊d可以食, 最好笑係最尾我地已經好飽, 佢仲係咁叫我地叫多d啦, 食多d啦, 實在太好笑!! 而d野食都好正, 除左帝王蟹, 仲有虎蝦, 仲要係剝埋殼架, 真係正到爆, 食幾隻都好滯, 反而我食蟹用左好多時間剝殼, 另外佢仲有魚生我都冇食喇, 同埋牛小排都好好味, 不過都係冇咁大個胃食呀, 下次再黎台灣我一定會再黎架!!
食到好飽後又搭的士返去揀相, 出左小小意外, 又話用atm可以一日提兩萬台幣, 原來唔係架, 我地提完一次已經唔可以提第二次, 好彩第一次係用銀聯, 我地再用plus又可以提, 不過都係限兩萬台幣! 揀完相成九點喇, 我地又搭的士喇, 哈哈, 因為美麗華摩天輪收十點, 我驚趕唔切嘛, 搞到今日全日都係搭的士添! 去到摩天輪就排隊買飛, 都幾多人, 原來而家有埋水晶車廂, 不過我搭普通既都驚, 所以唔駛諗水晶喇! 搭完後就完成我地既行程, 返莎多堡喇!
今朝莎多堡送左兩張按摩券我地, 係45分鐘既腳底按摩或30分鐘肩頸按摩, 非常適合咁攰既我地, 趕返去問下用唔用得, 佢話佢地收十一點, 同埋用呢d卷要book架, 我地返去都十點半, 點算好? 就靜雞雞走入去按摩個場度問, 佢地好好人呀, 話俾我地按埋先收工, 叫我地拎完行李上房就落去, 勁開心呀! 呢度個場好舒服, 我揀左腳底按摩, 好掂呀, 其實我係香港都有做開, 所以都知佢d位應唔應, 呢個師傅真係好勁, d位按得好鬼準! 男友做肩頸都係, 睇佢個樣真係好好笑, 好似係勁冧咁, 做完個陣我地仲諗駛唔駛俾tips呢? 但我地乜都冇帶落黎, 結果係唔駛架, 真係好好, 多謝莎多堡!!
輪到介紹最後一晚既房, 係希臘房呀, 呢一層既走廊size終於叫做正常返, 咁橋有一班遊客入住, 佢地開晒門交換睇下大家既房係咩樣, 我地都八八卦卦咁裝下人地既房, 哈哈! 我地既希臘房都好正呀, 房既面積都好正常, 除左照舊有按摩浴缸, 估唔到仲有蒸汽房, 呢兩晚既酒店錢係貴, 但係因為假期關係, 所以比起其他cheap酒店其實唔算貴好多, 經我講價後, 兩晚係港紙$18XX, 佢仲送左兩張按摩卷俾我地, 計落其實都幾抵吖, 最緊要我地真係好鍾意!!
最後一晚我地都唔願瞓咁, 大家唔好諗衰野, 我地係掛住睇電視, 哈哈, 電影台做"艋舺", 我地去完華西街當然好有興趣, 結果就睇, 個時都一點幾兩點, 到沖完涼又做"李小龍", 呢齣之前想睇冇睇到, 結果又睇, 最後成四點先瞓呀!!


text:
藍精靈為左宣揚愛與和平嘅精神,將會展開亞洲巡迴藝術之旅,並以香港站為旅程嘅起點.一眾市民點可以錯過嘗鮮嘅機會!
今次活動分開3大展區,分別係「海港城海運大廈露天廣場」嘅巨型藍精靈村莊,「海港城·美術館」展出Peyo原稿,「海港城港威商場地下長廊」嘅藍精靈商品售賣區.係咪好想即刻去睇下呢?等我介紹幾個必到打卡位俾大家先啦!
藍精靈原本只有3個蘋果嘅高度,為左令市民可以體驗佢地嘅生活,今次特登施展魔法,將村莊放大.35隻化身成1米高嘅藍精靈還原卡通裡面嘅情節,俾大家同佢地大影特影.
▲一眾市民都樂在其中
▲百厭星繼續反斗,整蠱論盡仔
▲懶訓豬瞓住等大家同佢合照
▲發明家同牢騷王通力合作,整靚精靈村
▲只要持有村民証或者俾$30就可以入去嫁啦!
▲係6米高嘅精靈屋入面可以捕捉其他藍精靈同精靈爸爸
想入場嘅朋友可以即場俾$30,或者去到商場嘅藍精靈櫃枱辦理一張1套9款嘅藍精靈村民証,所有活動收益將會全數捐俾聯合國兒童基金香港委員會.做善事又可以拎到呢張咁精美嘅村民証,梗係第一時間去申請啦!
海港城·美術館將會展出36幅首次亮相嘅Peyo漫畫繪本,創作手稿,插畫,藍精靈初版電影膠片同埋Peyo嘅工作室.同場仲有時序線展示藍精靈嘅進化歷程,點樣由《Johan and Peewit》嘅小配角搖身一變成為漫畫,動畫,3D電影嘅主角;亦可以從影片了解Peyo點樣透過藍精靈去反映佢對烏托邦嘅追求,更深入認識藍精靈嘅另一面.入口處都會有藍精靈嘅精品售賣,俾大家留念.
▲入口處可以買到藍精靈嘅精品作紀念
▲透過時序線去了解Peyo嘅一生同藍精靈嘅進代歷程
▲藍精靈嘅初代電影膠片
▲Peyo筆下嘅藍精靈栩栩如生
▲Peyo嘅工作枱,藍精靈就係喺呢度誕生嫁啦
見到咁得意嘅藍精靈,大家係咪好想帶佢地返屋企呢?舉辦單位當然知道大家嘅要求,一早已經準備好一系列嘅週邊商品俾大家選購!係海港城港威商場地下大堂嘅藍精靈期間限定店,除左有多款日本同歐洲嘅家居精品同埋為小朋友準備嘅精品玩具,全球限量30隻嘅1:1純黑鋼藍精靈figure,全球限量100隻由原木雕刻而成嘅16cm木刻藍精靈figure,限量20套嘅12星座藍精靈figure,仲有特別為香港市民準備嘅珍藏商品:充滿香港特色嘅紅白藍裙美芝figure同埋功夫造型藍精靈figure.係咪聽到都已經好想帶晒佢地返屋企呢?心動不如行動,快D去買啦!
▲期間限定店特派店長,4米高嘅藍精靈
▲限量發售嘅藍精靈figure
▲其他figure都好吸引喎
▲家居商品實用又美觀
另外,小朋友亦都可以係指定時間到藍精靈嘅暑假學堂考取唔同嘅襟章,成為藍精靈嘅一分子.冇活動嘅時候家長都可以帶埋小朋友嚟呢度影下相,唔曬又唔洗逼,家長就唔洗擔心小朋友滴晒汗啦!
「藍精靈,十分勁!......呢班小鬼唔定性」,就算你未睇過藍精靈,都一定對呢句歌詞耳熟能詳.作為回憶中嘅回憶,大家點可以錯過呢!今個暑假,一齊同藍精靈玩轉海港城啦!
「藍精靈.十分勁」亞洲巡迴藝術展 – 香港站
日期︰7月13日至8月21日
時間:上午10點至晚上10點
地點︰海港城海運大廈露天廣場(「藍精靈.十分勁」村莊)
海港城‧美術館(藍精靈故事館)
海港城港威商場地下長廊(藍精靈漫畫創意模型展)
海港城港威商場大堂I(期間限定店)


text:
好扁又無鼻樑.
但係一直以來都冇勇氣去做整形手術,
始終都覺得係一個手術,
如果做得唔好,
真係手尾長.
幸好,有透明質酸呢 個偉大發明嘅出現,
等我哋呢啲又貪靚,
但又唔敢做手術嘅人可以如願以償,
做下少量嘅改變.
其實今次已經係我第三次做透明質酸,
頭兩次,我都係用 Juvederm 嘅 Voluma.
第一次用了1cc,
但由於我面形長而又鼻扁,
所以做完第一次係唔覺得有好大分別.
兩個月之後,
我就再用多0.5cc落去個鼻度,
好多人都讚好自然好靚.
而我個鼻就足足可以keep到半年.
都有好多人話用 Restylane Perlane 高鼻係最靚,
所以亦最多醫生用來高鼻.
既然Restylane嘅代理亦邀請楊超賢醫生去參加一個講座,
由一名臺灣的整形外科醫生示範透明質酸高鼻嘅新手法和同香港嘅醫生分享.
咁我就決定做model試下用perlane高鼻,睇下會唔會真係更加靚先!
楊醫生今次都改善左個新嘅位置,
可以令到個鼻形更突出,
比以前更加立體!
(大家唔好focus落我既皮膚,
因為上星期做了Jessner Peel,
仲甩緊皮,好樣衰!)
睇下透明質酸高鼻前後嘅相對比下,
又真有係幾大分別喎!
好明顯輪廓更加深和突出
但條片就要等多幾日先俾大家睇到啦!因為要做番剪接效果.
過多三個月就話俾你地知啦!
*此乃個人感受分享,療程效果皆因人而異.


text:
話說我自從遞左信之後, 我既職責開始少左好多, 但都要清手上既工作, 費時比人做我手尾啦. 而HR我都唔知話佢好心定唔好心, 佢話data admin有個空缺, 建議我考慮做唔做份工, 只係叫我另一位朋友又係manager既Ada優先考慮我, 比一晚時間我考慮, 心大心細都唔知點算好
好既係可以離開account部既痛苦, 唔使加班, 而且毎個人都讚ada好好人, 佢又願意教我, 都曾經心動, 但人工比而家呢份低一千元
壞既係我見返account部既人會覺得好奇怪, 點解我幫其他部門都唔幫佢地, 同埋當我做呢行後, 我既cv就唔再係全會計, 驚影響日後工作; 加上我對data admin毫冇認識, 驚自己做唔到, 會影響ada及HR, 哂ada既心機
所以最後都係拒絕左, 不過也要多謝HR及ada比機會, 要令你地失望, 真唔好意思...
p.s. manager natalie問我餐farewell食咩, 講真我都唔知食咩好, 希望唔好太貴. 第二次由同事請我食飯同我farewell, 自己都算係個幸運兒啦^^
kumi's new life
2010年10月19日 星期二
另一個選擇
話說我自從遞左信之後, 我既職責開始少左好多, 但都要清手上既工作, 費時比人做我手尾啦. 而HR我都唔知話佢好心定唔好心, 佢話data admin有個空缺, 建議我考慮做唔做份工, 只係叫我另一位朋友又係manager既Ada優先考慮我, 比一晚時間我考慮, 心大心細都唔知點算好


text:
終於收到CITA既信, 佢終於收左我讀時裝設計!!! 今日放工即刻親自去選擇科目及交學費, 好在可以係關門之前趕到去. 最後選左時裝設計繪圖及紙辦, 咁就冇左幾千元, 不過諗起之後可以返學, 真係開心, 十月要準備返學啦~
報完名後, 再去德福行下, 見到第一次去CITA報名經過既裝飾, 而家終於完成, 而且仲好靚, 我又忍唔住影相
一開始見到呢個小廚房及門口既pancake, 個pancake好似真, 好好味咁既樣~
仲有四葉草既碟裝住pancake, 加上滿地既紅葉, 好有秋天感覺呢!!
廚房既其中一角, 好多飲管及麵條呢!!
廚房既另一角, 似乎比較新淨, 同出面環境唔太襯
仲有路旁既水果都做得好似, 呢個係桃
仲有呢個梨都好正咁, 旁邊仲有紅葉襯托
仲有平果呢!! 平果既顏色都好靚, 真係好似真
有平果呢樣普通既生果, 點少得橙呢!! 而且仲好新鮮(笑)
仲有士多啤梨, 仲要用個盆裝住, 好京貴咁喎~
仲有呢間士多啤梨屋, 上次都已經影過, 冇咩唔同
士多啤梨屋係間整果醬既店舖, 仲有好多果醬呢!!
果醬店既門口仲有好多生果擺放, 有好多種唔同口味既果醬
仲有呢間麵包店舖, 有好秋天氣氛, 加上歐陸既裝修, 真令人目不暇給
法式長麵包, 真係做得幾似喎, 不過就唔想食啦
最後一間小屋係酒窘, 仲擺左好多支酒及酒桶
仲有呢架裝滿提子既木頭車, 好多好多提子, 拚埋一齊好好睇
仲有好多箱提子係酒窘附近, 果然係個釀酒園
真係好愛一箱箱既提子, 真係好靚, 又colorful~
kumi's new life
2010年9月27日 星期一
再去CITA選科
終於收到CITA既信, 佢終於收左我讀時裝設計!!! 今日放工即刻親自去選擇科目及交學費, 好在可以係關門之前趕到去. 最後選左時裝設計繪圖及紙辦, 咁就冇左幾千元, 不過諗起之後可以返學, 真係開心, 十月要準備返學啦~


text:
好多人, 好迫呀!!
一朝早就坐MTR出發, 心諗係平日去迪迪尼, 照理應該都唔會太多人既姐, 點知一去到迪迪尼門口就知賴野!! d人多到呢, 誇張得很~~~ 平日只係供我地呢d專貴既全年票閘口, 照之前去過咁多次既情況, 都係唔駛排隊, 點知今次去就要排陣先入到去, 攪到我地呢d專貴既會員downgrade左!!
米奇同高飛都著住唐服~~~
其實每一次入迪迪尼玩, 主要都係因為佢有d special function, 所以先特別抽時間去玩, 由於之前都去過幾次迪迪尼, 所以基本上都唔會特別同人迫&排隊去玩個d機動遊戲!! 今次就特別去睇下新年special 遊行同埋米奇大屋新年版!!
係等候同人影相既空檔期間, 布魯圖係度自己擺post俾人影相!!!
黎左好幾次, 每一次都冇去過個"動畫藝術教室", 原來呢個地方係教你用好簡單既方法(等如畫o丁o當咁 - 圓圈加一點...........), 畫出迪迪尼既公仔人物, 今次我地學左點樣畫"唐老鴨", 可能我本身畫畫既技術不堪, 畫完出黎之後, 完全係兩回事, 不過Anna就唔同呢, 可能佢平時自己都有畫開畫, 畫出黎之後, 又真係幾似樣!! 如果大家去開迪迪尼, 不妨可以去呢度學下點畫畫!!!
有人鍾意搵佢地簽名, 最好笑就係佢地簽名個時, 將本簽名簿放係個鼻上面先簽到名!!
今次去迪迪尼, 咁岩見到林嘉欣出現!!
另外, 我發覺, 係迪迪尼入面扮迪迪尼公仔人物既演藝人員, 有時真係要nature high, 自娛先可以做到呢份工!! 有時, 咁岩見到d迪迪尼人物行出黎同人合照既時候, 有時見到佢地都幾喜歡自娛, 例如, 係空檔時間, 佢地每每都會自己擺下d無聊post, 逗下d小朋友玩, 不過逗人歡喜, 都係佢地呢份工作既範圍之一!! 之前睇左好幾次煙花啦, 所以今次都冇特別留係度睇!! 仲有, 係大約5點過後, 公園入面既人流開始少左, 我諗大致上可能旅行團個d遊客要跟領隊出去食飯, 所以到咁上下時間就要走人啦!!


text:
興到七彩
星期六行返出旺角shopping之後,見有時間,就走左去剪髮.
成六點幾先入去,諗坐唔會好多人,點知坐到滿晒.
有個妹妹仔行過黎問我搵開邊個剪頭髮師父,我唔想等禁耐,所以話邊個都得,最緊要快.
坐下洗頭跟著入坐. 唔洗五分鐘就有個剪頭髮師父出現,呢個以前無同我剪過頭髮,所以佢好有禮貌同我溝通左幾句,之後我講明前面面旁唔可以剪得太短,比埋個手勢指比佢睇. 見佢示意表明,我為了避免髮碎入眼,於是閉著眼休息等佢為我服務.
手起刀落了數分鐘,我就會自然打開雙眼望下佢剪成什麼樣.
點知唔睇由自何,一睇我就把幾火.
之前叫住佢叫佢唔好前面面旁唔可以剪得太短,點知就真係剪到同我手勢指比佢睇個長度一樣. 佢係後面繼續剪,我就問佢點解前面剪得禁短,佢點頭唔左一聲就算.
之後佢好似剪好個型,就好似開始問我意見.唔洗講,我等係問佢點解前面剪得禁短啦.佢話呢D係LAYER,又乜又物.
我話剪LAYER可以係後面,不過唔係前面.講左你知你偏向虎口行,真係一個十分唔專業的剪頭髮師父.佢應知佢有不著,亦敵不過我,就提議不如現在換師父.
我話宜家邊個識同你執手尾你,你要自己攪返掂佢.
最後佢再執多幾執,攪到我變左『葉劉』 (我覺得),興到我七彩.
現在由於LAYER太多,我今早起床就變了超西,D頭髮飛起晒,唔似未剪前貼貼服服.
我好想打實佢同%%#*^@!#^(^!*#^*(佢.


text:
我點樣搵路走都好,最終都係要行近深及大脾既污水,我真係覺得d水好好好污穢,個度係一個低窪地區,絕對係可以儲埋左四周圍個d渠水+rubbish.真係狼狽,死抱著支笛慢慢咁行,有d地方真係好似河流咁有d好急既水流,亦有d地方好驚自己行太快會趴街,我絕對絕對唔想支笛同埋身上既電子儀器再再同埋個頭沈落水囉....
最終返到公司,挨左成個粒鐘,放工即返屋企沖涼!!! 行經條街周圍都好臭好污糟,地下好多淤泥同d垃圾......更加要衝返屋企,我已經覺得我同地下舊垃圾差唔多.
後來到左今日,老細係CNN睇d相,先知個日有幾嚴重! 呢兩日我都有返工,d商戶都幾損失幾多,有d商戶一早就整左起好高既台就無乜事(所以上環有d七仔呀,大慢活呀係要行好幾級樓梯),仲有d海尾店曬乾緊佢地d貨....真係無一年大家都唔好係個度買野.我行經d水果舗,都見到大特賣....
部Kenko DSC517同vq1005都好難入手囉...兩部野都俾人炒高左5成.一邊等住,一邊或者買左Holga先,不過玩films真係好消錢,點好呢...然後又見到一部唔出名既機影出黎d相都好有味道,睇睇先發覺咪我第一部相機個隻牌子!!
即刻今日攞返黎玩下,因為已經唔記得左d色水啦! 呢部野6年前買落,最高既萬像都仲衰過現家d手機,只得一百萬像,而且仲用一張32mb既唔知叫咩card! 其實佢個mon一早壞左,不過好彩佢有viewfinder,影野時覺得好好玩,隨手咁影而又無得睇返張,算係有d神秘既感覺,唔到用電腦個一刻真係唔知影左d乜.
9 Jun @ Tung Chung
唔知大家覺得點?
雖然quality係同手機無乜分別
但我都鍾意有d脫色既味道
如果d黑角可以再明顯d就好啦
呢排就用住呢部過下心癮先
睇下會唔會有d意外驚喜
原來,晚晚同佢訓覺我都無影過佢
噚晚同佢訓覺時影返張
近期至愛
上環大快活d西多士炸得幾掂!
我再肥d都抵.


text:
o拿~首先我要o係度澄清,我無話要興祝鬼節.
因為年年臨近Halloween,face book就會出現好多咩"基督徒只信基督不信鬼"之類之類嘅群組.我都係基督徒,我無話信鬼,日日做飯盒~我都係搵個Theme嚟做gar啫!
好似玩大富翁咁,若然你係用真錢嚟玩嘅話,
咁同打麻雀係完全無分別嘅?正如如果你當富麻雀係Broad game咁玩~5計錢,咁又同玩大富翁有咩5同先?
雖然我從來都5打麻雀嘅,不過呢個係我一直堅信嘅理論,所以o係呢個世界裡面....
永遠都無"全o岩" or "全錯"嘅,睇你點睇gar啫!
所以如果你係基督徒,而又因為見到我教做呢個"Halloween棒棒餅" or 呢兩日做嘅"Helloween嘩!Box"令你跌倒嘅話,5好介意~你可以過兩日至再嚟追Blog 下~因為我做呢幾個飯盒係完全同宗教信仰無關,我純綷只係搵個主題嚟整下野食gar啫!
正題~正題~
我知~我知~我上個禮拜應承左你地今個禮拜"嘩!Box教室"教你地做飯盒ar ma.不過我見就快Halloween,怕你地又要帶o野返學校充數,所以臨時決定改教呢個棒棒餅,下個week至教做飯盒下~
就咁嘅,呢個"Halloween 棒棒餅"真係易做到嘔嘅,佢比"棒棒棉花糖"重要易做幾倍.所以如果你o係上次棒棒棉花糖度滑左鐵爐嘅話,可以試做今次呢個"Halloween棒棒餅"先,應該真係無得失手gar na!
其實又5係一定要好似我咁整嘅,5一定要用Halloween 主題gar喎,做Christmas Theme都得gar,所以利用你自己嘅創意做你自己想做嘅公仔.
溫馨提示:
1. Oreo餅HK應該有得賣,若然無可以用其他比較硬身嘅夾心餅嚟整嘅.
2. 如果你要用百力支嚟做蜘蛛腳嘅話,同插糖o係一樣,不過你係痴百力支5係痴糖gar啫,不過我認為5好o係插完百力支再coat chocolate na,因為咁d百力支腳會好容易斷.
3. 鬼眼5一定要用Candy Melts嚟做嘅~如果無Candy Melts,又諗5到用咩其他糖嘅話,可以考慮下用棉花糖.將棉花糖打橫切圓片,代替Candy melts痴落棒棒餅度,再放一粒m&m上頂就OK la.
6. 鬼眼血絲可以用食用顏色筆畫上去,5一定要gi朱古力嘅.
7. 今次我係專登用雪條棍做棒棒嘅,因為雪條棍比較薄身,夾o係餅中間會容易d.如果用之前整棒棒蛋糕o個d棒棒,因為佢係圓身同比較厚,用嚟夾入餅度o個時就會好難夾得實o勒.


text:
緊張仔女既家長
婆婆係我上個blog度就我開夜幫兩個女睇功課既問題,除左俾左D comment仲問左個問題,就索性將個reply當係新一日既blog把啦:
上一代既父母多數小學都未讀完,未必有能力幫我地睇功課,就算要睇都好,生活都唔似而家咁,要做既野排到滿晒,時間比較鬆.
不 過我覺得最重要既係,父母知多左其他家長點緊張仔女既讀書問題,知道左驚自己唔花少少精神同時間既話,自己D仔女可能會蝕底,或者響呢個唔健全既教育制 度底下唔夠人爭,攪到自己唔敢怠慢.假設個個學生質素,後天勤力,響學校既表現都差唔多,分別就會係佢響課餘做D乜,同父母俾幾多effort響自己仔女 度啦...
當 大家成績差唔多,老師要俾分或者俾獎,或者唔知為乜要挑選D比較優秀既學生既時候,兩個女成績雖然唔差得過人,但係如果相比 其他同學,做功課有大意做漏 做錯,通告成日唔記得交齊,學校籌款妳父母又無乜捐過錢或者做過義工,又唔識彈下琴或者拉下小提琴,無響乜野比賽lor過獎,叫妳作文寫去完迪士尼既感 受,人人曉講獨係妳兩個女唔曉,妳就自然會驚佢地執輸比人...
無錯,睇功課,溫默書,填通告,捐幾多錢,有無做義工,買幾靚既書包同 鞋,有無補習,學唔學多幾樣樂器,有無參加比賽,有無響麥當當攪過生日會,有無錶 戴,有無去過迪士尼... 全部其實都係可有可無,亦唔存在無俾呢D野佢地就係唔係好老豆既問題.不過當兩個女返左學校,用既野,講既野,做既野,學既野... 個個同學都係上面呢D野好有共鳴既時侯,妳就好驚兩個女會懷疑自己,問自己點解無,阿媽阿爸又點解無做個渣野... 唔係驚佢點諗我,係驚佢點諗自己...
呢D時候,妳就教佢兩個咁話:「乖女,係咁既,我地人生在世,security同significance都唔係建立響上面個渣野度,係響主耶穌既救贖個度...」
婆婆問呢個問題其實好正常,就等於D人懷疑請賓妹係咪一定會遇到個D煩惱,個渣問題我原來全部都問過晒,懷疑過晒,而家就自己受番晒!
所 以我而家完全明白到小一派位個陣,作為家長係咪一定要搵名校俾D仔女.好多時做家長既心態未必會係為左要係名校,而係當妳見到有D學生呢呢啡啡響條街 度,放左學唔返屋企,件恤衫凸晒出黎兼擔住口煙... 咁諗下假如佢地做左自己D仔女既同學又會係點... 妳就會諗點解我唔幫佢搵間有咁好得咁好既學校.我搬左黎中西區五年,起碼都未見過上面個種學生響街上面遊蕩.似乎呢區D學生比較純,讀書風氣比較好.所以 我而家就唔會再問點解D家長要為左D仔女搬去好D既校網區,千辛萬苦甚至要逐間學校拍門話要見校長,搵間好學校俾佢地讀...
駛唔駛呀?駛架.
Labels: 生活


text:
Continue Reading...
各位好朋比我嘅祝福, 我已經袋得穩穩陣陣, 永永遠遠都留係身邊!
續咗新嘅年票[奇妙處處通], 有好多生日優惠, 必然要享用一吓.
酒店房間75折.
一check in 完快快趣趣嘆番個下午茶先.
跟住入樂園睇巡遊.
巡遊期間有一段時間小朋友可以出去巡遊隊伍中玩埋一份呢, 個個小朋友都玩得好開心, 有時連大人都興奮到走出去跳埋一份.
佢見到我扣住個生日徽章, 走埋嚟做出恭喜嘅手勢, 好開心呀.
喺樂園玩完返回房間, 多咗呢個毛巾蛋糕同張生日咭.
呢日收到4個徽章...
黃昏時間又去Kingdom Club嘆小食, 唔好睇佢係小食, 每款食物都做得好精緻又美味, 食得出廚師們嘅心意, 太開心嘞! 破例地飲咗少少白餐酒, 飲完面色當堂靚晒.
嘆完少食就去食自助餐, 因為我免費架......
立體米奇頭....好好食架, 朱古力mousse中間有raspberry sauce, 酸酸甜甜 ~ 正 ~. 有位職員見我好欣賞呢個米奇, 佢話仲有蜜糖熊架, 又突登幫我去廚房問幾時會出, 可惜廚房呢日無整呢.
近日金價跌咗少少, 好慷慨呀, 不過呢片金泊好似.....
米妮要鍚我呀~
廸士尼內外環境都好舒服...
食早餐係最矛盾嘅時間, 因為我好鍾意喺酒店食早餐, 一瞓醒拎住條門匙行出去就有得食, 不過食完早餐要check out 就唔係幾想嘞.
可以自己整嘅米奇pancake.
對返以前影過嘅相, 幾棵樹長大好多啊~
廸士尼送嘅生日蛋糕, 拎咗返屋企食.
房間匙咭都轉咗新款, 可以做行李牌....
發達啦, 有好多閃咭同貼紙呀, 掛住個生日襟章, 連清潔嬸嬸都主動送貼紙比我呢!
我最喜歡呢個徽章呀.
雖然只係喺香港嘅廸士尼, 但係都開心到不得了, 真係好似去咗旅行咁, 去完廸士尼仲去埋東涌 shopping, 你話係咪成個旅行咁呢.


text:
2012年7月5日 星期四
Hea i遊沙巴 day 5 5/7/2012
拖咗大半年嘅遊記,終於的起心肝完成埋佢,因為有個新嘅遊記等緊我寫呢.
最後一日響沙巴,基本上無乜行程,因為下畫就飛番香港,所以瞓醒之後都係遊下水,食早餐,上房執好行理就坐 local tour預備嘅van出機場喇.
張貼者: jacqueline 於 上午5:31 沒有留言:
2012年7月4日 星期三
Hea 遊沙巴 day 4 4//7/2012
今朝我哋一早醒咗,第一項活動哽係去游水啦,快手梳洗換好泳衣之後就去沙灘玩,到咗8點滑水梯開咗就去咗玩.雖然比起想當年嘅水上樂園規模差好遠,不過過哥哥嚟講已經係新奇,刺激又好玩;而咁好玩嘅無理由唔預細佬,不過佢似乎唔多接受,嗰樣幾驚下.雖然玩到唔捨得走,但都敵不過肚餓,所以我哋都要同泳池講byebye,上房沖涼換衫去食早餐.
早餐餐廳依舊多人同熱,食完豐富早餐後我哋返房煲粥兼休息一陣先出發.我哋先去麗都廣場買d土產,再去埋隆美食好出名嘅東星魚湯米粉同吉仔水.平時唔多好魚嘅我響好飽好飽嘅情況下都食咗一大碗東星米,差d連湯都飲埋,因為實在太鮮甜太好味喇!
食到飽飽我哋再上車出發去神山,去神山嘅車程都幾遠,差唔多一個鐘左右先去到神山嘅山腳,之後再要用多個半鐘先上到神山公園,初時天氣都ok,但我哋架車響山度兜兜轉𨍭期間天氣突然變差,橫風橫雨兼行雷,有諗過放棄返去巿中心,但係㗰咗個幾鐘嚟到半山腰先折又好似好似好唔值咁,所以決定照上山.兜到頭暈終於到咗神山公園,好彩大雨停咗,不過就好涼,我哋落車影下相行下.神山風景幾靚,空氣好清新,不過就唔係幾啱我哋行,我哋嘅裝束同其他full gear嘅遊客好格格不入,所以我哋都係逗留一陣,叫做到此一遊就離開喇.
下一站就係返去市中心,行沙巴最新嘅大型商場1 Borneo.商場係就係大,不過唔多啱睇,我哋主力行土產店同超級市場,買咗d手信就去食飯喇.今晩我哋去番今朝去過嘅麗都廣場嘅food plaza食嘢,嗰度好多嘢食,我哋叫咗肉骨茶(有3款咁多!),串燒,魷魚炒通菜,燒雞翼,蠔餅,炒河⋯,所有嘢都係即叫即整,份量好足,而且又平又好味,我哋飽到反哂肚就返酒店休息喇.
張貼者: jacqueline 於 上午5:27 沒有留言:
2012年7月3日 星期二
Hea 遊沙巴 day3 3/7/2012
今日起身已經無乜唔舒服,應哥哥要求,起身後我哋就去游水.哥哥好興奮,估唔到細佬見到個水泡都好開心,好似知道有得去玩水咁.酒店嘅泳池唔算好大,但都幾靚,而且好多嘢俾小朋友玩.除咗泳池之外,酒店仲附設一個沙灘,雖然個沙灘係人造,而且都細,但對我哋嚟講都好夠.我哋今朝先去沙灘,今次係細佬第一次響沙灘玩,初初都驚佢會驚,但估唔到佢唔驚不特止,仲玩得好開心.我哋響沙灘玩完就轉咗去泳池游多一陣水,久後就返上房換衫沖身煲落粥再去餐廳食早餐.
早餐好多人,而且冷氣唔多夠,邊食邊出汗,食完豐富早餐返房煲好粥仔兼休息一陣我哋就出發啦!
今日我睇去睇長鼻猴同螢火蟲,之前已經同野生樂園聯絡咗,自己揸車去比連local tour足足平一半,所以我哋揀自己揸車.由酒店去目的地嘅車程都幾耐,我哋12點幾就出發,由於早餐太豐富,我哋都無食午餐,反而先去走咗去附近嘅超級市場買定d水同乾糧後再出發.目的地其實都幾遠,上車無耐大家都瞓哂覺,中途我哋都有停車去下洗手間,順便試吓哩度既榴槤,唔...一般啦,食完去完廁所就上車再出發啦.
去到目的地都係2點多d,比完定時候早咗好多.我地俾咗今日個tour嘅費用就坐低等.個tour包埋tea,由於我哋未吃午餐,所以都食咗d,都係嗰句,一般啦.食完嘢坐吓等吓,終於到3點半,而其他join咗呢個tour嘅遊客都陸續到啦.去都4點,其他人食完tea我哋就上船去睇長鼻猿啦. 隻船一路行,揸船嘅大叔就吹哨引d長鼻猿出嚟.講真,我地真係見到好多猿猴,不過真係長鼻猿嘅就得幾隻,不過就幾得意.
我哋睇完長鼻猿之後就食晚餐,晚餐都係個tour包埋,唔特別好食,食完再上船,今次就去睇螢火蟲.講真,我咁大個女都係第一次睇螢火蟲,d螢火蟲響d樹 上面一閃一閃好似聖誕燈飾咁,好靚;洛洛都睇到好開心,猛話好靚,我地就成機同佢講解有關螢火蟲嘅知識,佢到而家仲記得呢.
我哋嘅tour睇完螢火蟲之後就結束.係時間返酒店,返到酒店沖完涼見有d肚餓,叫咗 room service 食就瞓覺啦.
張貼者: jacqueline 於 上午5:23 沒有留言:
2012年7月2日 星期一
Hea 遊沙巴 day 2 2/7/2012
今朝好早就被d雀仔嘈醒咗,原來我哋間房露台有個雀巢,叫醒哥哥睇完一輪,我哋就去食早餐.早餐響噚晚我哋食buffet嘅餐廳,8點鬆d去到已經好多人,我哋坐好就去攞嘢食,酒店早餐好豐富,有專人煎蛋整奄列煮湯粉同整pancake,仲好細心咁整咗corner 專俾小朋友自己拎嘢食,不過因為馬來西亞係回教國家,所以無豬肉食,連腸仔煙肉都係牛肉或雞肉整,食落有少少怪啫.
諗住煲好粥仔俾細佬,瞓下先再出去玩,點知個肚唔爭氣,d腸抽筋,個肚仲越嚟越痛,為安全計迫住我放棄去玩,響酒店休息,而哥哥就同姑丈姑媽爺爺嫲嫲出去巿中心行街.個肚仔痛,個人又攰,瞓下醒下連午餐都無食好快就太陽落山,原來酒店房可以見到日落,因禍得福可以攤響床上面欣賞沙巴日落美景,而哥哥佢哋都啱啱返到酒店,一齊睇完日落,見個肚無咁痛我哋就出發去食晚飯.
今晚我哋去巿中心嘅雙天食海鮮,餐廳格局似西貢d海鮮酒家,放哂d海鮮出嚟俾d客自己揀,揀好就同職員商量點煮.我哋點咗東風螺,酒煮蜆,老虎蝦,蒸東星魚腩,通菜同燒雞翼.講真,d海鮮好新鮮好靚,但煮法就好局限,唔係清蒸就白烚,好似嘥咗d咁靚嘅食材,所以呢餐感覺都係普普通通.食飽我哋就返酒店休息啦.
(day 2完)
張貼者: jacqueline 於 下午12:36 沒有留言:
訂閱: 文章 (Atom)


text:
March 24, 2012, Saturday afternoon
今天型爸約咗個朋友去東莞長安打Golf, 我肩頸有事, 唔敢去打呀! 但我都有事要做, 所以同佢地一齊上去, 佢地tee off 12:50, 去到我地先去食飯.
兩星期前, 型爸同陶爸嚟, 去過一間新開張嘅東北菜館, 叫我地今次嚟試吓!
出面仲有大紅花轎, 一頂掛綠, 一頂掛紅
呢個角度影到兩頂轎, 其實無野, 只係放唙到作招徠
裝修都有的特別, 最入面嘅牆用咗大小不一嘅推磨作為裝飾, 而燈就用一的花傘作為燈罩
我地坐中間就係一的大紅嘅檯櫈, (太多人唔係好方便影相). 而側面一排的檯櫈就有的不同. 呢兩張檯剛收拾好, 用大木車輪作屏封分開座位, 座位好似日式咁雙腳要放入檯底
去洗手間又見到呢個角落放咗個水井, 咁當然打唔到水啦
仲有好大架嘅大輪木頭車, 本來都幾有趣, 不過旁邊放咗咁多膠櫈.
型爸同朋友叫餸時, 我影吓其他餐牌.
有個紅色小盒子, 打開睇吓, 係紙巾嚟架.
另外每人仲有一包濕紕巾. 睇單先知, 一小盒紙巾一蚊, 濕紙巾都係一蚊一包.
我地先叫咗一份涼菜, 老醋野生木耳, 好味喎.
另外叫咗一碟新鮮涼拌雪里紅, 好味, 但唔記得影
佢地見到呢份大餅, 叫一份嚟試吓, 後來佢地話送比我地食. 我相信煎呢個大餅個鑊起碼直徑有20寸, 因為呢個大位豎起都有10-12寸高, 煎好摺好豎起成一個三角形. 餅身好薄, 應該加咗雞蛋嚟煎. 但食落無咩特別味道, 好食又唔係, 唔好食又唔係.
羊肉串配孜然粉 (哈哈, 朋友唔食牛肉, 咁我地就叫羊肉啦)
呢份係韮菜豬肉餃
凍豆腐五花腩炖白菜, 呢份好清都幾好喎.
而呢份係侍應小姐介紹嘅, 小雞燉蘑菇, 其實係木耳炆雞, 入面放咗的菇同透明嘅粉條一齊煮. 呢碟我地覺得麻麻地, 的雞好嚡呀! 後來先知道叫咗呢味餸, 佢地會嚟唱歌表演.
我地四個人, 都叫咗唔少野食, 除咗的雞, 大部份都食哂.
佢地嚟我地張檯表演時, 我唔好意思影相, 但佢地响第二檯表演時, 我就可以影相啦. 我地嗰檯表演時, 只一男一女, 但呢檯就有兩男一女, 一面唱歌一面表演. 原來叫唔同嘅餸, 唱唔同嘅歌. 不過佢地介紹時, 東北口音嘅普通話, 講得又急又快, 聽得唔係好明.
表演完仲送咗幾枝呢的煙槍比的男士作小禮物.
對對面的檯有的唔同, 用咗BB吊籃仍為裝飾
食完先送佢地地球會, 我就去辦我嘅事啦.


text:
由CEO紅到白咖啡
作者: 信報財經新聞, 發表於: 星期六, 五月 21, 2016, 12:25 (10小時1分鐘前) @ ....
信報財經新聞
C04 | 城市智庫 | 6角都市 | By Simon@6角都市 2016-05-21
由CEO紅到白咖啡
細個班麻甩仔打死都唔會認中意黎明,去K唱I Was Born in Beijing——實俾朋友笑到面黃.新識一個女仔,如果佢話四大天王之中最冧黎明,即刻會覺得佢好膚淺——同時明白自己冇機——好明顯貪靚仔.勢估唔到連老銅CEO都衰落,阿黎仲屹立不倒,仲爆出一個白咖啡廣告,連續幾日開親面書佢都喺頭位.
老婆細個最中意黎明——不過佢唔會認自己膚淺——一知道黎明開演唱會,連個女都唔理,核心內圍睇完轉移到核心外圍.尾場仲拉埋我去見識.
我細個嗰時
天馬公園一帶「佔中」以來都未試過咁熱鬧,野餐墊一張駁住一張,咩年齡層都有,好耐無見過香港人咁各適其適,坐我哋隔籬一班「金蘭姊妹」,硬係要請老婆食自家製薑醋.呢班姊妹應該好耐無睇演唱會,好耐未同人講過「我細個嗰時」,阿黎帶番好多溫暖回憶俾佢哋.
呢班姊妹應該十世無去唱K.就算去,2000年後的歌應該冇一首識唱,就因為咁,我嗰個年代最熱的蒲點都無可避免去到苟延殘喘的地步.
話實我上次喺香港唱K,都係同班來香港培訓的內地同事去,就係去糖街的Neway,班同事仲大嘆冇癮,內地歌手選擇固然少,諗住來香港唱吓廣東歌,都冇乜得揀,明明冇人,三粒鐘未到就自動幫客埋定單.
可能北京做嘢嗰段時間生活真係好無聊,我哋班香港人最常做的群體活動,除咗試新餐廳就係去唱K.行家又好,朋友又好,總會有一兩個人帶一兩個新面孔的內地女性朋友加入,報紙話全盛時期CEO一間派對房2萬蚊一張單,北京唱K冇咁誇張,不過都人強馬壯聲勢浩大.離開北京之前,我連《回到拉薩》,《北京一夜》,《咱們屯里的人》都識唱,可謂日子有功.
而家香港的廢中同廢青,閒時玩咩呢?個人嚟講,以前用於唱K的時間已經百分百用於湊女.其他人,應該用在上網.最近畀黎明個白咖啡廣告洗版數日之後,強烈感覺到呢個人已經由卡拉OK年代順利過渡,紅到互聯網年代.老婆日日抱住阿黎個面書等買演唱會CD,睇落佢極有可能喺物聯網的世代都會繼續紅落去.
之但係今時今日,我絕對唔會好似細個嗰時咁膚淺,問點解佢會紅.大佬呀,成五張又搵夠,都冇疊埋心水等變阿伯,反而識得用面書直播自己唱K歌俾全世界聽,直情好似佢以前拍落啲電話廣告咁,聯繫住兩個世界.所以好多舊世界人事物都淘汰晒之後,佢仲喺度.


text:
另外呢日港鐵仲有復活節乘車優惠, 成人小童半價, 機鐵小童免費! 所以車費我哋幾乎唔駛錢!
我哋預早了點去, 因為想在那裡吃午餐同埋可以上機場展望台睇飛機! 我哋搭港鐵去到青衣站
出咗閘之後向左手邊再轉右上到U4換取免費機場快線證
喺我哋前面有一班大媽大叔, 我即刻跑上前快過佢哋去到服務台先換飛
第一次見呢張超薄飛, 好似張咭紙咁都可以Do到! 千祈唔好唔見咗呀
兩個小朋友都乖乖坐低等機鐵駛到! 佢哋都係第一次搭機鐵
一上到車哥哥話「咪同平時嗰D地鐵一樣」我心諗「你究竟有冇搭過地鐵架, 點會一樣呀」
只係一個站, 真係好快...一邊欣賞沿途風景, 好似去緊郊外旅行咁!
係T2嗰邊門落車! 好快就到達T2客運大樓!
我哋時間充裕, 先去Food Court食個Lunch, 我哋叫咗泰國河同菠蘿炒飯, 仲有個Pepper Lunch食!
幾大碟幾好味! 食到飽一飽! 仲有得坐窗口位, 感覺好似真係去旅行咁
差唔多到3點, 我哋就上到童夢城, 預早一點到場登記選擇職業!
呢度都設有Locker, 大家可以將一袋二袋嘢先寄倉!
職員哥哥俾咗兩本護照佢哋, 先係飛機前面影番張相先!
每個場館門外都有個登記站, 大家一入場可以預先選定頭兩個時段既職業, 其後第三個時段的職業要稍後第一個時段開始進行後才會打開讓人登記
第一個時段3:20先開始, 佢哋兩個第一時間見到消防車就衝上去坐扮開車!
芊芊就上咗救護車玩! 以我所知就未見過呢兩架車郁得, 如果真係可以開的話都幾得意!
過嚟望一望新增場館! 不過感覺都係唔及之前的職業好玩, 所以我都冇登記呢幾個新增職業!
呢個機組人員逃生訓練比較多時間講解, 唔係咁適合太細既小朋友, 最後其實都係玩瀡滑梯! 只係著住逃生衣影相又唔係太吸引
便利店職員都幾得意, 可以俾小朋友學執貨, 賣嘢俾人收錢等!
呢度有個廚房仔, 只有第四及五個時段有小廚師活動, 但係要額外俾$20材料費
最末段這個場地係俾人開Party攪Event用的
在便利店隔離有個賣紀念品, 職業制服等既地方! 不過今日咁多人, 我都唔係太見到有人會喺度買嘢
可能大家都覺得如果要買都唔駛喺度買! (至少我係咁諗...)
好啦! 開始第一個職業啦, 佢哋兩係行咗入去扮消防員! 哥哥先著起消防員衫
我只可以偷偷地喺門外面影入去, 因為每個職業都唔會俾家長喺場館入面影相(當然有原因啦)
佢哋會安排一段時間俾小朋友出一出嚟影相!
到妹妹上場喇! 佢著起消防裝真係好得意!
今日係復活節假第二日, 又加上1折優惠, 所以好多人! 其實幫小朋友著完衫之後都用咗好多時間(不過佢哋都相應加咗人手, 所以都可以做齊任務!)
呢個芊芊見到我喺塊玻璃度就扮鬼扮馬俾我影相
因為參加的小朋友好多, 所以佢分咗兩個年紀層去進行任務, 先安排比較大個的去救火, 妹妹就屬於較細個的, 先出嚟同消防車影相!
同妹妹影完之後我就即刻跑過去同哥哥影相
我見到消防隊長哥哥教佢哋右手握拳放到心口上唸口號「山水」....我諗緊咩叫「山水」
原來係閂水...........(滴汗) 原來係支水炮係聲控
之後到妹妹去救火! 我就影完妹妹再番去影哥哥!
其實水炮都唔夠力, 射唔到落假牆度! 如果佢真係可以射落去, 跟住睇住個火慢慢變細就像真D
兩個烈火雄心影番張相先! 我叫哥哥搭住妹妹膊頭, 點知妹妹都伸高隻手去搭住哥哥, 攪笑!
好喇, 跟住就番入去消防局排隊拎出糧喇! 每人會有$20人工
原來呢D虛擬貨幣到最後可以用$100去買一包飲品! 可能佢哋會諗咁辛苦做五個任務先得包嘢飲
第二個職業係時裝表演, 之前都未玩過! 因為哥哥當年仲係好怕醜, 所以冇扮過!
但係今次嚟佢居然主動話要上舞台扮明星, 真係出乎我意料之外, 真係有陣時攪唔清佢鍾意乜
姐姐先帶住小朋友上舞台度行一次, 話俾佢哋知有四個企位擺四個Pose, 其實到時佢哋都係上到台亂咁走位, 哈哈!
我喺外面等咗5-10分鐘度, 跟住聽到音樂响起, 嘩, 第一個走出嚟既係芊芊呀
好靚女呀, 我係佢頭號粉絲嚟架! 可唔可以簽個名
(唔好意思以下會見到好多張相, 實在忍唔住要放哂喺度)
妹妹一出嚟嗰陣好怕醜好尷尬, 因為有其他小朋友的媽咪都等緊佢哋囡囡出嚟, 所以佢上到台度見到好多人, 後尾慢慢開始放鬆落嚟就擺咗幾多唔同Pose
番後台調番轉條褲就同妹妹出過嚟!
慢半拍的芊芊又喺人哋鞠哂躬之後先至鞠躬, 超可愛!
(呀劍推介最正影相位職業 - 空中服務員:即係空姐/機師/消防員/太空人/時裝演員/救護員/育嬰護士/外科醫生)
童夢城通識學園 簡介
童夢城通識學園是一個專門為兒童建置的心智教育場所,是一種嶄新的兒童教育方式;透過職業模擬遊戲中學習,體驗不同行業真實工作崗位而拓展視野,以培養團隊合作和正確的社會價值觀.
地址
成人(17歲或以上) 港幣 $160 (持殘疾人士登記証可獲半價優惠 - 港幣 $80)
長者(65歲或以上) 港幣 $80 (持殘疾人士登記証可獲半價優惠 - 港幣 $40)
上午場 09:30 – 14:00
下午場 15:00 – 19:00
網頁
http://www.dreamcometrue.com.hk/


text:
男友係醫生又係十優狀元,馮盈盈自覺係執到筍盤.
娛樂偵訊
粗口港姐馮盈盈 十優醫生男友監場
贊助商連結
今屆出爐港姐冠軍馮盈盈,俾人大起底摷晒佢喺 facebook嘅留言,發現佢原來好爛口,好識得運用粗口技巧,佢為咗力撐雨傘運動,對反佔中的立法會議員同特首梁振英,經常都連環爆粗狂罵.
之後馮盈盈亦勇於承認發表過這些粗口言論,不過唔知佢是否受到大台壓力,講到好似有啲後悔當年的言論:「當時入大學冇耐,受身邊氣氛影響.呢個係私人平台,只係想同好 close嘅朋友分享感受,有啲係過激,但我平日唔講粗口,只係打出嚟.」
除咗講粗口俾人起底外,馮盈盈個十優狀元醫生男友 Martin,同樣俾人大起底.
刪走同男友親熱相
二十二歲嘅「港大女神」馮盈盈,雖然佢選港姐期間,已醒目地將 facebook同 instagram𥚃面同醫生男友 Martin嘅親熱相刪得就刪(但係竟然唔記得刪走啲粗口留言),不過自從當選港姐後,佢想再收埋男友根本冇可能囉,男友已極速被起底.
馮盈盈現任男友姓鍾,英文名叫 Martin,喺名校喇沙書院畢業,仲係○五年的十優狀元,之後入讀香港大學醫學院,現於瑪麗醫院做醫生.
「 Crystal佢覺得自己執到個筍盤,個男友年輕有為又錫佢,所以佢都唔介意俾人知,不過參選初期,大台要求佢哋要淨化社交網上嘅相,唔好俾人摷到啲影響港姐形象嘅相,所以佢先刪咗啲相,但係去到後期,佢都唔理咁多,照 post去澳門幫男友慶祝生日嘅相,仲話今年係佢哋第一個共度嘅生日,之後會陪佢過無數嘅生日,繼續寵壞佢.」
至於馮盈盈都好主動兼豪放,同男友影落唔少拍拖相,當中仲有好多係親熱嘴相,睇得出佢好冧呢個男友.
馮盈盈刪晒同男友親密合照,點知冇刪到自己嘅粗口留言,學佢話齋今次真係好_囉.
馮盈盈無論身材樣貌同學歷都唔係特別出眾,但依然攞到冠軍.
馮盈盈之前一頭粉紅漸變金髮, MK妹到頂點.
馮盈盈同男友影落唔少親熱嘴相.
喊晒成功搏同情
決賽當晚每位佳麗都有兩張入場券,不過馮盈盈冇將入場券俾喺拉票環節中,佢講到聲淚俱下心中最重要同最關心嘅爸爸,一張俾咗阿媽,另一張就俾咗男友,等男友見證住佢當選一刻.
講番比賽當晚,馮盈盈成功揮低大熱門亞軍劉穎鏇,全憑喊晒咁擺老豆上枱,攞到唔少同情分,但係原來佢唔係第一次利用屋企人,之前佢選過校花,當時都自爆細佬有腎病搏同情.
馮盈盈表示細佬兩歲被診斷患有腎病,而且免疫力極差,郁啲就要住兩,三個月醫院,所以佢一早已經決定好要讀食物及營養學做個營養師,幫細佬及家人打理飲食習慣.
不過嗰次嘅悲情招數,未能幫馮盈盈加到分,唔能夠當選校花,亦好彩因為做唔到校花,馮盈盈轉戰參加港姐,先有今日嘅結果.
決賽當晚馮盈盈男友同阿媽都有到現場監場.
全靠在最後的拉票環節,講爸爸講到喊晒,終於以 36679票當選.
素顏冇化妝個樣,點睇都唔似港姐冠軍.
因為喊功搏同情,馮盈盈最終擊敗亞軍劉穎鏇(左)同季軍陳雅思(右). 路人甲做到灰 港男冠軍跟過洗米華搵食
曾在無綫做過三年路人甲,黎振燁港男奪冠一雪前恥.原來當年在大台捱到灰心,他曾轉投洗米華旗下,轉做模特兒搵食.大台今次係後兜!
雖然大台近年鬧小生荒,但黎振燁跟羅鈞滿,羅天宇和楊潮凱等在二十三期藝訓班畢業後,他一直被投閒置散,最威都只是在《巾幗梟雄之義海豪情》及 laughing gor電影系列中做路人甲.
「响大台三年都見唔到曙光, Jackson(黎振燁)之後去咗 HKTV,但拍完部《警界線》個台就冇咗.跟住佢去咗太陽娛樂做 model,反而搵到錢,年幾前拉埋天窗,婚禮好簡單,只係註冊同食餐飯.」知情人說.
不過黎振燁好喜歡演戲,等足咁多年想圓演員夢,如今總算等到!
黎振燁(箭咀)曾拍 HKTV的《警界線》.
沙田註冊婚照
黎振燁得獎肉緊三咀老婆,二人年多前在沙田註冊結婚時,便服上陣,卻穿情侶鞋襯絕.
之前同樣是太陽娛樂旗下時,黎振燁曾跟 Stephy合作.
Model時期的黎振燁,長髮 look甚有日模 feel.
撰文,攝影,攝錄:娛樂組


text:
貳零壹参年陸月貳拾至貳柒日 - 台灣花蓮,蘭嶼
一早起身見閃電,所以又睇唔成日出,訓多陣就跟手出去食早餐再由老闆車我地去遠少少既地方行下,途中經過蘭嶼機場,真係非常之細,但外型呢就似足蘭嶼傳統既併板船一樣,比較特別
之後係蘭嶼生活文化館放低我地,因岩岩學校有畢業禮排練,所以入唔到去睇,過左去隔離既達悟(雅美)族傳統屋,因時間尚早而且係平日(明顯假日會多人多車好多)所以無咩人,之後再過左去隔離既蘭嶼文物館,睇左好多蘭嶼傳統既用具,物品,都幾特別
去左漁人部落,首先食左個lunch就繼續行,經過發電站,再經過居民住既地方,某個門口縛左隻山羊,真係有羊咩鬚果種,可能慣左見人,卒之可近距離咁睇清楚佢,另海邊有好多併板船係度,再前少少見有人曬緊飛魚尾,比風吹吹下都幾靚,聽講掛起飛魚尾就即係果個部落已經停止出海捉飛魚(飛魚期係3-6月),再前有個小山丘,望落幾靚,可惜無太陽個海d色爭好遠,再前少少有間吧叫無餓不坐,係蘭嶼似乎都幾出名,有隻貓懶洋洋訓覺,見無咩睇亦唔多想飲野所以就走人
再行呢就係另一部落,叫紅頭部落,首先經過見到有賣假菠蘿既地方,香港黎講依樣野無咩用,但蘭嶼居然用黎渣汁飲,味道清清地還不錯,依度睇落比較多人潛水,好多潛水東西係度民宿又比較多,所以睇黎依度多人落海潛水,行左陣有個海灘,一般般而且都好大浪下,睇左陣走人,仲行左去個球場,見有整緊既拼板船,旁邊有人仲請食飛魚,依度都炸得唔錯,幾好味
再行見到買手信既地方,又有郵局等等,感覺舊式而且人非常之多(佢做埋儲錢匯錢功能),係海邊飲左個芋頭沙冰定奶昔既野,味道一般,仲見到個醉酒佬煩住晒,又見係食飯時間,所以去左附近一間類似私房菜既地方食野(之前行過好多人食緊),去到要等45分鐘,所以出左去木亭睇海,但依度d風好大,難以想像打風時吹成點,而且又好立痴痴,唔似得東清果邊咁舒服清爽,坐到差唔多時間就番去食野,佢d送都幾好味,類似家常菜,而且個飛魚好味道,湯亦不錯
食完野決定由中間行番過去野銀部落,因太陽出番黎,所以個海又有番幾隻色,行上去係斜路,行左一段路先見有車經過,所以就坐順風車番去,仲可以去埋東清,所以唔洗行,經過沙灘,見有隻死海豹沖左上岸,有個人黎左影相話係研究員,估唔到依度都有海豹,仲以為好凍既地方先有添,見有時間,去左買酒等食飯,因一砌都停晒既關係,有個亭都無人用到,所以我地就坐係果度飲下酒睇下d人咁啦,有班人游水又有班小朋友係度玩,仲見到成班羊係度周圍行
睇睇下到食飯時間,食完就又去買酒去番個木亭度等台灣女仔,原來佢都係行路,仲行左8-9個鐘,但未行得晒就天黑,有車都唔查不過其實慢行唔曬都ok的,不過佢話無燈好黑所以其實幾恐怖,電筒都唔羅,哈,講左陣野,之前一晚既原居民又出現番,無幾耐聽到街外d人好嘈,原來係一個送別儀式,村入面既男人會羅住木棍鐵棍,一路行一路大聲嗌,類似盂蘭最後既收鬼儀式,因依度前幾日死左人,依個應該係最後一日既儀式
最後飲完野就番上民宿諗住最後一日可以睇日出
To Day.07
[20to27/06/13]
Photo Link <<<<<<<<<<<


text:
哈哈!大家諗吓我幾忙!上個月9號生日,但係到e+先抽到時間寫blog!唉!有時就係咁o家啦,發生d事唔即刻記底嘅話,時間就唔等你o家啦!搞到e+其實都冇乜mood寫囉!
咁點解我重寫?哈哈!更有我原因啦!話曬今年都係我結婚前嘅最後一個生日嘛!豬豬重黑人憎到send個SMS嚟叫我享受埋今年仲係田小姐嘅單身生日之後...下一年&以後每一年就會變成羅太嘅生日了...今年個蛋糕上面唔好寫Peggy啦!寫田小姐啦
其實呢幾年開始都唔想搞生日啦!又煩又累,又要忙一大餐,飲一大餐,分分鐘重要忙幾日添!不如安安靜靜同Jofee食餐飯重好啦!前後幾日就約d fd都係食吓飯就算喇!但係今年都有d唔同嘅,由於之前嗰日係我舊曆生日,要番屋企食壽麵唔出得街嘅關係,我今年都冇約人啦!係正日嗰日Charlotte同Jofee幫我約咗Matthew, Lawrence, Dick, Emily, Mike, Fiona, William, June, Leo, Ricky...出嚟,一齊食餐飯囉!大家都不停提住“今年最後一年啦!”哈哈!真係有d~~~ 哈哈哈!佢哋唔止買蛋糕,重幫我班埋壽包添!好開心呀!好感受到大家都好鍚我囉!
至於Jofee就唔洗講啦!有佢向我身邊,我已經夠曬開心啦!


text:
其實我日日都有戴住支護唇膏出街, 次次覺得嘴唇乾就會擦, 但係嘴唇依然係乾到甩皮, 而且唇色暗沉.
其實網路上有好多小撇步, 例如:
1. 用砂糖做磨沙, 再用凡士林做唇膜
2. 用牙擦輕輕在唇上打圈去角質, 再用凡士林做唇膜
方法都係離唔開先磨沙去角質, 再做潤唇既唇膜.
但對於懶惰既人黎講, 仲有無D更快捷既方法呢.
今次就黎介紹下, 我去韓國旅行敗返黎既戰利品
Innisfree
ECO Recipe Lip Care Scrub
睇落無乜特別, 就外表睇同普通護唇膏好似無乜分別.
其實我買佢都係順手, 見唔係好貴(不過我唔記得幾錢), 見係唇部去角質咪買黎試下囉!
結果都有d意外驚喜.
有幾意外, 意外既咪就係佢既造型囉!
可能我大鄉里, 我無用過呢種產品.
仲係唔明我講咩, 唔緊要, 再黎多張相, 睇唔睇到呀, 咪就係佢個刷頭式既設計囉.
用法係將含迷迭香成份既唇油唧出黎, 就會見到D唇油由軟身刷頭滲出, 然後用軟身刷頭輕輕係唇上打圈, 咁就可以減低唇部因摩擦而可能造成既損傷, 又可以透過唇油中的粒粒及軟身刷頭去角質, 同時間做到去角質同滋潤唇部, 當然完成後只要用水輕拭唇部即可.
唧出黎既唇油會少少微細既顆粒及有陣迷迭香既淡香, 如果鐘意又或者可以接受到迷迭香既話呢款產品都唔錯既.
結論:
優點: 懶人既恩物, 同時可以做到去角質同滋潤唇部兩種功能.
缺點: 帶有獨特既香草香味, 未必適合所有人使用
話明獻上我既烈炎豬唇 - ^3^.
咁點少得我既紅唇三部曲呢!
未試用前, 唇部角質較厚, 唇色軟暗沉.
擦左迷迭香去角質後, 唇部當然係成個光亮哂啦, 唇油呀嘛.
同時加影紅唇照一張
最近呢支唇彩應該會成為我既新歡, 因為佢較厚身遮到我既唇紋, 而且隻顏色都唔錯, 擦上嘴唇會有淡淡的葡萄香. 多謝BA既好介紹.
睇唔清楚隻色, 俾多個close up.


text:
呢本書,真係估佢唔到呀! 一個係英國讀學術既女仔, 原本好地地有份唔錯既工既, 無啦啦又申請獎學金到中國讀書.原本擬定研究計畫既主題係中國對少數民族的政策, 但到咗中國竟然踏上學煮中國菜之路.
單單睇上面呢段,已經先聲奪人.我仲以為係翻譯既功夫做得好,所以文筆咁有層次.但一路睇落去,似乎英文版一定係描述同佈局都做得好流暢,文章本身亦寫得精闢深入,唔似係譯者既功勞喎.全書三百幾頁,印到密麻麻,我都肯捧出捧入咁耐,直到睇晒為止,就知呢本書確係唔錯啦.
待我抽一篇作者寫既食譜俾大家睇下啦:
睇落係咪有板有眼呢?
書中提及好多中外文化雙方既誤解,亦引述不少古人事跡,運用亦洽當,資料蒐集可真下過功夫.
呢位英國大姐真係豁出去,咩都食,包括蛇蟲鼠蟻,狗肉,內臟,兔頭,雞腳,鴨舌等等.
到底佢點解會去到四川烹飪高等專科學校度學煮四川菜? 又有咩機緣令佢可以走上探索中國菜之路? 讀一讀呢本書啦!
P.S. 饕餮呢個詞,我都係睇完呢本書先學識架,係指古代青銅器上所見之貪食凶獸.音滔鐵.我由細到大,間中都會睇到呢兩個字,一路以來,只曉得讀第一個字,因為D食家通常被人稱為老饕,所以我早就曉.重來都冇走去搵埋第二個字既讀音既,有日連爸爸都係街度指住兩隻字問我點讀? 我都唔識答,再係呢本書度見返,咁好啦,就上網搵一搵啦.


text:
之前喺某個Forum睇到有港甲撚問:「為咗港甲,你可以去到幾盡」?多名港甲撚爭先搶答呢條戇鳩問題,有港甲撚為咗港甲,寧可放棄啪啪啪嘅良機,改去球場同阿伯互抆撚毛,有食唔食罪大惡極.又有港甲撚為咗香港隊,居然放棄投考機會,每個港甲撚都有佢嘅故事,而我呢啲戇鳩仔,就冇大家咁偉大喇,頂多只係喺開工時間蛇王走去睇吓港甲咁.
港甲冰河期階段,我返緊一份返1-6朝8晚6嘅工,一個月有成6,xxx蚊咁撚多,平日1-5包做到你仆街冚家鏟,真係好充實架,但係每逢星期六就冇咩嘢做,有時甚至冇嘢好做,喺個到基本上得我一個戇鳩鳩鎮住個場,老闆好忙要做賭神所以成日唔喺到,因此每到星期六,我都好痛苦,因為冇咩嘢做,甚至冇嘢好做,但又唔收得工,只可以等時間過.我返工最怕,第一就係啲仆街撚樣,第二就係冇嘢好做又唔收得工,我寧可做到仆街,都唔想戇鳩鳩喺到等,因為冇嘢做嘅時間過得好慢.
老闆都知道星期六好得閒,但佢死都要你返埋,點解?因為佢同總公司報我人工一日700,但到我手就只得250,即係食450,只要我返工,就算佢喺屋企訓都賺450一日,冇計啦,所謂揾多啲啫.星期六老闆直投叫我如果冇嘢做就揾地方訓捱時間,但又訓到幾耐呢?於是乎,星期六如果好得閒我就會去附近又一城睇吓啲MK妹溜冰,不過之後老闆啲糧期愈來愈遲,本來我係非常投入工作嘅,即使一個人要做兩個人嘅嘢,呢個老闆擺明揾我笨,不過唔緊要,就擋係一次人生嘅磨練,但係,我個人係戇鳩啲啫,但都有思想架嘛,所以愈做就愈灰,漸漸唔知返工做乜撚,最後變本加厲,咩責任心都拋諸腦後,星期六下午2點到6點索性行7個字去旺角場睇雙料娛樂度過,試過有電話打黎突然話有客到,搞到頭場睇咗15分鐘就要飛的返去接客,試過老闆成日星期六揾唔到我,跟蹤我去旺角場,仲買埋飛入黎捉我走,就係咁,我喺果季冰河期賽季基本上每場到齊,星期日休息多數去睇,星期六返緊工更加照去,閒日夜晚打嘅聯賽盃都去,呢啲真係毒到生活只剩下港甲.連足總賣飛嘅都認到我,仲心諗呢條仆街係咪失業定做外圍場場都見到佢嘅,因為咁老闆成日話要炒我,我每次都話好呀快撚啲炒啦反大佢,之後連續幾日都唔返,每次老闆都打電話黎求我返,後來我去邊佢都冇問,不過我最後都係頂唔順呢份工,因為在做落去,大約大去之期不遠矣.
每次諗返呢件事,都覺得戇撚鳩,嗱,我唔係叫大家因為你嘅興趣而無視你份工,係唔想有啲人好似我咁浪費時間,不過香港人最怕嘅唔係世界未日,最怕嘅唔係共產黨打到黎,係最怕冇咗份工,所以我都唔怕教壞人.


text:
我屋企窮咁,請唔起工人姐姐.但就去過好多家補習,見過好多工人姐姐,講真,睇一個人家教,睇下佢個家既個工人就得.如果你有小朋友既話,你點對個工人姐姐,其實對你個小朋友係好重要嫁.
最記得初初出黎做野,個一家人好錫工人姐姐,我地成日坐埋一齊食飯.如果姐姐想睇既電視節目,都會俾姐姐睇.有一次,個仔番黎同工人姐姐講粗口,姐姐發脾氣左幾日,冇理佢.後來,屋企人不單對於姐姐個陣反應真係冇講過啲咩,仲叫個仔道歉.我仲教佢寫道歉信貼係姐姐間房門度.
對個一家人既記憶就係,工人姐姐都係個家人既一份子.然後我番工收工番緊工都會同佢傾計,即使係個家人面前都冇所謂.個家係我去過其中一家覺得最warm既一家,小朋友未必係好催谷個種,但係待人處事同其他小朋友寧舍唔同.
有啲家就似乎好有家教,冇咩話為難工人姐姐,小朋友都有基本禮貌,但真係好基本.小朋友會聽工人姐姐講,但係都只係唔准既事唔會做.但係要啲咩攞啲咩係唔會講唔該.佢地知道工人姐姐係有份管佢地,但唔會對工人姐姐有對爸爸媽媽個種耐心,都唔會有對老師個種尊重.所謂既唔頂撞,僅限於「我知道我爸爸媽媽唔係度既話你係最大既大人」.但係食飯個陣已經係分開食,個一家,完全冇見過個姐姐同個家人同枱食飯.工人姐姐鍾意同我傾計,其實我唔知佢幾多人工,但佢發現左我啱傾,又覺得我同妹妹上堂好開心之後,佢走黎同我講佢都想學寫中文字,講正少少廣東話(佢啲廣東話其實真係好好嫁,溝通不曾出過問題),學少少咁多普通話咁.
佢每次同我傾計,都唔會係太太先生係度既時候傾.我知道,佢應該係有些許寂寞.咁既狀況,我估都係可以感受到身份既差距吧?
再去到有一家,爸爸媽媽都成日好忙.小朋友唔服個工人姐姐就睇得出嫁啦,我都冇乜機會同佢傾計,所以咩都唔知啦.最初小朋友都唔太服我.不過大家相相處下,我成為左個小朋友一個好重要既人,一個月就會有幾次小朋友會喊住捉住我同我講「姐姐,你唔好走好冇?你走左我就好寂寞嫁啦.要自己一個人食飯,可能到訓覺都仲未等到屋企人講故事我聽,要一個人訓.仲要得工人姐姐一個係度,佢又唔會同我講野.你留低好唔好?留耐啲?」第一次見到個陣我真係心都痛埋,小一既妹妺個口講「寂寞」,不斷強調所有野都係「一個人」.所以雖然妹妹平日好寸嘴,屋企都係典型中產咁,爸爸媽媽都係一副望女成鳳,悉心栽培既感覺.
再落已經係家教好差既家庭,唔單只對工人姐姐差,連對我都可以講得出「我媽咪俾錢請你咋.我唔鍾意你,我可以叫你走,我可以叫媽咪炒左你」.又係小一咁….再見埋佢母親本尊,就知道佢母親其實都真係好……「姐姐,你英文有冇accent啊?」「其實不嬲我個女都好smart既,所有野識自己做,唔洗你點教.不過呢,係搵個tutor黎,陪下佢,等佢做功課個陣冇咁boring囉.你都明既?」「呢啲其實佢不嬲都take it easy嫁,從來都唔覺得difficult,我估佢今日係太tired姐.我個女咩都識嫁,你都係個student黎姐,書都未讀完.」嘩,屌,我真係歎為觀止.
請工人姐姐照顧小朋友真心我覺得冇咩問題.但一定冇話請工人就特別差啲,差唔差,好睇家長本身點對個工人姐姐.個家長對工人姐姐或者差既,個小朋友有樣學樣,家教好極有個譜.
另外就係請工人姐姐之前,你要諗下你係想搵個人幫手照顧啊?定係你係單純搵個人望住你個小朋友?定係你要請奴隸獸?
你請左工人姐姐之後,係咪覺得咩都可以假手於人咁囉,呢個唔單只係點對人,而係你打算點對你小朋友.你打算俾佢寂寞既童年定係點?
如果你真係忙既,仆街地說有冇諗過呢個工人姐姐有機會係你俾你小朋友既一份禮物?至少,你對工人姐姐好,工人姐姐錫你個仔女,大家真係一家人咁既.你忙個陣,或者,佢可以令你個女童年唔係去到喊曬口咁同個補習姐姐講寂寞.
我未生過都心嗡啦,你地生左就更加要諗.


text:
2014年5月11日 星期日
Day 6 Last Day 坐飛機返香港
五點幾起身真痛苦
雖然外面好大霧, 不過都天光了
最後收拾行李
仲有興致欣賞風景
我地要坐6:15AM車去機場, 仲以為咁早無人坐, 點知有其他住客坐同一班車
前一日星期日好混雜, 咁早終於有機會影到無人既大堂
車來了, 呢間酒店係第一站
途經最近酒店既地鐵站江戶川橋駅
之後仲經過Tokyo Dome Hotel, 都唔少人坐嫁
呢班機又係座無虛席
勁勁勁多大陸人, 好鬼嘈
準時到港
下次幾時去日本呢, 根據ARASHI既SCHEDULE, 6月大阪同東京嵐學, 應該唔去了, 反而對9月既夏威夷CON好有興趣, 其實唔係馬後炮, 我個BLOG既歐洲之旅已經提示我下次既非日本之旅想去夏威夷, 唔知點解我心裡面覺得佢地15週年會重回佢地DEBUT既地方, 之前已經查好晒D資料, 只覺夏威夷好貴, 機票酒店都好貴, 而且今次唔係有錢就可以去, CON票係PACK埋機票一齊賣, JAL會安排包機, 另有一D演唱會票係美國公開發售, 一切留待事務所既進一步消息
咁咪即係貴婦團..... 傳聞每位收費27萬YEN, 唉...... >.< 都係JOIN唔到貴婦團喇, 有錢都JOIN唔到.... 嗚嗚.... 感覺佢地今年有機會亞巡
點算呀....... 真係要我衝出日本????
2014年5月3日 星期六
Day 5 軽井沢outlet最後放血 池袋SHOPPING 椿山莊酒店
軽井沢CHISUN INN好有渡假FEEL
似唔似廸廸尼酒店
係酒店食埋早餐, 日本人都係講個信字, 自己放朝食劵入去
11點先坐火車唔知去邊度好, 行行下見到間CHOCOLATE FACTORY, 入去買左D朱古力
霧鎖軽井沢
之前一日係OUTLET睇中好多野, 只係未決心買, 淨番一個鐘要最後血拼
響BV放低好多血, 好彩有得退稅, 係SHOP已經退左, 唔洗去退稅COUNTER
老公平時買野諗黎諗去, 得番咁少時間反而好有效率, 一口氣買左3件恤衫
又係時候返東京, 再坐E7系列車
列車果然好有氣勢
車上有E7系列車便當, 我地買完就切了
好精緻既便當, 唔食齋睇都開心
到達上野隨即轉山手綫去池袋, 因為約左朋友去池袋行街
行完BIC CAM同UNIQUO, 就係池袋巴士站坐SHUTTLE BUS去椿山莊酒店
有睇嵐にしやがれ都應該認識呢間酒店, 已經介紹左兩次喇
果然一落SHUTTLE BUS已經有職員黎問我姓名, 然後就帶我去一個AREA度坐住等CHECK-IN
經一休訂房, 大概22400YEN一晚, 職員話我地入住日係假期後, 問我地有無興趣加2000YEN UPGRADE去園景房, 我一諗起松潤當時住既都係園景房, 即刻話OK
呢間酒店前身係FOUR SEASONS, 房間當然有番咁上下
房間望出去既庭園真的很美, 是新綠嗎??
其他住客都在欣賞著名既日式庭園
浴室都有電視, 仲有老公最鍾意既賽馬
AMENITY 係L'OCCITANE
我地學松潤叫ROOM SERVICE
原來JUN JUN都係ORDER左呢款甜品
公司三文治, 味道同我屋企附近間茶餐廳差唔多
不過有人推埋入房食真係幾霸氣, 咁就食左7千幾YEN
第一次用宅配便寄行李, 唔洗拎行李好爽
住咁靚既酒店一定要去行下
除左新綠, 仲有紅葉
由庭園望番上房, 都唔知自己間房係邊
沉迷影滝既老公無帶腳架, 普普通通咁影左
酒店係日本人辦婚禮名所, 裡面有幾間教堂
穿過瀑布
無聊係酒店欣賞下戰利品
男士上班服組合
最開心又係見到嵐
其實呢間酒店既SPA好出名
晚上係酒店食意大利餐, 經一休訂6500YEN一位, 七個COURSE
送左成支香檳, 飲到WINK WINK地
呢個RISORTO有點似粥, 其實只係太多CHEESE
海鮮闊麪好鮮味
炸牛柳有點膩
間場食既雪芭
最後既甜品同我情人節係半島酒店食既DESSERT好似, 都係有個闀, 賣相非常吸引, 下面紅色個舊其實係梨黎嫁
第二朝要5點起身, 都唔知瞓好定唔瞓好ZZZZ
訂閱: 文章 (Atom)


text:
唔知大家有時會唔會覺得自己用左既Skincare 好似唔多吸收
除左你要去角質之外,有冇諗過訓住教將你搽左既Skincare 重重咁保護住呢?
咁就可以令Skincare 慢慢咁滲入落底層~
小妹都曾經用過不少既Sleeping Mask,
不過對我而言,Sleeping Mask 絕不討好我,
主要原因都有攪到成個枕頭都係啦,
再唔係就唔知係唔係我搽得太多啦~攪到爆粒粒
所以我好耐好耐都冇用過呢d Mask
不過小妹都係唔識死人既,雖然曾經用過唔少唔好用既產品
唔代表所有同類型既產品都係唔好架嗎?
我之前都好怕BB Cream 啦,但係而家有兩個品牌都令我愛上囉~
而今次我想介紹既Mask就係韓國出品既~
它就是RESKIN 既Sleeping Mask
今次呢個睡眠面膜就可以睡眠時仍不斷修護肌膚,
補充水份,舒緩因缺水而敏感的肌膚問題
最重要係唔洗清洗,就可以安心咁訓啦~
今次呢個面膜既主要成份包括有:
蘊含荷荷巴油,納米維他命複合物,白芒花籽油,甘草,葡萄籽油
韓國錦山蝸牛黏液,優質天然人蔘幹細胞,諾貝爾獲獎成份表皮生長因子
最重要係呢個面膜係一定一定係韓國度製造^^
沒有特別的設計,簡約的樽身只是白色的設計
其實唔洗咁多花神野反而仲更加抵買
打開樽蓋,就見到個出口位會有張小錫紙做保護~
而今次的Sleeping Mask 跟我之前用過有分別~
它唔係液體庄,反而係膏庄黎架啵~
其實品牌建議我地用約一粒果仁既大細~
不過我覺得真係要睇下你個面形啦xd
我係大臉之人,所以我會用上約圖中既3/4 份量左右~~
經過之前既原因,生粒粒既問題~攪到成個枕頭都係
我今次真係輕輕搽哂成面算啦,其實都幾淋既都算少少難推
但係佢就真係唔會令到你d 臉唔會痴住d野先~
雖然摸落去都係淋架啦,但係起碼望落去絕對唔覺得搽左野係面啦
都可以幾安心去訓教~~
咁因為我用左都係幾次,係唔係真係可以即時有亮白左既感覺呢?
我自己就真係唔太覺啦,不過Keep 到有彈性同埋可以令Skincare 吸收得更好
加上呢個韓國品牌,值得一試~
不過第二朝都係要洗面架,雖然佢話唔洗過水~
但係第二朝都要洗好面再搽野呀,唔係你塊面就好多細菌存在架啦xd
咁今次呢個Sleeping Mask 都值得一班懶人又想靚又唔想敷住Mask等個d人啦
如果你有興趣都可以到全線SaSa 有售!!
希望你也喜歡小妹今次的介紹
**以上產品資料由廠商提供,以上內容亦只是個人意見不代表所有人**


text:
由於呢次旅程,負責book酒店嘅米高話日本D酒店唔興加BB床(好似話關消防條例事喎),所以我哋呢十二晚都要同燒腩仔一齊瞓,向來都係同燒腩仔分床瞓嘅艾菲當然好唔慣,而呢一朝起身只係去個洗手間出來,就見到呢個小朋友已經瞓到大字型碌咗出來床中間,大家可以想像平日夜晚佢有幾反瞓,畀佢踢醒都已經係小事,最經典係有一晚矇矇朧朧間呯一聲畀佢個鐵頭撞咗落艾菲隻眼到,痛到艾菲叫晒救命﹗第二朝眼角仲明顯瘀咗一撻添呀﹗自此以後艾菲打死唔瞓佢隔離﹗一見佢轉身已經驚到即刻醒﹗
大人準備好先叫燒腩仔起身,每朝先係房畀盒奶佢飲再帶佢出去食早餐,第一日飲日本奶嘅佢仲開心到不停話「好飲」,但到最後幾日已經飲到唔願飲囉,而呢日酒店有包早餐buffet,D食物都好豐富同好味,最欣賞就係佢放咗一大棟麵包超人碟同杯畀小朋友任用,讚﹗
食飽就check out去機場搵租車公司個負責人,再坐巴士去拎我哋架戰車,今次米高揀咗Honda嘅Freed,貪佢尾箱夠大可以放晒兩個大喼同BB車,可惜揸唔夠半日佢已經投訴架車上山唔夠力,至於個GPS都係入電話就work,但就成日老點咗佢行city路多燈位浪費時間喎﹗不過不得不提係今次畀米高誤打誤撞下搵到間超級抵嘅租車公司,佢哋應該係專做日本人生意,起初send email問佢哋嘢佢哋係因唔識英文而想reject唔接我哋生意,後尾米高覆返話識睇日文先無問題,我哋租車五日只需$2000左右﹗絕對係超值之選﹗
check完車就出發啦﹗海天一色靚到呢...就算第二次去都仲係咁鐘意北海道呢個地方呀﹗
中途去咗靜內食飯同行AEON入貨,米高睇人哋介紹去咗間叫Victoria Station嘅餐廳,專食鐵板餐但價錢又唔係好貴喎,艾菲叫咗個漢堡扒拼雞扒都不過係990yen加稅,而個漢堡扒係估你唔到咁juicy超好味,至於燒腩仔就叫咗個兒童餐畀佢食菜食烏冬.
睇上一篇時,大家都以為燒腩仔好乖好合作,但實情係第二日佢已經開始發作,食飯係其中一件令艾菲超頭痛嘅事,平日食飯好合作嘅佢,呢一餐仲肯乖乖坐定自己食..........一陣,食唔夠五分鐘已經話唔食係到玩嘢,大大聲嗌話唔食呢樣唔食嗰樣都算,最討厭就係D嘢一唔食就摞出來整到周圍污糟晒要我哋善後囉﹗>.<
食飽之後就過隔離行AEON入貨,幫燒腩仔買餸買片買濕紙巾,見到成堆限定口味Haagen Dazs,不過D味實在太新奇,艾菲唔敢挑戰自己味蕾而無買,只係買咗北海道產車厘子畀燒腩仔做下午茶,無乜食正餐嘅佢當然追住來食啦﹗
之後上車轉個灣就到下一站西松屋,米高只係畀咗半個鐘艾菲行,艾菲都成功敗到成堆戰利品返來,呢間鋪比較多減價貨,相入面後排D衫平均都係廿幾至四十幾蚊一件,平到唔買都對唔住自己,但最抵都係買畀燒腩仔表妹嘅長袖底衫同包肚褲,199yen/pack咋﹗幾蚊條包肚褲同底衫,香港都未必買到啦﹗
另外艾菲都買咗一早target要買嘅冰涼BB車墊,1set四條星星戒片褲(連本身有嘅3條麵包超人戒片褲都應該夠用),1pack兩件返學底衫,1pack3對返學白襪(因為想試清楚先再買,所以兩樣都係買住一pack先),同埋香港未見過嘅麵包超人游水手袖,啱晒燒腩仔宜家上游水堂用,等艾菲唔使抱佢抱得咁辛苦嘛﹗
燒腩仔遊日本@2014:
Day 1 HK>札幌


text:
其實我想問下大家會唔會去莎x同卓x到買化妝品呢?
自問我自己就唔會了?? 點解? 仲記得當年讀書時, 去咗莎x到買咗支香水, 佢sample 比我聞係無問題架喎. 但係買咗番去開咗閒咗唔同味. 所以自此之後都我無再同佢地買呢d野. 但係我又唔係一d 野都唔買, 我會買下日本果d洗頭水, 仲有係暖包咁囉. 好似都無買過其他野了.
我記得以前有小篇報導話佢地係賣過期 / 差唔多到期的貨品, 但唔知係咪真, 但吸取之前的教訓, 我都係perfer 比多小小錢去counter 買好過了
記得有一次一個國內朋友來香港, 佢問我點解呢d 店舖差唔多所有人都係國內人. 點解無乜本地人去買架呢? 你地唔到呢d 地方買架? 點解呢? 我當時心想, 無理由話我覺得佢地賣的貨有問題, 所以我最後只係答, 因為counter 可以慢慢試, 仲有sample 送, 呢d 地方無囉
講咗咁耐, 其實我想講, 我地响香港唔會入呢d 地方買野, 點解去到日本同台灣等地方又唔去counter 買, 要去葯房呢? 大家都知葯房係比counter 平好多, 但係大家真的唔怕佢地都係賣差唔多到期都貨品咩?
呢個問題一值都响我心內, 希望大家可以話我知點解大家唔咗香港呢d 葯店到買野. 但去到其他地方又去呢?